މިހިތުގެ ފަސާނާ 15 | Esfiya - Dhivehi Vaahaka Site\nހިތާމަ ލޯބި October 28, 2016\nމިހިތުގެ ފަސާނާ 15\nއޭގެ ކުޑަ އިރުކޮޅެއްފަހުން ޖޯން އޭނާގެ ޓީޝާޓް ބޮލަށް މަހާލުމަށްފަހު އެތާހުރި ތަނބަށް ގޮށްމުށުގެ އެތިފަހަރެއް ވީއްލާލިއެވެ.\n” އައި ލަވް ޔޫ ސޯ މަޗް ޒީ” ޖޯން އެހެން ބުނެލިއިރު އެއަޑުގައިވަނީ ރިހުން އެކުލެވިފައެވެ.\n“އަހަރެންނަށް މިނޫން ދުވަހެއް ފެންނާނެބާ؟ އަބަދު މިގޮތަށް އެހެންމީހުންގެ އެހީތެރިކަމުގައި ކިހިނެއް އުޅޭނީވެސް..އަދި އެވެސް ނުދަންނަ ބީރައްޓެހި ބައެއް…އެކަމަކުވެސް ނޭނގެ ކީއްވެކަމެއް މިގެޔާ އަހަރެންނާ ގުޅުން އެބައޮތޭ ހިތް ބުނަނީ ކީއްވެ ކަމެއް.. މިގެއިން މާރިޔާއްތަ އާއި މައިކްބޭ ފިޔަވާ އިތުރު މީހެއްވެސް ނުފެނޭ…ދެން އެ ނުދަންނަ ޒުވާނާ ފެނުނީވެސް އެންމެ ފަހަރަކު.. ” އަނދިރިކަން ވެރިވަމުން ދިޔަ އުޑުމައްޗައް ބަލަމުން ދިޔަ މިކްޔާގެ ހިތު ތެރޭގައި ވަނީ ޖަވާބު ލިބުމަށް ބޭނުންވާ ސުވާލުތަކެކެވެ.\n“އާއްކޯ..މިޝްކޯ..ކީއްވެ މަންމި ދޫކޮށްލާފައި ތިދިޔައީ..އިނގޭނު މަންމި ދެރަވާނެކަން..ދަރިފުޅުމެން މަތިން ހާދަ ހަނދާނެއް ވެޔޭ..” މިކްޔާ އަށް އޭނާގެ ދެ ދަރިންގެ ހިނިތުންވފައިވާ މޫނުކޮޅުތައް ފެންނަ ކަހަލައެވެ. ތާއަބަދު އެކުދިންގެ ހަނދާނުގައި ހިތްރޮމުންދަނީ އިހްތިޔާރުން ބޭރުގައިއެވެ.\n“ކޮއްކޯ ހިނގާ ސައިބޯން..” މާރިޔާގެ އަޑުން މިކްޔާ ސިހިގެންދިޔައެވެ. ބެލްކަންޏާ ދިމާއަށް އަންނަމުންދިޔަ މާރިޔާ އައީ ހެދިކާ ތަބަކެއް ހިފައިގެންނެވެ.\n“ކޮންކަމަކާ މާވަރަކަށް ތި ވިސްނަނީ…ދައްތަ އަށް އަބަދުވެސް ހީވޭ ކޮއްކޮ ކަމަކާ ވަރަށް ފިކުރު ކުރާހެން..” ހިނުތުން ވެލަމުން މާރިޔާ އެހެން ބުނެލީ އެތަނުގައި ހުރި ކުޑަ މޭޒެއް މަތީގައި ތަބައް ބަހައްޓަމުންނެވެ.\n” މާރިޔާއްތާ ކީއްވެތަ މިގޭ މީހުން އަޅުގަނޑަށް ނުފެންނަނީ…އަޅުގަނޑު ބޭނުން އެންމެނަށްވެސް ޝުކުރު އަދާ ކުރަން” ތަބަކުގައި ހުރި ހެދިކާތަށިން ގުޅައެއް އަނގައަށް ލަމުން މިކްޔާ ބުނެލިއެވެ. އަދި މާރިޔާގެ މޫނަށް ބަލާލީ ޖަވާބަކަށް އިންތިޒާރު ކުރާފަދައިންނެވެ. އެވަގުތު މާރިޔާގެ މޫނުމަތިން ފާޅުވި ނުތަނަވަސް ކަމުން މިކްޔާ އިނީ ވިސްނަންވީ ކީކޭކަމެއް ނޭނގިފައިއެވެ. މިކްޔާ އަށް އަބަދުވެސް މާރިޔާ ކަމެއް ސިއްރު ކުރާހެން ހީވެއެވެ. ހާއްސަކޮށް މައިކްބޭގެ އަންހެނުންގެ ވާހަކަތައް ކިޔައިދިންއިރު އެންމެ ފަހަރަކުވެސް ނަމެއް ނުބުނެއެވެ.\nމާރިޔާ ވިސްނަމުން ދިޔައީ މިކްޔާ އަށް ޖަވާބުދޭނެ ގޮތަކާމެދުގައިއެވެ. ސޮފިއްޔާ މިކްޔާ ކުރިމައްޗައް ނާރާ އެއުޅޭ ސަބަބެއް އޭނާ އަށް ޔަޤީނާ ގާތައް އެނގުނަސް އެކަން މިކްޔާ އާއި ހިއްސާ ކުރުވެން ނެތެވެ.\n” ދެން މިވީ ގޮތުން މާދަމާ މި ޖެހުނީ މިގޭތެރޭ ބުރުޖަހަން ނިކުންނާކަށްނު.. ކޮއްކޮ އެއްވެސް ވަރަކަށް ޖަވާބެއް ނުދޭތީއޭ ކުރިންވެސް ނުގެންދަނީ..މިހާރު ވާހަކަ ދައްކަން އަނގައެއްވެސް އެބައޮތެއްނު..” ހިނިގަނޑެއް ޖަހާލަމުން މާރިޔާ އެހެން ބުނުމާއިއެކު މިކްޔާއަށްވެސް ހެވުނެވެ.\nމީ ވަރަށް ބޮޑު ގެއެކޭ ހުރިހާ ތަނެއް ބަލާ ނިމޭއިރުގައި ހުންނާނީ ދެތިން ގަޑިއިރުވެފައި.. މާދަމާ ވާނެދޯ ތިރިއަށް ދާން.. ދައްތަ ގެންގޮސްދޭނަން.. ދެން މިހާރު ގޮސްލަނީއޭ..ސައި ނިމޭހާއިރަށް އަންނާން ތަށިތައް ބަލާ” މާރިޔާ ދިޔަ ދިމާލަން ހިނތުންވެގެން އިން މިކްޔާއަށް މާރިޔާގެ ވާހަކަތަކުން ހިތް ހަމަ ޖެހުން ލިބުނަސް މިކްޔާ ބޭނުންވި ޖަވާބެއް ނުލިބުނެވެ.\n“މަންމާ! ވައި އާރ ޔޫ ނޮޓް ލެޓިން މީ ޓް ގޯ އިން ދެޓް ރޫމް..މިޝާ ވެސް ބޭނުން އެދައްތަ ބަލާލަން..” ސޮފިއްޔާ ކައިރީގައި އިން މިޝްޔާ ބޮޑާ ހާކަމުން ދިޔައީ އޭނާ މިކްޔާ ކޮޓަރިއަށް ދިޔުމުގެ ހުއްދަ ނުދޭތީއެވެ. އެކަމުގެ ފަހަތުގައިވާ ސިއްރެއް އެ ޅަސިކުނޑި އަކަށް ނުވިސްނެއެވެ.\n“މިޝްޔާ ކައިރީގައި ކިތައް ދުވަހު ބުނަންވީ އެ ދައްތަ ބޭނުންވަނީ އެކަނި އުޅެލަންށޭ…ވެއިޓް ފޯ ސަމްޓައިމް..” ސޮފިއްޔާ ބެލީ މިޝްޔާއަށް ވިސްނައިދެވޭތޯއެވެ.\n“ހައު ލޯންގް..ނެކްސްޓް މަންތް އައިމް ގޮނަ ލީވް..ދެން އަންނަ އިރު ނޭނގެ އެދައްތަ އުޅޭނެކަމެއްވެސް..” މިޝްޔާ ވެސް އެބުނީ ދޮގުވާހަކެއް ނޫނެވެ. އޭނާ ލަންޑަނަށް ކިޔަވަން ފުރާ ދުވަސް މިހާރު ވަރަށް ކައިރި ވެއްޖެއެވެ.\nޖެހިގެން އައިދުވަހު ހަވީރުގެ ވަގުތެއްގައި މާރިޔާ މިކްޔާ ގޮވައިގެން އެގެ ބަލާލުމަށް ތިރިއަށް ދިޔުމަށްޓަކައި ލިފްޓަށް އަރަން ދިޔައެވެ. ފުރަތަމަ ފަހަރަށް މިކްޔާ އަށް އެގޭތެރެއަށް ފުރިހަމަ ނަޒަރެއް ހިންގާލެވުނެވެ. ވަށައިގެން ފެންނަމުން ދިޔައީ މުއްސަނދި ކަމާއި ތަނަވަސް ކަމެވެ. އަގުބޮޑެތި ފަރުނީޗަރާއި ރީތި މާވަށިތަކުން ގޭތެރެ ފަޅުފިލުވާލެވިފައި ވާއިރު ފާރުތަކުގައި ވަނީ ހިތްގައިމު ކުރެހުންތަކުން ކުރެހުން އަޅަފައިއެވެ. ބަލާލި ކޮންމެ ދިމާއަކުން ފެންނަމުންދިޔައީ ސާފުތާހިރުކަމެވެ. މިކްޔާ ލިފްޓް ކައިރީގައި އިން އިރު ތިރީބައި އެހާ ރީތިކޮށް ނުފެނެއެވެ. ޔަޤީނުންވެސް މިތާ މަތިން މިފެންނަމުންދާ ރީތިކަން ތިރީބައިންވެސް ފެންނާނެއެވެ.\nލިފްޓްގެ ދޮރު ހުޅުވުނު އަޑަށް މިކްޔާ އެދިމާއަށް ބަލާލިއެވެ. އެވަގުތު ލިފްޓުން ނިކުތް ޒުވާނާ ފެނި މިކްޔާގެ ހިތައް ގޮތްތަކެއް ވެގެން ދިޔައެވެ. އެ ތޫނު ބެލުމުން މިކްޔާގެ ހިތުގެ ހިނގުންވެސް ލަސްވެލިއެވެ. މިވަނީ ކީއްހެއްޔެވެ؟ މިގޮތަށް އޭނާގެ ހިތާ ކުޅުމުގެ ފުރުސަތެއް އެއްވެސް މީހަކަށް ލިބިގެން ނުވާނެއެވެ.\nއައުފަށްވެސް ވީ ހަމަ އެކަހަލަގޮތެކެވެ. މިކްޔާއާއި ދިމާއަށް ބަލަން ހުއްޓާ ލިފްޓްގެ ދޮރު އަނެއްކާ ލެއްޕެއްދިޔައެވެ. އެވަގުތު މާރިޔާ ހުށިޔާރު ކަމާއިއެކު ދޮރު ލެއްޕުނަ ނުދީ ހިފަހައްޓާލިއެވެ.\n“އައުފް މިއަދު ލިފްޓުން ނުނިކުންނަ ދުވަހަކީތަ؟ އެހެންވިއްޔާ ހިނގާ އަހަރެމެންމިދަނީ މިގެ ސާރވޭކޮށްލަން ދޯ ކޮއްކޯ؟” މާރިޔާގެ ޖުމްލައިން އައުފަށް ހަމަބިމަށް އާދެވުނެވެ. އަދި ބޯކަހާލަމުން ލިފްޓުން ނިކުތީ ހިނިތުންވެލަމުންނެވެ.\n“އައުފް..” މިކްޔާ ހިތާހިތުން އެނަން ކިޔާލިއެވެ.\nމިކްޔާމެން ލިފްޓަށް އަރައިގެން ތިރިއަށް ފޭބިއިރުވެސް އައުފް ހުރީ ބަލަހައްޓައިގެންނެވެ.\nމިކްޔާގޮވައިގެން މާރިޔާ އެގޭގެ އެކިތަންތައް ދައްކަމުން ދިޔައެވެ.\n“އިނގޭތަ މީ އަހަރެމެން އުޅޭ ތަނަކީ..މިތާނގަ ހުންނާނީ މުޅިއެކު6ކޮޓަރި.. މިގޭ މަސައްކަތުގައި އުޅޭ ކޮންމެ ދެމީހަކަށް ކޮޓަރިއެއް ހުންނާނެ.. އެކަމަކު ދައްތަ އާއި ދައްތަގެ ފިރިމީހާ އުޅެނީ އެ ކޮޓަރީގައި..” ކަނެއް ގައި ހުރި ކޮޓަރިއަކަށް އިޝާރާތް ކުރަމުން މާރިޔާ ބުނެލިއެވެ.\n” ދެން އުޅޭނެ ޑްރައިވަރަކަށް އުޅޭ ކުއްޖެއް ..އޭނަ ވަރަށް މަދުން މިތާ އުޅޭނީ..ދައްތަ އަށް ނޭނގެ އޭނަ ނިދާ ކައި ބޮއެ ހަދާތަނެއް.” މާރިޔާ މިކްޔާ ގޮވައިގެން އެގޭތެރެއިން ނިކުންނަމުން ބުނެލިއެވެ. ދެން މިސްރާބު ޖެހީ ޕޫލާއި ދިމާއަށެވެ. މިކްޔާ އިނީ އެތައް ދުވަހަކަށްފަހު ތާޒާ ވައި ލިބުން އެކަމާ ނުހަނު ހިތް ހަމަ ޖެހިފައިއެވެ.\n“އަޅޭ ޕޫލެއްވެސް އޮވޭތަ؟ ހާދަ މަޖާވާނޭ…މީ ވަރަށް ފުންތަނެއްތަ؟” މިކްޔާ ހުރީ ޕޫލަށް އެރިލާހިތް ވެފައިއެވެ.\n” ނޭނގެ ދައްތަ ދުވަހަކުވެސް ނޭރެން..އެކަމަކު މިގޭ ކުދިން އެރޭނެ ވަރަށް ގިނައިން..އަދި މަތީ ޓެރެސްގައި އޮންނާނެ މިއަށް ވުރެ ބޮޑު ޕޫލެއް” މާރިޔާވެސް މިކްޔާ އާއި ބައިވެރި ވެލިއެވެ.\n” އެކަމަކު އަޅުގަނޑަށް ނޭނގެ ފަތާކަށް..ފަތަން ނޭނގުނަސް ފުން ނޫނިއްޔާ އެރެން ކެރިދާނެކަންނޭގެ..” މިކްޔާ މާޔޫސްކަމާއި އެކު ބުނެލިއެވެ.\nދެމީހުން އެކި ވާހަކަ ދައްކަމުން ގޮސް ހަޓް ކައިރީގައި މަޑުކޮށްލިއެވެ. މިކްޔާގެ އެގޭގެ ރީތި ކަމަށް އެތައް ފަހަރަކު ތައުރީފު ކުރަމުން ދިޔައެވެ. އަދި ވަށައިގެންވާ ފިނިމެންމާ ގަސްތަކުގެ ރީތި ވާހަކަވެސް ދެއްކުނު އަދަދެއް ނޭނގުނެވެ. މާރިޔާ ގެ މޫނުމަތިން ހިތް ހަމަޖެހުން ފެންނަމުން ދިޔައިރު މިކްޔާ އިނީ ހިނިތުންވެލައިގެންނެވެ. އެތައް ދުވަހަށްފަހު ހިތައް ފިނިކަމެއް ލިބިގެން ދިޔައެވެ. މާރިޔާގެ ވާހަކަތަކުން މިހާރު މިކްޔާ އެވަނީ ވަރަށް ބޮޑުތަން ރަނގަޅުވެފައިއެވެ. މިކްޔާ އޭނާގެ ދެކުދިންމަތިން ހަނދާންކޮށް ރޮއެ ހަދާތަން ފެނި މާރިޔާ އެތައް ދުވަހަކު ވަނީ ނަސޭހަތްތެރިވެފައިއެވެ. އެކުދިންނަށް މިހާރު ބޭނުންވާނީ މިކްޔާގެ ދުޢާ އެވެ. ކިތައްމެ ވަރަކަށް ރޮއެ ކަރުނަ އޮހޮރިޔަސް ދެން އެކުދިން އެނބުރިއެއް ނާންނާނެއެވެ. މިކްޔާ އަށް އެކަން ވިސްނުނީ މާރިޔާގެ އަގުހުރި ނަސޭހަތް ތަކުންނެވެ. މިއަދު މިކްޔާ އޭނާގެ ނަސޭހަތް އަޑުއަހައިގެން ކުރިޔަށްދާން މަސައްކަތް ކުރާތަން ދެކެ މާރިޔާ އެކަމާ ނުހަނު އުފާ ކުރެއެވެ.\n“ދައްތާ އަޅުގަނޑު ވަރަށް ބޮޑަށް ކަރުހިއްކާ އެބަ ފެން ފޮދެއް ގެނެސް ދެވިދާނެތަ؟” މިކްޔާ ބުނެލިއެވެ. އެއާއި އެކު މާރިޔާ މިއަންނަނީކަމށް މިސްރާބުޖެހީ ގެޔާ ދިމާއަށެވެ. މިކްޔާ މަޑު މަޑުން ގޮނޑި ދުއްވަމުން ދިޔައީ ފިނިފެންމާ ގަސްތަކާ ދިމާއަށެވެ. އެތަނާ ކައިރި ވެވުމުން މަލެއް ބިނދެލުމަށް އަތް ދިއްކޮށްލުމުންވެސް އަތް ފޯރާ ގޮތެއް ނުވިއެވެ. ވަރަށް ހާލުން އުޅެގެން އަތް ފޯރާވަރު ވީއިރު މިކްޔާ އިން ގޯޑީގެ އެއް ފުރޮޅު އިނީ ބިންގަނޑުން ކުޑަކޮށް ހިއްލިފައި އެވެ.\nއެވަގުތު އެހިސާބުން ގެއާ ދިމާ އަށް ހުރަސްކުރި ސޮފިއްޔާ އަށް ހަޓް ކައިރީގައި މިކްޔާ އިންގޮތްފެނި މޭގަނޑު އަތައްނައީ ކިރިޔާއެވެ.\n“މީއްކޯ….” ސޮފިއްޔާގެ ދުލުން އެތައް އަހަރެއް ފަހުން އެނަން ބޭރުވެގެން ދިޔައީ އެއްވެސް އޚްތިޔާރެއް ނެތިއެވެ.\nމިކްޔާއަށް އޭނާގެ ކަންފަތައް އެއިވުނު އަޑަކުން ހުއްޓުން އަރައިގެން ދިޔައެވެ. ފަސް އެނބުރި ބަލާލިވަގުތު ތަންކޮޅެއް ދުރުން އަންހެނަކު ކަންބޮޑުވެ ހުރެ މިކްޔާ އާއި ދިމާއަށް ބާރު ހިނގުމެއްގައި އަންނަމުން ދާ މަންޒަރު ފެނުނެވެ. މޫނުމަތިން ދެކެފަރިތަ ގޮތެއް ހުރިހެންވެސް ހީވިއެވެ. ހަމަގައިމުވެސް ދެންމެ އެގޮވާލި ނަމަކީ އޭނާގެ މަންމަ ފިޔަވާ އިތުރު މީހެއް ގޮވި ނަމެއް ނޫނެވެ. އެއަންހެން މީހާ އަވަހަށް އަންނަން ވެގެން މިކްޔާ އިން ގޮނޑިއާއި ފަސްވަރަކަށް ފޫޓު ކައިރީގައި ހުރި ގަސް މުށްޓެއްގައި އަޅައިގަނެފައި ވެއްޓުނެވެ. ހަމައެވަގުތު މިކްޔާއަށް ފިރިހެން ކުއްޖަކު ވަރަށް ބާރަށް މަންމާ އޭ ކިޔާފައި ގޮވާލި އަޑު އިވުނެވެ. މިކްޔާ މަތި ބަލާލީ އެއީ ދަންނަ އަޑެއްހެން ހީވުމުންނެވެ. މިކްޔާ އިން ދިމާލުން ގަހެއްގެ ގޮފި ދޭތެރެއިން އެޅިފައި ހުރި ހުސް ޖާގައަކުން ބެލްކަނީގައި ހުރި އައުފް ފެނުނެވެ. އަނެއްކާވެސް މިކްޔާ ވެއްޓިފައި އޮތް އަންހެންމީޙާ އާއި ދިމާއަށް ބަލާލި ވަގުތަކީ އެމީހާވެސް އެއޮތް ގޮތައް އޮވެ އިސްއުފުލާ މިކްޔާ އަށް ބަލާލި ވަގުތެވެ.\nއެ މޫނު ކައިރިން ފެނުމާއިއެކު މިކްޔާގެ ދެލޯ ބޮޑުވެގެން ދިޔައެވެ. ކުރިމަތީގައި އެއޮތީ މިކްޔާގެ މަންމަ ކަމާމެދު ކުޑަވެސް ޝައްކެތް ނެތެވެ. މިކްޔާގެ މަންމަގެ ދަތްދޮޅީގައި އެއިން ބޮޑު ކަޅުތިލަ އަކީ އެ މޫނަށް ފުރިހަމަ ކަމެއް ގެނުވާކަމެކޭ އަބަދުވެސް މަންމަ ބުނާނެއެވެ. އަދި އެކަޅުތިލަ އަކީ މިކްޔާގެ ހަނދާނުން ފޮހެނުލެވޭނެ އެއްޗެކެވެ. ސޮފިއްޔާގެ ދެލޮލުން ފައިބަމުން އެދާ ކަރުނަ އަކީ މިކްޔާ އަށް އޭނާގެ ހީކުރުންތަކަށް ލިބުނު ޖަވާބެކެވެ. މިކްޔާވެސް ފެންކަޅިވެފައިވާ ހާލު އޭނާގެ މަންމަ އާއި ދިމާއަށް އަތް ދިއްކޮށްލި ވަގުތަކީ އައުފް އައިސް ސޮފިއްޔާގެ ހަށިގަނޑު ކޮޅައްޖެހި ވަގުތެވެ.\n” މަންމާ..ކިހިނެއްވީ..ތަނަކަށް ތަދުވިތަ؟އަތް މިއޮތީ މެށިފައިއެއްނު.. ހިނގާދޯ ބޭސް އަޅަން..” އައުފް ގެ އަޑުގައި ވަނީ ހާސްކަމެވެ.\nމިކްޔާ އިނީ އައުފް އޭނާގެ މަންމަ އަށް މަންމަ ކިޔާ ސަބަބެއް ނޭނގިފައިއެވެ. އަނެއްކާ މަންމަ އާއި ބައްޕަގެ ވަކިވުމުގެ އަސްލަކީ އައުފް ހެއްޔެވެ؟ މަންމަގެ ހަޔާތުގައި ފޮރުވިފައިވާ އަނދިރި ފަރާތެއް ވަނީހެއްޔެވެ؟ އައުފް އަކީ ހަމަ އަސްލުވެސް އޭނާގެ މަންމަގެ ދަރިއެއް ހެއްޔެވެ؟ އެހެންކަމަށްވާނަމަ އައުފަކީ އޭނާގެ އެއްބަނޑު ބޭބެއެއްހެއްޔެވެ؟ މިކްޔާގެ ސިކުނޑީގައި އެނބުރެމުން ދިޔާ ސުވާލުތަކުން މުޅި މިހާ ދާހިއްލާން ފެށިއެވެ. އެވަގުތު ވަށައިގެންވި މަންޒަރުވެސް އެނބުރޭހެން މިކްޔާއަށް ހީވިއެވެ.\nމިކްޔާ އޭނާގެ މޫނު އަނެއްފަރާތައް އަނބުރާލިއެވެ. ތަޤްދީރުގެ ސަމާސާ ނިކަން ދެކެބަލާށެވެ. އެތައް ޒަމާންތަކަކަށްފަހު މިކްޔާ އޭނާގެ މަންމަ އާއި ދިމާވިއިރު ކުރިމަތިލާން ޖެހިފައި މިވަނީ ކޮންކަހަލަ ހަޤީގަތަކާ ހެއްޔެވެ؟ މިކްޔާ އެއިން ގޮތަށް އިނދެ ލޯމަރާލުމާއިއެކު އައުފް ގެ ސޫރަ ސިފަވެގެން ދިޔުމުން ކުއްލިއަކަށް ލޯ ހުޅުވާލިއެވެ. އަދި މެއާ ދިމާލުގައި އަތް އެޅުމަށްފަހު ފުން ނޭވައެއްދޫކޮށްލިއެވެ.\nheekurna mi part ves kamudhaane kamah…plx let me knw de mistakes by leaving ur comments..readers support makes me to write more..:)\nHaada kuray v nice story\nvara reeethi…waiting for next part…\nAlhey neyvaahifahattalaigenhuttaaey thi nimmaalee haadhadheraey dhenkoniraku vv reethi\nKamu gossi dhn mihaa Reethi kon genes dhenyaa Kamu nugos hunnaanetha.. Vv reethi ekam mi part kury next part avahah up kohdhechey n dhigu kon plx ??\n? ? ? ✍????\nވަރަށް ރީތި… އެކަމަކު ފާހަގކޮށްލެވުނު ތަންކޮޅެއް ބުނެލާ ހިތްވޭ… ލިޔެވިފަ ހުރީ “ފައިއެވެ” އެކަމު އަސްލު އެބަސް އޮންނަންވާނެ ގޮތަކީ “ފައެވެ”… ދެން “މެށިފައިއެއްނު” އެކަމު އަސްލު އޮނަންވާނެ ގޮތަކީ “މެށިފައެއްނު”… އެކަންކަން ރަނގަޅުކޮށްލީމަ ވަރަށް ބަރާބަރުވާނެ… 16ވަނަ ބައި އަވސްކޮށްލައްޗޭ\nލޯބި June 1, 2021


ރާއްޖެ ޓީވީ އިމާރާތުގައި ހުޅުޖަހައި އަނދައި އަޅިޔަށް ހަދައިލި މައްސަލައަށް މިއަދު2އަހަރު ފުރިގެން ދާއިރު އެއަމަލު ހިންގި މުޖިރިމުން ހޯދައި އަދަބުދީފައި ނުވާތީ އެކަމުގައި ދިވެހި ސަރުކާރު ކުއްވެރިކުރުން – Maldivian Democratic Party\n07 އޮކްޓޯބަރު 2015\nރާއްޖެ ޓީވީ އިމާރާތުގައި ހުޅުޖަހައި އަނދައި އަޅިޔަށް ހަދައިލި މައްސަލައަށް މިއަދު2އަހަރު ފުރިގެން ދާއިރު އެއަމަލު ހިންގި މުޖިރިމުން ހޯދައި އަދަބުދީފައި ނުވާތީ އެކަމުގައި ދިވެހި ސަރުކާރު ކުއްވެރިކުރުން\n7 އޮކްޓޫބަރު 2013ވަނަ ދުވަހު ރާއްޖެ ޓީވީގެ އިމާރާތުގައި ހުޅުޖަހައި އަނދައި އަޅިޔަށް ހަދައިލިތާ މިއަދަށް2އަހަރުފުރިގެންދާއިރު އެއަމަލު ހިންގި މުޖިރިމުން ހޯދައި އަދަބުދީފައިނުވާތީ ދިވެހި ރައްޔިތުންގެ ޑިމޮކްރެޓިކް ޕާޓީ (އެމް.ޑީ.ޕީ)އިން އެކަމުގެ ކަންބޮޑުވުން ފާޅުކޮށް އެކަން އެންމެ ހަރުއަޑުން ކުއްވެރިކޮށް ރައީސް ޔާމިން ގެ ސަރުކާރު ކުއްވެރިކުރަމެވެ.\nއެ ނުރައްކާތެރި ޖަރީމާ އަކީ ކުރިން ބަޔަކު ރާވައިގެން ހިންގާފައިވާ ޖަރީމާއެއްކަން ފާހަގަކުރަމެވެ. އަދި އެ ހަމަލާގައި ރާއްޖެ ޓީވީގެ އިމާރާތާއި އެންމެހައި ތަކެތި އެއްކޮށް އަނދައި އަޅިޔަށްވެ، ރާއްޖެ ޓީވީއަށް ފޫނުބެއްދޭވަރުގެ ބޮޑު ގެއްލުންތަކެއް ވެފައިވެއެވެ. ނަމަވެސް މިއަދާއި ހަމައަށްވެސް އެމައްސަލައިގެ ފުރިހަމަ ތަހުޤީގެއް ހިންގައި އެއްވެސް ފަރާތެއް ޝަރީއަތުގެ ކުރިމަށްޗަށް ހާޒިރުކޮށްފައި ނުވާކަން ކަންބޮޑުވުމާއެކު ފާހަގަކުރަމެވެ.\nރާއްޖެ ޓީވީއަށްއެދިން ހަމަލާއަކީ އެ ސްޓޭޝަންއަށް އިންޒާރުތަށް ކުރިން ދިނުމަށްފަހު ދީފައިވާ ހަމަލާއެއްކަމާއި، އަދި ރާއްޖެ ޓީވީ ހިމާޔަތް ކޮށްދިނުމަށް ފުލުހުންގެ ކިބައިން ތަކުރާރުކޮށް އެދިފައިވަނިކޮށް ދިން ހަމަލާއެއްކަން ފާހަގަކުރަމެވެ. އަދި އޭގެކުރިން އެ ޓީވީ ސްޓޭޝަން ގެ ނޫސްވެރިޔާ އިބްރާހިމް ވަހީދު (އަސްވާޑު)އަށްވެސް މަރުގެ ހަމަލާއެއް ދީފައިވާވަނިކޮށްކަން ފާހަގަކުރަމެވެ.\nރާއްޖެޓީވީ އަނދައި އަޅިޔަށް ހަދައިލައި، އަސްވާޑަށް މަރުގެ ހަމަލާދިން ދިނުމަކީ ރާއްޖެ ޓީވީގެ އިތުރުން މުޅި މިނިވަން ނޫސްވެރިކަމަށް ދިންހަމަލާއެއްކަން ފާހަގަކުރަމެވެ.\nމި ނުރައްކާތެރި ޖަރީމާތާކުގެ އަމަލު ހިންގައި އަދި އެކަން ރާވައި ހަދާފައިވާ ފަރާތްތަކާއިމެދު މިއަދާއި ހަމައަށްވެސް އެއްވެސް ފިޔަވަޅެއް އަޅާފައި ނުވުމަކީ ސަރުކާރުގެ ވަރަށް ބޮޑު ފެއިލިއަރ އެއްކަމާއި ނުވަތަ ސަރުކާރު އަޑީގައި އޮވެގެން ހިންގި ޖަރީމާތަކެއްކަމަށް ތުހުމަތު ކުރުމުގެ ޖާގައޮތް ކަމެއްކަމުގައި ގަބޫލުކުރެވެއެވެ.\nއެހެންކަމުން ދައުލަތުގެ ކަމާއިބެހޭ ފަރާތްތަކުން މި މައްސަލަތަށްވަގުތުން ބަލައި އެ ޖަރީމާތަށް ހިންގި ފަރާތްތަކަށްހައްޤު އަދަބުދިނުމަށް އަދިވެސް އެއްފަހަރު މި ޕާޓީން ގޮވާލަމެވެ.\n7 އޮކްޓޫބަރު 2015


Phone Vihkaa Kamah Bune Olhuvaalaigen Faisaa Hoadhaa Massala Eh Balany – adduLIVE\nފޯނު ވިއްކާ ކަމަށް ބުނެ އޮޅުވާލައިގެން ފައިސާ ހޯދާ މައްސަލައެއް ބަލަނީ\nJan 30, 2019, 16:18 ހަސަން ރަޝީދު\nފުލުހުންގެ މައި އިދާރާ، ޝަހީދު ހުސެއިން އާދަމް ބިލްޑިންގ - ފޮޓޯ: އިހުތިޝާމް މުހައްމަދު (ސަން)\nއައިފޯން އެކްސް ވިއްކާ ކަމަށް ބުނެ އޮޅުވާލައިގެން ފައިސާތަކެއް ހޯދި މައްސަލައެއް ފުލުހުން ބަލަން ފަށައިފިއެވެ.\nފުލުހުން ބުނީ މުހައްމަދު ޓެލެކޮމިއުނިކޭޝަން ލިމިޓެޑްގެ ނަމުގައި ހަދާފައިވާ ފޭސްބުކް ޕޭޖަކުން އައިފޯން 10 ގެނެސްދޭނެ ކަމަށް ބުނެ އޮޅުވާލައިގެން ފައިސާ އަތުލި މައްސަލައެއް ބަލަމުންދާ ކަމަށެވެ. އަދި އެޕޭޖް މެދުވެރިކޮށް އައިފޯން އެކްސް ގަންނަން ފައިސާ ޖަމާކޮށްފައިވަނީ ދިވެހި އަންހެނެއްގެ އެކައުންޓަށް ކަމަށް ވެސް ފުލުހުން ބުންޏެވެ.\nއެ މައްސަލައާ ގުޅިގެން އެ އަންހެން މީހާ ފުލުހަށް ހާޒިރުކޮށް ސުވާލުކުރުމުން އެ ފޭސްބުކް ޕޭޖުން އޭނާއަށް އޮޅުވާލައިފައިވާ ކަމަށާއި އޭނާ އަތުން ފައިސާ ނެގުމަށްފަހު އައިފޯން އެކްސް ގެނެސްދީފައިނުވާ ކަމަށް އެ އަންހެން މީހާ ބުނެފައިވާ ކަމަށް ފުލުހުން ބުންޏެވެ.\n"ފަހުން އޭނާ އަކީ ރާއްޖޭގެ އެޖެންޓު ކަމަށް ނިންމައި އެހެން ދިވެހިންގެ އަތުން ތަފާތު އަދަދުތަކަށް ފައިސާ ނެގުމަށްފަހު އޭނާގެ އެކައުންޓަށް ފައިސާ ޖަމާކުރަމުންދާ ކަމަށާއި އަދި ފައިސާ ޖަމާކުރި ސްލިޕް ބޭރުން އޭނާއަށް ވައިބާ ކުރުމުން މުހައްމަދު ޓެލެކޮމިއުނިކޭޝަނުން ބުނާ ނައިޖީރިއާގެ އެޑްރެސް ތަކަކަށް އެ ފައިސާ ވެސްޓަން ޔޫނިއަން މެދުވެރިކޮށް ފޮނުވަމުންދާ ކަމަށް ތަޙްޤީޤަށް ވަނީ މައުލޫމާތުދީފައި" ފުލުހުން ބުންޏެވެ.\nއޮޅުވާލައިގެން މީހުންގެ އަތުން ފައިސާ ހޯދާ މައްސަލަތަކަކީ ވަރަށް ސީރިއަސް މައްސަލައެއްގެ ގޮތުގައި ފުލުހުން ބަލަމުންދާ މައްސަލަތަކެކެވެ.


ޑޯނަރު: އިންޑިއާ އެގްޒިމް ބޭންކް\nހުރިހާ ރައީސުލްޖުމްހޫރިއްޔާގެ އޮފީސް ރައްޔިތުންގެ މަޖިލީހުގެ އިދާރާ ޖުޑީޝަލް ސަރވިސް ކޮމިޝަން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން އިލެކްޝަންސް ކޮމިޝަން ސިވިލް ސަރވިސް ކޮމިޝަން ހިއުމަން ރައިޓްސް ކޮމިޝަން އެންޓި - ކޮރަޕްޝަން ކޮމިޝަން އޮޑިޓަރ ޖެނެރަލްގެ އޮފީސް ޕްރޮސެކިއުޓަރ ޖެނެރަލްގެ އޮފީސް މޯލްޑިވްސް އިންލަންޑް ރެވެނިއު އޮތޯރިޓީ އެމްޕްލޯއިމަންޓް ޓްރައިބިއުނަލް މޯލްޑިވްސް މީޑިއާ ކައުންސިލް މޯލްޑިވްސް ބްރޯޑްކާސްޓިންގ ކޮމިޝަން ޓެކްސް އެޕީލް ޓްރައިބިއުނަލް ލޯކަލް ގަވަރމަންޓް އޮތޯރިޓީ އިންފޮރމޭޝަން ކޮމިޝަނަރުގެ އޮފީސް ނެޝަނަލް އިންޓެގްރިޓީ ކޮމިޝަން މިނިސްޓްރީ އޮފް ފިނޭންސް މިނިސްޓްރީ އޮފް ޑިފެންސް މިނިސްޓްރީ އޮފް ހޯމް އެފެއާޒް މިނިސްޓްރީ އޮފް އެޑިޔުކޭޝަން ދިވެހިރާއްޖޭގެ އިސްލާމީ ޔުނިވަރސިޓީ ދިވެހިރާއްޖޭގެ ޤައުމީ ޔުނިވަރސިޓީ މިނިސްޓްރީ އޮފް ފޮރިން އެފެއާޒް މިނިސްޓްރީ އޮފް ހެލްތް މިނިސްޓްރީ އޮފް އިކޮނޮމިކް ޑިވެލޮޕްމަންޓް މިނިސްޓްރީ އޮފް ޓޫރިޒަމް މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެންޕަވަރމަންޓް މިނިސްޓްރީ އޮފް ނެޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ\tމިނިސްޓްރީ އޮފް ފިޝަރީޒް، މެރިން ރިސޯރސަސް އެންޑް އެގްރިކަލްޗަރ މިނިސްޓްރީ އޮފް އިސްލާމިކް އެފެއާޒް މިނިސްޓްރީ އޮފް އެންވަޔަރަމަންޓް، ކްލައިމެޓް ޗޭންޖް އެންޑް ޓެކްނޯލޮޖީ އެޓަރނީ ޖެނެރަލްގެ އޮފީސް މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ޚާއްޞަ ބަޖެޓް ޕެންޝަން ބަޖެޓް މޯލްޑިވްސް ޕޮލިސް ސަރވިސް މޯލްޑިވްސް ކަސްޓަމްސް ސަރވިސް ނޭޝަނަލް ސޯޝަލް ޕްރޮޓެކްޝަން އެޖެންސީ މާލެ ގްރޫޕް އޮފް ހޮސްޕިޓަލްސް ކައުންސިލްސް ފެމިލީ ޕްރޮޓެކްޝަން އޮތޯރިޓީ ދިވެހިރާއްޖޭގެ ޤައުމީ ދިފާއީ ބާރު މޯލްޑިވްސް ކަރެކްޝަނަލް ސަރވިސް މޯލްޑިވްސް އިމިގްރޭޝަން މިނިސްޓްރީ އޮފް ހަޔަރ އެޑިޔުކޭޝަން މިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަން މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް ނެޝަނަލް ޑިޒާސްޓަރ މެނޭޖްމަންޓް އޮތޯރިޓީ ދިވެހިރާއްޖޭގެ ސުޕްރީމް ކޯޓު އޭވިއޭޝަން ސެކިއުރިޓީ ކޮމާންޑް މޯލްޑިވްސް އިންޓަރނޭޝަނަލް އާބިޓްރޭޝަން ސެންޓަރ ސަރުކާރު ޙިއްޞާވާ ކުންފުނިތައް ޗިލްޑްރަންސް އޮމްބަޑްސްޕާރސަންސް އޮފީސް އައްޑޫ އިކުއިޓޯރިއަލް ހޮސްޕިޓަލް ކުޅުދުއްފުށި ރީޖަނަލް ހޮސްޕިޓަލް އިންތިޤާލީ އިންސާފުގެ އޮމްބަޑްސްޕަރސަންގެ އޮފީސް\nހުރިހާ 2021 2022 2016 2019 2020 2023 2017 2018 2015\nއެކި ރަށްރަށުގައި ޕޮލިސް ސްޓޭޝަން ގާއިމުކުރުން\nމި މަސައްކަތްކުރުމަށް އަގެއް ހޯދުމުގެ މަސައްކަތް ކުރިއަށްދަނީ\nހުޅުމާލެ ފުރަތަމަ ފިޔަވަހީގެ ބާކީ މަގުތައް ހެދުމާއި ދެވަނަ ފިޔަވަހީގެ ސްޓޭޖް2މަގުތައް ހެދުން\nޕްރޮޖެކްޓުގެ މަސައްކަތްތަށް ފެށި، 7000 ފްލެޓް ސަރަހައްދު އަދި ދެވަނަ ފިޔަވަހީގެ މަގުތަކުގެ މަސައްކަތްތައް ކުރިއަށް ދަނީ\nހައުސިންގ ޑިވެލޮޕްމަންޓް ކޯޕަރޭޝަން ލިމިޓެޑް\nއެކުވެނި ނެޓްބޯޅަ ކޯޓްގައި ސިންތެޓިކް އެޅުމާއި ކޯޓް އޭރިޔާ ތަރައްޤީ ކުރުމަށް އެގްރިމެންޓް ކުރެވިފައި\nސްޓޭޓަސް ތަފްޞީލް:\tސަރވޭމަސައްކަތްތަށް ކުރުމަށްޓަކައި ކޮންޓްރެކްޓަރގެ ސަރވޭ ޓީމް އޭޕްރީލް މަހުގެ 01 ވަނަ ދުވަހު އައްޑޫ ސިޓީއަށް މޮބިލައިޒްވެ ސާރވޭ މަސައްކަތްތައް ފެށިގެން ކުރިއަށްދަނީ. އެގޮތުން މިހާތަނަށް ސަރވޭގެ %75 ވަނީ ކުރެވިފައި\nޕްރިކޮލިފައިވެފައިވާ ޕާޓީތަކަށް 20 މާރިޗް 2021 ގައި ޓެންޑަރ ޑޮކިއުމންޓް އިޝޫކުރެވިފައި. ބިޑް ހުށަހެޅުމަށް ކަނޑައެޅިފައިވާ ތާރީޚަކީ 03 މޭ 2021. ބިޑު ހުށަޙަޅަންޖެހޭ އެންމެ ފަހު ތާރީޚު 15 ޖޫން 2021 ގެ ނިޔަލަށް އިތުރު ކުރެވި މިހާރު ބިޑްތައް ވަނީ ހުޅުވިފައި\nޕްރިކޮލިފިކޭޝަން އަށް ކުރިމަތިލީ ފަރާތްތަކުގެ ތެރެއިން ޕްރިކޮލިފައިވި ފަރާތްތަކުގެ ތަފްޞީލު 01 އޮކްޓޯބަރ 2020 ގައި އިންޑިއަން އެގްޒިމް ބޭންކުން ވަނީ ލިބިފައި. ޕްރިކޮލިފައިވި ފަރާތްތަކަށް 22 އޮކްޓޯބަރ 2020 ގައި ވަނީ ޓެންޑަރ ޑޮކިއުމަންޓް އިޝޫކުރެވިފައި. ބިޑު ހުށަހަޅަންޖެހޭ ތާރީޚު ވަނީ 13 ޑިސެމްބަރ 2020 ގެ ނިޔަލަށް ހަމަވެފައި. ޓެކްނިކަލް ބިޑް އަދި ފައިނޭންޝަލް އިވެލުއޭޝަން ނިމި، ނޭޝަނަލް ޓެންޑަރ ބޯޑާއި އެގްޒިމް ބޭންކުގެ އެޕްރޫވަލް ލިބުމުން މިމަޝްރޫޢުގެ އެއްބަސްވުުގައި 17 މާރިޗް 2021 ގައި ވަނީ ސޮއިކުރެވިފައެވެ. އަދި މިހާރު ކުރިއަށްދަނީ އި.އައި.އޭ ހެދުމުގެ މަސައްކަތް.\nހުޅުމާލެ ފޭސް2ގެ މަގު ހެދުން\nމަޝްްރޫޢުގެ މަސައްކަތްތައް އެއްކޮށް ނިމިފައި.\nޅ.ހިންނަވަރު މަގު ހެދުން\nސަރވޭ ހެދުމުގެ މަސައްކަތް ކުރިއަށްދަނީ.


Nile koaruga hadhaa dam aa behey vaahakathah huttumun medhuveriakah edhenee\n08:37am | Monday, 01 June 2020\nނީލަކޯރުގައި ހަދާ ޑޭމާ ބެހޭ ވާހަކަތައް ހުއްޓުމުން މެދުވެރިއަކަށް އެދެނީ\nނީލަކޯރު ގައި އިތިއޯޕިޔާ އިން ހަދަމުންދާ ވަރަށް ބިޔަ ޑޭމަކާ ގުޅޭ ގޮތުން ސޫދާނުގައި ބާއްވަމުން އައި މަޝްވަރާތައް ހުއްޓިފައިވާ ކަމަށް ބުނެ އެ ވާހަކަތަކުގައި ބައިނަލްއަޤްވާމީ މެދުވެރިއެއްގެ ދައުރަކަށް މިޞްރުން އެދިއްޖެ އެވެ. އެހެންކަމުން މިޞްރާ އިތިއޯޕިއާ އާ ދެމެދު މިވަނީ ނުތަނަސްކަން އުފެދިފައެވެ.\nސޫދާނާއި، މިޞްރާއި އިތިއޯޕިޔާ އާ ދެމެދު ބާއްވަމުންދިޔަ މަޝްވަރާތައް ހުއްޓުނީ އިތިއޯޕިޔާ އިން 'ގްރޭންޑް ރިނައިސަންސް ޑޭމް' ގެ ނަމުން ނަންދީފައިވާ މި ޑޭމް ބުލޫ ނައިލް ގައި 2012 ވަނަ އަހަރު ހަދަން ފެށުމުންނެވެ. އިތިއޯޕިޔާ އިން ބުނަނީ އެ ޑޭމް ހަދަނީ ކަރަންޓު އުފެއްދުމަށް ކަމަށެވެ.\nއެކަމަކު މިޞްރުން ކަންބޮޑުވަނީ، އެ ބޮޑު ޑޭމް ގެ ސަބަބުން ނީލަކޯރުން މިޞްރާ ހަމައަށް ފޯރާ ފެން ވަރަށް ބޮޑަށް މަދުވާނެތީ އެވެ. މިޞްރުން ބުނާ ގޮތުގައި، އެތަކެއް އަހަރެއް ކުރިން ސޮއިކޮށްފައިވާ އެއްބަސްވުންތަކުން މިޞްރަށް ނީލަކޯރުގެ މައްޗަށް ތާރީޚީ ޙައްޤުތަކެއް ލިބިގެން ވެއެވެ.\nމި ތިން ޤައުމު ގެ ދެމެދުގައި މަޝްވަރާކުރުމަށް ބައިނަލް އަޤްވާމީ ފަރާތަކުން ދައުރެއް ކުޅުމަށް ކަމަށް މިޞްރުގެ އިރިގޭޝަން މިނިސްޓަރ މިދިޔަ ހޮނިހިރު ދުވަހު ނެރުއްވި ބަޔާނެއް ގައި ވަނީ ވިދާޅުވެފައެވެ. އެއީ، ސޫދާނުގެ ވެރިރަށް ޚްރުޠޫމް ގައި ބޭއްވުނު އާ މަޝްވަރާ ބައްދަލުވުމަކަށް ފަހުގައެވެ.\nމި މަޝްވަރާތަކުގައި ބުރަކި ޖެހުނީ، މިޞްރަށް ލިބޭ ފެނަށް ދަތިނުވާ ގޮތަށް ހުށަހެޅުނު ހުރިހާ ހުށަހެޅުންތަކެއް އިތިއޯޕިޔާ އިން ޤަބޫލުނުކުރުމުގެ ސަބަބުންނެވެ. މިޞްރުގެ ބަޔާނުގައި ވާ ގޮތުން، އިތިއޯޕިޔާ އިން ހުށަހެޅި ކަންތައްތަކުގައި އެންމެ މަދުން ފެން ދައުރުވާނެ މިންވަރަކާއި، ހަނަފަސް ދުވަސްވަރު ކަންކުރާނެ ގޮތުގެ ގެރެންޓީއެއް ނެތެވެ.\nއިތިއޯޕިޔާ ގެ ޚާރިޖީ ވުޒާރާ އިން ވަނީ މިޞްރުން ބައިނަލް އަޤްވާމީ މެދުވެރިއަކަށް އެދި ކުރި އިލްތިމާސަކީ، ދެކެވޭ ވާހަކަތައް ކުރިޔަށް ނުދާ ކަމަށް މިޞްރުން ދެކޭ ކަމުގެ ހެއްކެއް ކަމަށް ބުނެ އެކަމާ ދެކޮޅު ހަދާފައެވެ.\nމިޞްރުގެ ރިޔާސަތުން ވަނީ އެމެރިކާ އިން މި ވާހަކަތަކުގައި އިސް ދައުރެއް އަދާކުރުމަށް އެދިފައެވެ. ވައިޓް ހައުސް އިން ހުކުރު ދުވަހު ވަނީ މި ވާހަކަތަކަށް ތާއީދުކޮށް، ހުރިހާ ޤައުމަކުން ވެސް މި ވާހަކަތަކުން އެކަށީގެންވާ ފަދަ އެއްބަސްވުމަކަށް އައުމަށް އިލްތިމާސްކޮށްފައެވެ.\nއިތިއޯޕިޔާ އިން ވަނީ މިވާހަކަތައް ކުރިޔަށް ނުދާ ކަމަށް މިޞްރުން ބުނި ބުނުން ދޮގުކޮށްފައެވެ. އިތިއޯޕިޔާ ގެ މިނިސްޓަރ ފޯރ ވޯޓަރ އެންޑް އެނާޖީ ސްލެއިޝީ ބެކޭލޭ ވިދާޅުވި ގޮތުގައި، މި ވާހަކަތައް ކުރިޔަށް ނުދާ ކަމަށް މިޞްރުން ބުނާ ބުނުމަކީ ބުހުތާނު ދޮގެކެވެ. އޭނާ ވިދާޅުވި ގޮތުގައި، ނުނިމި ހުރި ބައެއް ކަންތައްތައް ހުރި ކަމުގައި ވިޔަސް، ވާހަކަތަކުގައި ކުރިއެރުންތަކެއް ލިބިފައިވާ ކަމަށެވެ.\nއިތިއޯޕިޔާ އިން ތުހުމަތުކުރި ގޮތުގައި، ވާހަކަތަކުގައި މިޞްރުން ގެންގުޅުނު އުކުޅަކީ، އެ ޤައުމުގެ ހައިޑްރޮލޮޖީއާއި، ތިމާވެއްޓާއި، އިޖްތިމާޢީ ގޮތުން ލިބޭނެ ފައިދާތައް ވަޒަންކުރުމުގެ މަސައްކަތްތައް ހުއްޓުވުމުގެ އުކުޅެކެވެ.\n10 ޤައުމެއްގައި ދައުރުވާ ނީލަކޯރަކީ ދުނިޔޭގެ އެންމެ ދިގު ކޯރެވެ. އަދި މި ހުރިހާ ޤައުމަކަށް ފެނާއި ކަރަންޓު ފޯރުކޮށްދިނުމުގައި އެންމެ މުހިއްމު ކޯރެވެ.\nނީލަ ކޯރުގެ މައި ގޮފިތައް ކަމުގައިވާ 'ވައިޓް ނައިލް' އާއި، 'ބުލޫ ނައިލް' ގޮސް ގުޅި އެއްވަނީ ސޫދާނުގެ ޚަރުޠޫމުންނެވެ. އޭގެ ފަހުން މިޞްރު ހުރަސްކޮށް ކޯރު ނިމެނީ މެޑިޓެރޭނިއަން ކަނޑަށެވެ.\nއިތިއޯޕިޔާ އިން ހާމަކޮށްފައިވާ ގޮތުގައި،4ބިލިޔަން ޑޮލަރުގެ ޑޭމުން ކަރަންޓު އުފައްދަން ފަށާނީ 2020 ގައެވެ. އަދި 2022 ގައި އެއްކޮށް އޮޕަރޭޓްކުރެވެން ފަށާނެ އެވެ.\nމުޙައްލިލުން ކަންބޮޑުވާ ގޮތުގައި، ޑޭމް ހުޅުވުމުގެ ކުރިން މި ކަން ޙައްލުނުކުރެވި މިދާ ގޮތަށް ދާ ނަމަ، ނީލަކޯރުގެ އެންމެ މައިގަނޑު ޙިއްޞާދާރު ތިން ޤައުމު ކަމުގައިވާ މިޞްރާއި ސޫދާނާއި އިތިއޯޕިޔާ ބޮޑު ހަމަނުޖެހުމަކަށް ދިއުމަކީ އެކަށީގެންވާ ކަމެކެވެ.


Virus ge sababun Olympics faskuranee\nވައިރަހުގެ ސަބަބުން އޮލިމްޕިކްސް ފަސްކުރަނީ\nމި ތާރީޚަށް ބަދަލެއް ނާންނާނެ ކަމަށް ޖަޕާނުގެ ބޮޑުވަޒީރު މީގެ ކުރިން ވަނީ ވިދާޅުވެފައި\nކ. މާލެ 22 މާރޗް 2020 | އާދީއްތަ 16:01 1,571\nއޮލިމްޕިކްސް 2020 - އޭއެފްޕީ\nމިހާރު ހަލުވިކަމާއެކު މުޅި ދުނިޔޭގައި ފެތުރެމުން އަންނަ ކޮރޯނާވައިރަސް (ކޮވިޑް-19) ގެ ސަބަބުން އެކި ކުޅިވަރު މުބާރާތްތައް ފަސްކުރަމުން އަންނައިރު، ދާދި ފަހުން ޖަޕާނުގެ ބޮޑުވަޒީރު ޝިންޒޯ އަބޭ ވިދާޅުވީ އޮލިމްޕިކްސް ބާއްވަން ހަމަޖެހިފައި އޮތް ތާރީޚުގައި ގޭމްސް ބޭއްވޭނެ ކަމަށެވެ. އަދި މި ގޭމްސް ޖަޕާނުގައި ބާއްވާނީ ސަލާމަތީގޮތުން އަޅަންޖެހޭ ހުރިހާ ފިޔަވަޅަކާއެކުގައި ކަމަށްވެސް ވިދާޅުވި އެވެ.\nއެކަމާ ގުޅިގެން ގިނަ ގައުމުތަކުގެ އޮލިމްޕިކްސް އޯގަނައިޒަރުން ވަނީ ކަންބޮޑުވުން ފާޅުކޮށްފައެވެ. އަދި މި ދަނޑިވަޅުގައި އޮލމްޕިކްސް ނުބޭއްވުމަށް ގިނަ ގައުމުތަކުން ވަނީ ގޮވާލާފައެވެ.\nރިޕޯޓުތައް ބުނާ ގޮތުން އިންޓަނޭޝަނަލް އޮލިމްޕިކް ކޮމިޓީ (އައިއޯސީ) އިން އަންނަނީ އޮލިމްޕިކްސް ބާއްވާ ތާރީޚު ފަސްކުރަން ޖަޕާން ސަރުކާތާއެކު މަޝްވަރާ ކުރަމުންނެވެ. އަދި ވަރަށް އަވަހަށް އޮލިމްޕިކްސް ބާއްވާ ތާރީޚު ފަސްކުރާނެ ކަމަށްވެސް ރިޕޯޓުތައް ބުނެއެވެ.\nމިފަހަރުގެ އޮލިމްޕިކްސް ގޭމްސް އަށް ޖަޕާނުން އަންނަނީ ވަރަށް ބޮޑެތި ތައްޔާރީތައް ވަމުންނެވެ. އެގޮތުން މިފަހަރުގެ ގޭމްސް ތިވާވެއްޓާ ރައްޓެހި ގޭމްސްއަކަށް ހެދުމަށް އަންނަނީ މަސައްކަތް ކުރަމުންނެވެ. އެގޮތުން މި ފަހަރުގެ މެޑެލްތައް އިލެކްޓްރޯނިކް ކުނިބުނި ރިސައިކަލްކޮށްގެން ތައްޔާރުކޮށްފައިވާއިރު، އޮލިމްޕިކް ޓޯޗު ތައްޔާރުކޮށްފައި ވަނީ އެލުމިނަމްގެ ކުނިބުނިންނެވެ. އަދި މުބާރާތުގެ އެކިއެކި އިވެންޓްތަކުގައި ބަހައްޓާ ޕޯޑިއަމްތައް ކަނޑަށް އުކާލައިފައި ހުންނަ އެކި ބާވްތަތްކުގެ ޕްލާސްޓިކް ކުނިން ތައްޔާރުކޮށްފައިވާ އިރު، މުބާރާތުގެ ތެރޭގައި ބޭނުންކުރާ ކަރަންޓަކީ އިޔާދަކުރަނިވި ހަކަތަ އެވެ. އަދި އޮލިމްޕިކްސް އާއި ޕެރައޮލިމްޕިކްސްގެ އެތުލީޓުންނާއި އޮފިޝަލުންނަށް ހާއްސަކޮށްގެން ކާޑްބޯޑުން ތައްޔާރުކޮށްފައިވާ އެނދުތައް ބޭނުންކުރަން ވަނީ ނިންމާފައެވެ.\nދުނިޔޭގެ ގިނަ ގައުމުތަކަކުން މިހާތަނަށް ކޮރޯނާވައިރަސް (ކޮވިޑް-19) ފެނިފައިވާއިރު، ޖަޕާނުގައި މިހާތަނަށް 1،000 އަށްވުރެ ގިނަ މީހުންނަށް ވަނީ މި ވައިރަސް ޖެހިފައެވެ. އަދި އެ ގައުމުން މި ބަލީގައި މިހާތަނަށް 36 މީހަކު ވަނީ މަރުވެފައެވެ.


FA Cup kaamiyaabu kurevijjenama Aubameyang Arsenal gai...\nއާސެނަލްގައި އޮބާމަޔަންގެ ކުރިމަގު\nއެފްއޭ ކަޕް ކާމިޔާބުކުރެވިއްޖެނަމަ އޮބާމަޔަން އާސެނަލްގައި މަޑުކުރުމުގެ ފުރުސަތު ބޮޑު: އާޓެޓާ\nއާސެނަލުން އެފްއޭ ކަޕް ފައިނަލްގައި ހޮނިހިރު ދުވަހުގެރޭ ނުކުންނާނީ ޗެލްސީއާ ދެކޮޅަށް\nއޮބާމަޔަން ހޯދުމަށް ބާސެލޯނާ އަދި ޗެލްސީންވެސް މަސައްކަތް ކުރޭ\nކ. މާލެ | 31 ޖުލައި 2020 | ހުކުރު 18:48 | 3,048\nއާސެނަލްގެ ކެޕްޓަން ޕިއޭ-އެމެރިކް އޮބާމަޔަން: އޭނާ ހޯދުމަށް ޔޫރަޕްގެ ބޮޑެތި ކްލަބުތަކުން އަންނަނީ މަސައްކަތް ކުރަމުން - ގެޓީ އިމޭޖާސް\nއިނގިރޭސި އެފްއޭ ކަޕްގެ ފައިނަލް މެޗަކީ އާސެނަލްގެ ކެޕްޓަން ޕިއޭ-އެމެރިކް އޮބާމަޔަންގެ ކުރިމަގު ނިންމާނެ މެޗު ކަމަށް އާސެނަލްގެ ކޯޗު މިކޭލް އާޓެޓާ ބުނެފިއެވެ.\nއާޓެޓާ ބުނީ އެފްއޭ ކަޕްގެ ފައިނަލަކީ މިވަގުތު އާސެނަލަށް ހުރިހާ ގޮތަކުންވެސް މުހިންމު މެޗެއް ކަމަށާއި އެގޮތުން އެޓީމުގެ ކެޕްޓަން އޮބާމަޔަންގެ ކުރިމަގު ކަނޑައަޅާނީވެސް އެމެޗުން ކަމަށެވެ. އެފްއޭ ކަޕް ފައިނަލް މެޗު އާސެނަލުން ކާމިޔާބުކޮށްގެން އޮބާމަޔަން އެޓީމުގައި މަޑުކުރުމުގެ ފުރުސަތު އެބައޮތް ކަމަށް ބުނަމުން އާޓެޓާ ބުނީ އާސެނަލާއެކު ކާމިޔާބީ ހޯދޭނެކަން އޮބާމަޔަންއަށް ވިސްނައިދޭނެ ކަމަށެވެ.\nއާސެނަލުން އެފްއޭ ކަޕް ފައިނަލުގައި ހޮނިހިރު ދުވަހުގެރޭ ޗެލްސީއާ ދެކޮޅަށް ނިކުންނައިރު، ޓީމު އޮތީ މި މެޗަށް ވަރަށް ރަނގަޅަށް ތައްޔާރުވެފައި ކަމަށް އާޓެޓާ ބުންޏެވެ. އާޓެޓާ ބުނީ އާސެނަލުން ބޭނުންވަނީ މި ސީޒަން ތައްޓަކާއެކު ނިންމާލަން ކަމަށެވެ.\nއެފްއޭ ކަޕްގެ ފައިނަލް މެޗަކީ އާސެނަލްގެ ކެޕްޓަން ޕިއޭ-އެމެރިކް އޮބާމަޔަންގެ ކުރިމަގު ނިންމާނެ މެޗު ކަމަށް އާޓެޓާ ބުނިއިރު، އޮބާމަޔަން ހޯދުމަށް ޔޫރަޕްގެ ބޮޑެތި ކްލަބުތަކުން އަންނަނީ މަސައްކަތް ކުރަމުންނެވެ. އެގޮތުން އޮބާމަޔަން ހޯދަން ޗެލްސީ އާއި ބާސާއިންވެސް އަންނަނީ މަސައްކަތް ކުރަމުންނެވެ.\nގެބޮންއަށް އުފަން އުމުރުން 31 އަހަރުގެ އޮބާމަޔަން މި ވަގުތު އާސެނަލްގެ އެއްބަސްވުމުގައި ހުރީ 2021 ވަނަ އަހަރުގެ ހޫނު މޫސުމުގެ ނިޔަލަށެވެ. އާސެނަލުން އޮބާމަޔަންއަށް އައު އެއްބަސްވުމެއް ދޭން މިހާތަނަށް ކުރި މަސައްކަތް ކާމިޔާބުވެފައެއް ނުވެއެވެ.\nމީގެ ދެ އަހަރު ކުރިން ބޮރޫޝިއާ ޑޯޓްމުންޑް ދޫކޮށް 63 މިލިއަން ޔޫރޯއަށް އާސެނަލަށް ސޮއިކުރި އޮބާމަޔަން ވަނީ މިހާތަނަށް އެޓީމަށް ކުޅެދިން 108 މެޗުގައި 68 ލަނޑު ޖަހާފައެވެ.


ބޭންކް އޮފް މޯލްޑިވްސްއިން ދޭ ޚިދުމަތުގެ ފެންވަރު ރަގަޅު ކުރުމުގެ ޒިންމާ ގުލްނާޒް މާހިރުއަށް | Jazeera\tބޭންކް އޮފް މޯލްޑިވްސްއިން ދޭ ޚިދުމަތުގެ ފެންވަރު ރަގަޅު ކުރުމުގެ ޒިންމާ ގުލްނާޒް މާހިރުއަށް - Jazeera\nބޭންކް އޮފް މޯލްޑިވްސްއިން ދޭ ޚިދުމަތުގެ ފެންވަރު ރަގަޅު ކުރުމުގެ ޒިންމާ ގުލްނާޒް މާހިރުއަށް\nޙަދީޖާ އަލީ February 2, 2020 79 views0\nބޭންކް އޮފް މޯލްޑިވްސްގެ ކަސްޓަމަރ ސަރވިސް ޑިރެކްޓަރުގެ މަޤާމަށް ގުލްނާޒް މާހިރު އައްޔަން ކޮށްފިއެވެ. މިކަން އާންމު ކުރަމުން ބޭންކުން ނެރުނު ބަޔާނުގައި، ބޭންކްގެ ސީ. އީ. އޯ އަދި މެނޭޖިންގ ޑިރެކްޓަރ ހާމަކުރިގޮތުގައި، ބޭންކުން ކުރަމުންދާ މަސައްކަތްތަކާއި ކަސްޓަމަރުންނަށް ދެމުންދާ ޚިދުމަތް ފުޅާކޮށް ފެންވަރު ރަގަޅު ކުރުމަށް ޓަކައި އަލަށް އުފެއްދި މި މަޤާމާއި ގުލްނާޒް ހަވާލުވީ، މި ދާއިރާއިން ލިބިފައިވާ 13 އަހަރުގެ ތަޖުރިބާ އާއި އެކުގައެވެ.\nއިނގިރޭސި ވިލާތުގެ ބްރިސްލް ޔުނިވަރސިޓީ އިން އިކޮނޮމިކްސް އަދި ފައިނޭންސުން މަސްޓަރސް ޑިގްރީ ޙާޞިލްކޮށްފައިވާ ގުލްނާޒް، އެންމެ ފަހުން ވަޒީފާ އަދާ ކުރީ އުރީދޫ މޯލްޑިވްސްގައެވެ. ގުލްނާޒް ގެ ތަޢުލީމާއި ތަޖުރިބާގެ އެހީގައި، ބޭންކުން ކަސްޓަމަރުންނަށް ދެމުންދާ ޚިދުމަތް އިތުރަށް ފުރިހަމަ ވެގެންދާނެކަން ޔަޤީން ކުރާކަމަށް ވެސް މި ބަޔާނުގައި ވެއެވެ.\nބޭންކް އޮފް މޯލްޑިވްސް އަކީ ރާއްޖޭގައި ހިންގާ އެންމެ ބޮޑު ބޭންކެވެ. އެއްތަނެއްގައި އެންމެ ގިނަ މީހުން ވަޒީފާ އަދާކުރާ މި ތަނުގެ 99 އިންސައްތަ އަކީ ދިވެހިންނެވެ. ބޭންކް އޮފް މޯލްޑިވްސް ފާހަގަ ކުރެފައިވަނީ، މުވައްޒަފުން ތަމްރީންކޮށް ފެންވަރު މަތިކުރުމަށް، ސިޔާސަތު އެކުލަވާލާ އެކަމަށް ބޮޑު ހޭދައެއް ކުރަމުންދާ އަދި މުވައްޒަފުންގެ ޚިދުމަތުގެ އަގުވަޒަން ކުރުމުގައި ވެސް ނަމޫނާ ތަނެއްގެ ގޮތުގައެވެ.\nމިފުރުސަތުގައި ޖަޒީރާ ޓީމްގެ ފަރާތުންވެސް ގުލްނާޒަށް މަރުޙަބާ ކިޔަމެވެ.


vnews - Kushe neiy mausoomu meehun jalah lun, Adhulu insaafu beevegen dhiun\nކުށެއް ނެތް މައުސޫމު މީހުން ޖަލަށްލުން، އަދުލު އިންސާފު ބީވެގެން ދިއުން\nލިޔުނީ: އަބްދުﷲ ރަޝީދު\nޖަލުގައި މީހަކު ބަންދުކޮށްފައި\nކުށެއްނެތް މައުސޫމު މީހުންގެ މައްޗަށް ކުށް ސާބިތުވެ އަދަބު ލިބުމަކީ ތަހުޒީބު މުޖުތަމަޢުތަކުގައި ވެސް ހިނގާ ކަމެކެވެ. އެމެރިކާގެ ނޯތު ކެރޮލީނާގައި އުމުރުން 11 އަހަރުގެ ސަބްރީނާ ބޫއީގެ ޢިއްފަތްތެރިކަން ފޭރިގަތުމާއި އޭނާ މަރާލުމުގެ ކުށް ސާބިތުވެ 30 އަހަރު ޖަލުގައި ހޭދަކުރި، ހެންރީ ލީ މެކްކޮލަމް އާއި ލިއޯން ބްރައުންއާ ދެބެން ވަނީ، އެމީހުންނަކީ ކުށެއް ނެތް މައުސޫމު ބައެއްކަން ފަހުން ހެދި ޑީއެންއޭ ޓެސްޓުން ސާބިތުވުމާއެކު ފަނޑިޔާރު ރޮބޭސަން ކައުންޓީގެ އަމުރަށް މިނިވަންކޮށް ދޫކޮށްލާފަ އެވެ.\nމެކްކޮލަމްގެ މައްޗަށް މަރުގެ ޙުކުމް އިއްވީ އޭނާގެ އިޢުތިރާފުގެ މައްޗަށެވެ. ނަމަވެސް އެދުވަސްވަރު ހިންގުނު ތަޙްޤީޤު ތަކުގެ ރެކޯޑިން އޮތުން ޤާނޫނު ލާޒިމް ނުކުރާތީ އޭނާގެ އިޢުތިރާފުގެ ރެކޯޑިން ނެތްކަމަށް ފުލުހުން ވަނީ އިޢުތިރާފު ވެފަ އެވެ. ޅައުމުރުގައި ތަންފީޒު ކުރަން ޖެހުނު ޖަލު ހުކުމުގެ ސަބަބުން މިދެބެންނަށް ބޮޑެތި ނަފްސާނީ މައްސަލަތަކެއް ވަނީ ކުރިމަތިވެފަ އެވެ. ނަމަވެސް 30 އަހަރު ފަހުން ނަމަވެސް އިންސާފު ލިބުނީތީ އެކަމާ އެމީހުންގެ ވަކީލުންނާ އާއިލާއިން އުފާކުރި އެވެ. އަދި ތަޙްޤީޤުތަކުގެ ފެންވަރު ރަނގަޅުކޮށް މައްސަލަތަކުގައި ތެދު ހަޤީޤަތް ހޯދައިގަތުމުގެ މުހިންމުކަން ވަނީ އެމީހުންގެ ޤާނޫނީ ވަކީލުން ފާހަގަކޮށްފަ އެވެ. (މަޢުލޫމާތު: އޭއެފްޕީ 30 ސެޕްޓެމްބަރ 2014)\nހެންރީ ލީ މެކްކޮލަމް (ވ)ގައި އަދި ލިއޯން ބްރައުން (ކ)ގައި\nމިފަދަ ކިތަންމެ ހާދިސާއެއް އެމެރިކާއާއި އިނގިރޭސިވިލާތް ފަދަ ޤައުމުތަކުގައި ހިނގާފައިވެ އެވެ. ޔުނިވަސިޓީ އޮފް ބްރިސްޓޯލްގެ ސީނިއަރ ލެކްޗަރ އަދި އެ ޔުނިވަސިޓީން އިނގިރޭސިވިލާތުގައި ހިންގި އިނޮސެންޓް ޕްރޮޖެކްޓުގެ ފައުންޑަރ އަދި ޑިރެކްޓަރ ޑރ. މިޝޭލް ނައުޓަން ވިދާޅުވެފައިވަނީ އިނގިރޭސިވިލާތާއި އެމެރިކާގެ ބައެއް މީހުން ހީކުރަނީ ޢަދުލުއިންސާފުގެ ނިޒާމުގެ ތެރެއިން މީހަކަށް ނުޙައްޤުން އަދަބެއް ލިބުމަކީ، އަދި ޚާއްޞަ ގޮތެއްގައި އެމީހަކު ނުކުރާ ކުށަކަށް އަދަބު ލިބުމަކީ ވަރަށް ނާދިރު ހާލަތެއްގައި މެނުވީ ނުވާނެ ކަމެއް ކަމަށެވެ. އެފަދަ ކަމެއް ހިނގާނަމަ ހިނގާނީވެސް ވަރަށް އިސްތިސްނާ އަދި މަދު ހާލަތެއްގައި ކަމަށެވެ. ނަމަވެސް މިއީ ޙަޤީޤަތެއް ނޫނެވެ. މީސްމީހުންގެ މައްޗަށް ސާބިތުވެފައިވާ ޖިނާއީ ކުށްތައް ޝަރުޢީ އެކި މަރުހަލާތަކުން ފުރޮޅިގެން ދިއުމާއި ޖަލުގައި ދުވަސްތައް ހޭދަކޮށް އެމީހަކާ މެދު އިންސާފުން ބޭރުން ކަންކަން ކުރެވުމަކީ ދުނިޔޭގެ އެކި ޤައުމުތަކުގައި އާއްމުކޮށް ހިނގާ ކަންކަމެވެ. ކޮންމެ ދުވަހަކުވެސް އެފަދަ ކަންކަން ހިނގަ އެވެ. އަދި ޢަދުލު އިންސާފު ޤާއިމުކުރުމުގެ ޒިންމާ ޙަވާލުވެފައިވާ ފަރާތްތަކުގެ މައްޗަށް ލާޒިމްވެގެންވަނީ އެފަދަ ކަންކަން ހިނގަން ހުރި ފުރުސަތުތައް ވީއެންމެ ބޮޑަކަށް ނައްތާލުމެވެ.\nއިނގިރޭސިވިލާތުގައި ހިނގާފައިވާ މިފަދަ ބައެއް ހާދިސާތަކަށް ބަލާލަމާތޯ އެވެ.\nޖިންސީ ގޯނާ ކުރުމުގެ މައްސަލައެއްގައި ވިކްޓަރ ނީލަންގެ މައްޗަށް ކުށް ސާބިތުވެފައިވަނީ 1997 ވަނަ އަހަރު އެވެ. އޭނާއަކީ އެ ކުށުން ބަރީއަވެފައިވާ މީހެއް ކަމަށް ފާހަގަކުރެވުމާއެކު އޭގެ 17 އަހަރު ފަހުން 2013 ވަނަ އަހަރު ވަނީ އޭނާ ޖަލުން މިނިވަންކޮށް ދޫކޮށްލާފަ އެވެ. އޭނާ ދޫކޮށްލީ އަނިޔާ ލިބުނު ފަރާތް ލައިގެން ހުރި ހެނދުމުން، ހޯދުނު ޑީއެންއޭ ނީލަންގެ ޑީއެންއޭއާ ދިމާ ނުވުމުންނެވެ. 1997 ވަނަ އަހަރު ހިންގި ނީލަންގެ ޝަރީޢަތުގައި ކޯޓުން ވަނީ ހެއްކެއްގެ ގޮތުގައި ބޭނުން ކުރުމަށް ޑީއެންއޭ ލިބިފައި ނުވާ ކަމަށް ނިންމާ އޭނާގެ މައްޗަށް ކުށް ސާބިތުވާ ކަމަށް ޙުކުމްކޮށް ޖަލަށް ލާފަ އެވެ. ނަމަވެސް އަމިއްލަ ފަރާތަކުން ފަންޑުކޮށްގެން ހިންގި ޑީއެންއޭ ޓެސްޓް ކުރުމެއްގައި އެނގިގެން ގޮސްފައިވަނީ އަނިޔާ ލިބުނު ފަރާތުގެ އަންނައުނުތައް ސީލްކުރެވިފައިވާކަމާއި ތަޙްޤީޤު މަރްޙަލާގައި އެއިން ޑީއެންއޭ ނަގައި ޓެސްޓް ހަދަފައި ނުވާ ކަމެވެ.\nކަންދިމާކުރި ގޮތުން އަނިޔާލިބުނު ފަރާތުގެ އަންނައުނުން ފެނުނު ޑީއެންއޭ ނީލަންގެ ޑީއެންއާ ދިމާނުވާކަމާއި، އެ ޑީއެންއޭ ދިމާ ވަނީ އެހެން ފިރިހެނެއްގެ ޑީއެންއޭއާ ކަން އެނގިގެން ދިޔަ އެވެ. ނަމަވެސް ކްރިމިނަލް ކޭސް ރިވިއު ކޮމިޝަނުން ޑީއެންއޭގެ ތެރެއިން ލިބުނު ހެކި ދެވަނަ ފަހަރަށް ތަޙްޤީޤު ކުރުމަށް ދެކޮޅު ހެދި އެވެ. އެކަމަކު މރ. ނީލަން އޭނާގެ ޙައްޤު ހޯދުމަށް ކުރި ތިންވަނަ އިސްތިޢުނާފުގެ މައްސަލަ ބަލައިގަތެވެ. އަދި އެއަށްފަހު ނީލަންގެ ކުށެއް ނެތްކަމަށް ކަނޑައަޅާ ޑިސެމްބަރު 2013 ގައި އޭނާ މިނިވަންކުރި އެވެ. ޖަލުން ދޫކޮށްލުމާއެކު 46 ޕައުންޑް ނީލަންއަން ޖަލުން ދޫކޮށްލުމުން ދޭ ޢިނާޔަތުގެ ގޮތުގައި ދިނެވެ. ނަމަވެސް ޖަލުގައި ހޭދަކުރި 17 އަހަރު ދުވަހުގެ ބަދަލެއްގެ ގޮތުގައި އޭނާއަށް އެއްވެސް އެއްޗެއް ދިނުމަށް މިނިސްޓްރީ އޮފް ޖަސްޓިސް އިން ދެކޮޅު ހެދި އެވެ. (ޓެލެގްރާފް، ޔޫކޭ 04 ސެޕްޓެމްބަރ 2014)\nއިނިގިރޭސިވިލާތުގައި ހިނގާދިޔަ މިފަދަ އެހެން މައްސަލައަކަށް ބަލާއިރު، ސޭމް ހައްލަމް އުމުރު ދުވަހުގެ ޖަލު ހުކުމަކާ ކުރިމަތިލާން ޖެހުނީ އޭނާގެ އުމުރުން އެންމެ 18 އަހަރުގައި ޓްރެއިނީ ޝެފް އެސާޔަސް ކަސައުހަންގެ މަރުގެ މައްސަލާގައި 2005 ވަނަ އަހަރު އެވެ. ޖަލުގައި ހަތް އަހަރު ހޭދަކުރި ފަހުން 2012 ވަނަ އަހަރު އޭނާ މިނިވަންކުރަން ޖެހުނީ ހާދިސާ ހިނގި ތަނުގައި އޭނާ ނެތްކަން އޭނާގެ މޯބައިލް ފޯނުގެ ލޮކޭޝަނުން އެނގިގެން ދިއުމާއި، މައްސަލައިގެ ތަޙްޤީޤުގައި ޕޮލިހުން ހައްލަމްގެ މޯބައިލް ފޯނު ހޯދާ ތަޙްޤީޤު ކޮށްފައި ނުވާކަން އެނގިގެން ދިއުމުގެ ނަތީޖާއެއްގެ ގޮތުންނެވެ. ހައްލަމް ޖަލައްލުމުގެ ހިތާމައިގައި އޭނާގެ ބައްޕަވަނީ ދަންޖެހިގެން މަރުވެފަ އެވެ. އަހަރުތަކަކަށް ފަހު ހައްލަމު މިނިވަންވި ނަމަވެސް ޖިނާއީ ޢަދުލުގެ ނިޒާމުން ހައްލަމްއަށް ލިބުނު ގެއްލުމަށް އެއްވެސް ބަދަލެއް ނުލިބުނެވެ.\nއެހެން މައްސަލައަކަށް ބަލާއިރު، ބެރީ ޖޯޖް ކިޔާ މީހަކު ހައްޔަރު ކުރީ މީހަކު މެރުމުގެ ކުށުގެ ތުހުމަތުގަ އެވެ. އޭނާގެ މައްޗަށް 2001 ވަނަ އަހަރު ސާބިތުވި ޖަލު ހުކުމް އިސްތިޢުނާފުގެ ދެވަނަ މަރްޙަލާގައި 2008 ވަނަ އަހަރު ސައިންޓިފިކް ހެކިތަކަށް މައްސަލައިގެ ތަޙްޤީޤުގައި ނުބަލާ އޮތްކަން ޝަރީޢަތުގައި ސާބިތުވުމާއެކު 8 އަހަރު ފަހުން އޭނާއަށް އިންސާފު ލިބި ޖަލުން ސަލާމަތްވި އެވެ. ނަމަވެސް އޭނާއަށް ވެސް އެކަމާ ގުޅިގެން އެއްވެސް ބަދަލެއް ނުލިބުނެވެ.\nމަރުގެ މައްސަލައެއްގައި ސެލީ ކްލާކް ކިޔާ މީހަކު ޖަލަށްލީ ފަހުން މިނިވަން ކުރަން ޖެހުނު މައްސަލައަކީ ވެސް ފާހަގަކުރެވޭ މިފަދަ މައްސަލަ އެކެވެ. ސެލީ ކްލާކްގެ މައްޗަށް އުމުރު ދުވަހުގެ ޖަލު ހުކުމެއް އައިސްފައިވަނީ 1999 ވަނަ އަހަރު އެވެ. އެއީ 1999 ވަނަ އަހަރު އޭނާގެ ތިން އަހަރުގެ ފިރިހެން ދަރިފުޅު މަރާލުމާއި، ދެ މަހުގެ ދަރިފުޅު 1998 ވަނަ އަހަރު މަރާލުމުގެ ތުހުމަތުގަ އެވެ. އޭނާގެ މައްޗަށް ކުށް ސާބިތުކުރީ މައްސަލާގައި ކޯޓަށް ހާޒިރު ކުރި ހަބީރެއް ކަމަށްވާ ޕްރޮފެސަރ ރޯއީ މެޑޯގެ ބަހުގެ މައްޗަށެވެ. ފަހުން އެނގިގެން ދިޔަ ގޮތުގައި މައްސަލާގައި ހަބީރެއްގެ ގޮތުގައި ހާޒިރުކުރެވުނު ފަރާތުން ދިން މަޢުލޫމާތުގައި މައްސަލަތަކެއް ހުރިކަން ފާހަގަކުރެވުނެވެ. އަދި އޭނާގެ ކުށެއް ނެތްކަން އެނގިގެން ދިއުމުން ޖަލުން މިނިވަން ކުރި އެވެ. އޭގެ ފަހުން ބަނގުރަލަށް ދެވި ހިފާ، ވިހަވުމުގެ ސަބަބުން ކްލާކް މަރުވި އެވެ. ކުރިން ބުނެވުނު ޕްރޮފެސަރ ރޯއީ މެޑޯގެ ބަހުގެ މައްޗަށް ޙުކުމް ކޮށްފައިވާ އެންޖެލާ ކޭނިންގެ މައްސަލަވެސް އަލުން ބަލާ އޭނާގެ ކުށެއް ނެތް ކަމަށް ކަނޑައަޅާ މިނިވަން ކުރެވުނެވެ.\nސެލީ ކްލާކް (މ)ގައި\nއެހެން ކޭސްއަކަށް ބަލާލަމާތޯ އެވެ. ޕޯލް ބްލެކްބާން ކުޑަ ފިރިހެން ކުއްޖަކަށް ޖިންސީ ގޯނާ ކުރުމާއި މަރާލުމުގެ ކުށްސާބިތުވެ އޭނާގެ އުމުން އެންމެ 15 އަހަރުގައި 1978 ގައި ޖަލަށް ލެވުނެވެ. ޖަލުގައި 25 އަހަރު ހޭދަކުރި ފަހުން 2003 ވަނަ އަހަރު މިނިވަން ކުރެވުނީ އޭނާ ކުށް ކުރި ކަމުގެ އެކަށީގެންވާ ހެކި ކޯޓަށް ހުށަހެޅިފައި ނެތް ކަމަށް ބަލާފަ އެވެ. އޭނާގެ މައްޗަށް ކޯޓުން ކުށް ސާބިތުކުރީ މައްސަލައިގެ ތަޙުޤީޤަށް ދީފައިވާ އިޢުތިރާފުގެ ބަޔާނުގެ މައްޗަށެވެ. ނަމަވެސް ފަހުން އެނގުނު ގޮތުގައި ބްލެކްބާން ފަދަ ރަނގަޅު ތަޢުލީމެއް ލިބިފައިނެތް ޢުމުރުން އެންމެ 15 އަހަރުގެ ކުއްޖަކަށް އޭނާގެ އިޢުތިރާފުގެ ބަޔާނުގައި ބޭނުންކޮށްފައިވާ ފަދަ ޤާނޫނީ ބަހުރުވަ ބޭނުން ކުރާކަށް ނޭނގޭނެ އެވެ. ވުމާއެކު އެބަޔާނަކީ އޭނާގެ އިޢުތިރާފުގެ ބަޔާނެއް ކަމަށް ބަލައިނުގަތީ އެވެ. އަދި އެ ބަޔާނަކީ ތަޙްޤީޤު ކުރި ފަރާތުން އެފަރާތުން ބޭނުންވާ ގޮތަށް ލިޔެ ބްލެކްބާން ލައްވާ ސޮއިކުރުވާފައިވާ ބަޔާނެއް ކަމަށް ސާބިތުވެ އޭނާ މިނިވަން ކުރެވުނެވެ. އޭނާގެ އިޢުތިރާފުގެ ބަޔާން ފިޔަވާ މައްސަލައިގައި އިތުރު ހެއްކެއް އޭނާއާ ދެކޮޅަށް ހުށަހެޅިފައި ނެތުމުން ކޯޓުން އޭނާ މިނިވަން ކުރީ އެވެ. އޭނާ މިނިވަން ކުރި އިސްތިޢުނާފުގެ ކޯޓުން ދެކުނީ އޭނާގެ އިޢުތިރާފުގެ ބަޔާނަކީ ކުށް ސާބިތުކުރުމަށް އެކަށީގެންވާ ހެއްކެއް ނޫން ކަމުގަ އެވެ.\nދެންނެވުނު ފަދަ އެތައް ހާދިސާއެއް ކުރިއަރާފައިވާ ޤައުމުތަކުގައި ހިނގާފައިވާއިރު ތަރައްޤީވަމުންދާ ޤައުމުތަކުގައި މީހުންގެ މައްޗަށް ކުށް ސާބިތުކުރުން އޮންނާނީ ކިހާ ހިސާބެއްގައި ކަމާމެދު ސުވާލު އުފެދެ އެވެ.\nގާނޫނީ ދާއިރާގެ މަޝްހޫރޫ ބޭފުޅެއް ކަމަށް ޑރ. މައިކަލް ނައުޓަން ވިދާޅުވީ ޖިނާއީ ޢަދުލުގެ ނިޒާމުގައި ހުކުމް ކުރުމަށް ތެދުވެރިކަމާ އަމާނާތްތެރިކަމާއެކު ހޯދާފައިވާ ހެއްކާ ގަރީނާއަށް ބުރަވެގެން، އަދި އެފަދަ ހެކި ވަޒަންކުރުމުގައި ތެދުވެރިކަމާ އަމާނާތްތެރިކަން ވަރަށް ބޮޑަށް ނެތްނަމަ ނުޙައްޤުން މީސްމީހުންނަށް އަދަބުތައް ލިބުމުގެ ފުރުސަތު އަބަދުވެސް އޮންނާނެ ކަމަށެވެ. މިގޮތުން ހޯދާ ހެކި މިޒަމާނުގެ ޢިލްމީ އުސޫލަތަކުން ވަޒަން ކުރެވެން ޖެހޭކަމާއި އަދި ހަބީރުންގެ ގޮތުގައި ހާޒީރު ކުރެވޭ ފަރާތްތަކާއި، އިޢުތިރާފުގެ ބަޔާންތަކާއި، ހެކިންގެ ގޮތުގައި ހާޒިރު ކުރެވޭ ފަރާތްތަކުގެ ބަހަށް މައްސަލާގައި ގޮތް ނިންމުމުގެ ކުރިން ވަރަށް ބޮޑަށް ބެލެވެން ޖެހޭ ކަަމަށް ވިދާޅުވި އެވެ. ނޫނީ ކުށެއްނެތް މީސްމީހުންގެ މައްޗަށް އަދަބު ކަނޑައެޅުމުގެ އިހުތިމާލު ވަރަށް ބޮޑަށް އޮންނާނެ ކަމަށް އޭނާ ދެކެވަޑައިގަންނަވަ އެވެ. ކޮންމެ ދައުލަތެއްގެ ޒިންމާއެއް ކަމުގައި ވާންޖެހޭނީ ފަހަރެއްގައި ކުށެއް ކުރި މީހެއްގެ މައްޗަށް ކުށް ސާބިތުނުކުރެވިގެން ވީއްލުނު ނަމަވެސް ކުށެއްނެތް މީހެއްގެ މައްޗަށް އަދަބެއް ކަނޑަނޭޅޭނެ ގޮތެއްގެ މަތިން ކަންކަން އިންތިޒާމު ކުރުމެވެ.\nޝަރީޢަތަށް ހުށަހެޅޭ ކޮންމެ ހެއްކަކީވެސް އޭގެ ޒާތުގައި ވަރަށް ރަނގަޅަށް ދިރާސާ ކުރެވެންޖެހޭ ހެއްކެކެވެ. މިސާލަކަށް މީހަކާ ސަލާމް ކޮށްލުމަށްފަހު، ގޮސް ފިސްތޯލައަކުން މީހަކު މަރާލައިފިނަމަ ސަލާމް ކުރެވުނު މީހާގެ ޑީއެންއޭ އެ ފިސްތޯލައިން ފެނުމުގެ ފުރުސަތު އޮތް ކަމަށް ޑރ. ނައުޓަން ގަބޫލުކުރައްވަ އެވެ. އެހެންވީމާ ހަމައެކަނި ޑީއެންއޭ އަށް ބަރޯސާ ވުމަކީވެސް ކުށް ސާބިތު ކުރުމަށް ހަމައެކަނި އޮތްގޮތް ކަމަށް އޭނާ ދެކެވަޑައިނުގަންނަވަ އެވެ. އަދި އެ ޑީއެންއޭ އެ އެއްޗަކަށް ނަގުލުވިގޮތް ތަޙްޤީޤުގައި ވަރަށް ރަނގަޅަށް ބެލެވެން ޖެހޭ ކަމަށް ވިދާޅުވި އެވެ.\nޕެރޯލް ނިޒާމުގެ ތެރެއިން ބޮޑެތި ކުށްވެރިން ވީއްލިގެން ދާއިރު ކުށެއްނެތް މައުސޫމު މީހުން ނިޒާމުގެ ތެރެއިން ޖަލުގައި ދުވަސްތައް ހޭދަކުރަން ޖެހޭތަން އަންނަނީވެސް ކޯޓުތަކުން އަދަބު ދިނުމުގައި ބައެއް ފަހަރު ގެންގުޅެވޭ ތިލަ ވިސްނުމުގެ ސަބަބުން ކަމަށް ގާނޫނީ ދާއިރާގެ ޢިލްމުވެރިން ގަބޫލުކުރެ އެވެ.\nއިނގިރޭސިވިލާތުގެ އެންމެ މަތީ ކޯޓު\nއިނގިރޭސިވިލާތުގެ ޖިނާއީ ޢަދުލުގެ ނިޒާމަކީ ކިތަންމެ ފުރިހަމަ އަދި ރައްޔިތުންގެ އިތުބާރު ލިބިފައިވާ ނިޒާމެއް ނަމަވެސް ޢަދުލު އިންސާފު ނުލިބި ހަވާސާ ވެގެންދާ ފަރާތްތައް މިވަގުތުވެސް ތިބިކަމީ ފެންނަމުންދާ ހަޤީޤަތެކެވެ. ރާއްޖޭގައި ކުށެއް ނުކުރާ މީހެއްގެ މައްޗަށް ކުށް ސާބިތުވެ އަދަބު ކަނޑައެޅިއްޖެނަމަ އޭނާއަށް ލިބޭނީ ކޮށް ފުރުސަތެއްތޯ އެވެ. އިނގިރޭސިވިލާތުގައި ޤާއިމް ކުރެވިފައިވާ ފަދަ ކްރިމިނަލް ޖަސްޓިސް ސިސްޓަމެއް ރާއްޖޭގައި އަދި ގާއިމްވެފައި ނެތިދާނެ އެވެ. ވުމާއެކު ރާއްޖޭގެ ޤާނޫނުތަކާއި ގަވާއިދުތައް ހުރީ ކުށެއް ނުކުރާ މީހަކަށް އެފަދަ އަދަބެއް ދެވިއްޖެނަމަ އެމީހަކަށް ޖަލުގެ ގޮޅިން ނުކުމެވޭފަދަ ގޮތަކަށްތޯ އެވެ.\nރާއްޖޭގެ ޤާނޫނުއަސާސީއާއި ޤާނޫނުތަކަށް ބަލާއިރު ޖިނާއީ ޢަދުލުގެ ނިޒާމުގެ އެންމެ މުހިންމު އެއް ތަނބަކީ ޕްރޮސެކިއުޓަރ ޖެނެރަލް ކަމަށް ދެންނެވިދާނެ އެވެ. އެ މަޤާމުގެ މުހިންމުކަން އިތުރަށް ސާބިތުކޮށްދެނީ ރާއްޖޭގެ ޤާނޫނުއަސާސީގައި ޕްރޮސެކިއުޓަރ ޖެނެރަލްއަށް ދީފައިވާ އަހަންމިންޔަތުގެ ސަބަބުންނެވެ. އަދި ދިވެހިރާއްޖޭގެ ސުޕްރީމްކޯޓުގެ ނިންމުންތަކުން ތަޙްޤީޤު މަރްޙަލާގައި ޕީޖީ އަދާކުރަންޖެހޭނެ ދައުރުވަނީ ސާފުކޮށް ކަނޑައަޅާފަ އެވެ.\nޖިނާއީ ޢަދުލުގެ ނިޒާމުގައި ޕްރޮސެކިއުޓަރ ޖެނެރަލްގެ ދައުރު ވަރަށް ފުރިހައަށް ޤާނޫނޫއަސާސީގެ 220 ވަނަ މާއްދާގައި ވަނީ ބަޔާންކޮށްފަ އެވެ. އެމާއްދާގެ (ނ) ގައި ވަނީ ޕްރޮސެކިއުޓަރ ޖެނެރަލްއަކީ، އޭނާގެ މަސްއޫލިއްޔަތުތައް އަދާކުރުމުގައްޔާއި އޭނާއަށް (ޤާނޫނުއަސާސީއާއި ޤާނޫނުތަކުން) ލިބިދީފައިވާ ބާރުތައް ބޭނުން ކުރުމުގައި އެއްވެސް މީހަކު ނުވަތަ އެއްވެސް ފަރާތަކުން އަންގާ ގޮތަށް ކަންކުރާ، އަދި އެއްވެސް މީހެއްގެ ނުވަތަ އެއްވެސް ފަރާތެއްގެ ނުފޫޒެއްގެ ދަށުގައިވާ މީހަކަށް ވެގެނެއް ނުވާނެއެވެ. ޕްރޮސެކިއުޓަރ ޖެނެރަލްގެ މަސްއޫލިއްޔަތުތައް އަދާކުރާންވާނީ އަދި ބާރުތައް ބޭނުންކުރާންވާނީ، އެއްވެސް ފަރާތަކަށް ޖެހިލުންވުމެއްނެތި، ވަކިފަރާތަކަށް މަންފާއެއް ހޯދައިދިނުމެއްނެތި، ތަޢައްޞުބުން އެއްކިބާވެ ހުރެ ބަންޑާރަ ނާއިބު ކަނޑައަޅާ މައިގަނޑު ސިޔާސަތުތަކާ އެއްގޮތަށެވެ. އަދި އޭނާގެ މަސައްކަތުގެ އަސާސް ބިނާކުރާންވާނީ ހަމަހަމަކަމާއި، ހާމަކަމާއި، ޖަވާބުދާރީ ވުމުގެ މައްޗަށެވެ.\nޤާނޫނޫއަސާސީގެ 223 ވަނަ މާއްދާގެ (ޅ) ގައި ޖިނާއީ ކުށެއް ކަމަށް ތުހުމަތު ކުރެވޭ ޢަމަލެއް އެއްވެސް ފަރާތަކުން ހިންގައިފިކަމުގެ ޝަކުވާއެއް ހުށަހަޅައިފިނަމަ ނުވަތަ މިނޫންވެސް ގޮތަކުންވެސް މިފަދަ ކަމެއްގެ މަޢުލޫމާތު ލިބިއްޖެ ހިނދެއްގައި، އެކަމެއް ތަޙްޤީޤުކުރުމުގެ އަމުރު ނެރުން ރަނގަޅުކަމަށް އޭނާއަށް ފެންނަ ކަންކަމުގައި އެ އަމުރު ނެރުމުގެ ބާރު ޕްރޮސެކިއުޓަރ ޖެނެރަލްއަށް ލިބިގެންވާ ކަމަށް ވަނީ ކަނޑައަޅާފަ އެވެ. އަދި އެމާއްދާގެ (ފ) ގައި ވަނީ ޤާނޫނުއަސާސީގެ އެންމެހައި ހަމަތަކާއި، ޤާނޫނާއި، އެންމެހައި ފަރުދުންގެ ޙައްޤުތަކާއި މިނިވަންކަން ނެގެހެއްޓުމުގެ ޒިންމާ ވެސް ޕްރޮސެކިއުޓަރ ޖެނެރަލްއަށް މަތިކޮށްފަ އެވެ.\nރާއްޖޭގެ ޕްރޮސެކިއުޓާ ޖެނަރަލްގެ އޮފީސް -- ވީފައިލް ފޮޓޯ\nދެންނެވުނު މާއްދާތަކަށް ބަލާއިރު ޖިނާއީ ޢަދުލުގެ މުޅި ނިޒާމު ހިންގުމުގެ އެންމެ ބޮޑު ޒިންމާއެއް އަދާކޮށް މުޅި ޤައުމުގެ މަސްލަހަތު ހިމާޔަތް ކުރުމުގެ ޒިންމާ މަތިކޮށްފައިވާ އެއްފަރާތަކީ ޕްރޮސެކިއުޓަރ ޖެނެރަލް ކަމުގައި ދެންނެވިދާނެ އެވެ. ޖިނާއީ މައްސަލަތައް ދައުލަތުގެ ފަރާތުން އިސްތިޢުނާފު ކުރުމުގެ ބާރުވެސް ލިބިގެންވަނީ ޕީޖީ އަށެވެ. މިހުރިހާ ވާހަކަތަކެއް މިހާސާފުކޮށް ޤާނޫނުއަސާސީގައި ލިޔެފައިވުމުގައި ސަބަބުތަކެއް ހުންނާނެ އެވެ. އަދި މާޒީއަށް ބަލާއިރު ރާއްޖޭގައި ޕްރޮސެކިއުޓަރ ޖެނެރަލުން ބައެއް މައްސަލަތައް ތަޙްޤީޤު ކުރުމުގެ އަމުރު ނެރެފައިވާ ތަން ރެކޯޑުތަކުން ފެންނަން ވެސް އެބަހުއްޓެވެ.\nއެއްވެސް މީހެއްގެ މައްޗަށް ޖިނާއީ ކުށެއް ސާބިތުވެފައިވާނަމަ އެކުށުގެ އަދަބު އެމީހެއްގެ މައްޗަށް އިންސާފުވެރިކަމާއެކު ތަންފީޒު ކުރެވެން ޖެހެ އެވެ. އެމީހަކަށް މަޢާފު ލިބި ދޫކޮށްލެވެންދެނެވެ. އަދި މީހެއްގެ މައްޗަށް ސާބިތުވާ ކުށެއް ސާބިތުވި ފަހުން އެމީހެއްގެ މައުސޫމު ކަމަށް ބެލެވޭފަދަ ހާލަތެއް މެދުވެރިވެއްޖެނަމަ ޕްރޮސެކިއުޓަރ ޖެނެރަލްއަށް ޤާނޫނުއަސާސީއަށް ބަލާއިރު ޢަމަލުކުރުން ލާޒިމްވެގެންވާ ގޮތަކީ މައްސަލާގައި ފަހުން ފެނުނު ހެކިތަކުގެ މައްޗަށް އަލުން ތަޙްޤީޤެއް ހިންގުމަށް ކަމާބެހޭ ފަރާތަށް އަމުރެއް ނެރުމެވެ. އަދި މި ގޮތުން ނެރޭ އަމުރުގެ މައްޗަށް ތަޙްޤީޤު އިދާރާއިން ހޯދާ ހޯދުންތަކަށް ބެލުމަށްފަހު، އެ މައްސަލަ ޖެހެނީ އިސްތިޢުނާފު ކުރާށެވެ. ނުވަތަ ޖުޑީޝަލް ރިވިއުއަކަށް އަލުން ހުށަހަޅާށެވެ. އެއްވެސް މީހެއްގެ މައްޗަށް ސާބިތުވެފައިވާ ކުށަކީ އެމީހަކު ނުކުރާ ކަމެއްގެ މައްޗަށް ސާބިތުވި ކުށެއް ކަމަށްވިޔަސް އެ ޙުކުމަށް އެއްވެސް ބަދަލެއް ގެނައުމުގެ އެއްވެސް ހައިސިއްޔަތެއް ޕީޖީއަކަށް ލިބިގެން ނުވެ އެވެ. މިގޮތުން މައްސަލާގައި ފަހުން ލިބުނު ހެކިތަކާއި، ކުރިން ހޯދުނު ހެކި ހޯދުނު ގޮތާއި، ހެކި ވަޒަން ކުރެވުނު ގޮތް ފަދަ ކަންކަމާމެދު ގޮތް ނިންމޭނީ ހަމައެކަނި ފަނޑިޔާރުގެއިންނެވެ. އެމީހާ ޖަލުގައި ތަންފީޒު ކުރަމުންދާ ޙުކުމް އެގޮތުގައި ދެމެހެއްޓުމާއި އެމީހަކީ މައުސޫމު މީހެއް ކަމަށް ބަލަންޖެހޭ ފަދަ ސަބަބެއް އޮތްނަމަ، އެމީހަކު މިނިވަން ކުރުމަކީ ކޯޓުތަކުގެ ބާރުގެ ދަށުގައިވާ ކަމެކެވެ.\nޖިނާއީ މައްސަލަތައް ފުރަތަމަ މަރްހަލާގައި ކޯޓުތަކަށް ހުށަހެޅުމުގެ ހުރިހާ ބާރެއް ލިބިގެން ވަނީ ޕްރޮސެކިއުޓަރ ޖެނެރަލް އަށެވެ. މީހަކު އަނެކާއަށް ކިތަންމެ ބޮޑު ގެއްލުމެއް ދިން ނަމަވެސް އެ ޢަމަލުގެ ޖިނާއީބައި ތަޙްޤީޤުކޮށް ދަޢުވާ ކުރުމުގެ ހައިސިއްޔަތު ލިބިގެންވަނީ ހަމައެކަނި ޕީޖީ އަށެވެ. ނަމަވެސް މީހެއްގެ މައްޗަށް ސާބިތުވާ ކުށެއްގެ މައްސަލަ ފުރަތަމަ މަރްޙަލާއިން ނިމުމުން އެމައްސަލަ އިސްތިޢުނާފު ކުރުމުގެ ޙައްޤު އެ ޙާލަތުގައި ހުންނަ ކޮންމެ މީހަކަށްވެސް ލިބިގެންވެ އެވެ. ވުމާއެކު، މީހެއްގެ މައްޗަށް ކުށް ސާބިތުވާ ފަހުން އެމީހެއްގެ މައްޗަށް ކުށް ސާބިތުކުރުމަށް ހޯދުނު ހެކިތަކާމެދު ޝައްކު އުފެދޭނެ ޙާލަތްތަކެއް ފާހަގަކުރެވިއްޖެނަމަ އެމީހާގެ މައުސޫމުކަން ސާބިތުކޮށް ދިނުމަށް މަތީމަރްލާގެ ކޯޓަށް ހުށަހެޅުމުގެ ޙައްޤު އެމީހަކަށް ލިބިގެންވެ އެވެ. ނަމަވެސް މިހާލަތުގައިވެސް އެންމެ އެދެވިގެންވާ ގޮތަކީ މައްސަލައިގެ ފުރިހަމަ ތަޙްޤީޤަކަށް ފަހު އެމައްސަލަ ދައުލަތުން އިސްތިއުނާފު ކުރުމެވެ. އެހެނީ ތަޙްޤީޤު ކުރުމާއި ހެކި ހޯދުމާއި ހެކި ވަޒަންކުރުމުގެ ޤާބިލްކަން އަމިއްލަ ފަރުދަކަށް ވުރެ ބޮޑަށް ލިބިގެންވާނީ ދައުލަތަށް ކަމަށްވާތީ އެވެ.\nޖަލުގައި ހުކުމް ތަންފީޒު ކުރަމުންދާ ގައިދީންތަކެއް -- ވީފައިލް ފޮޓޯ\nމައުސޫމު މީހެއްގެ މައްޗަށް ކުށެއް ސާބިތުކޮށް ނުޙައްޤުން އެންމެ ދުވަހަކުވެސް މީހަކު ޖަލުގައި ބެހެއްޓުމުގެ އެއްވެސް މަސްލަހަތެއް ދައުލަތުގެ މައްޗަކަށް ނޯންނާނެ އެވެ. ދައުލަތުން އަބަދުވެސް މަސައްކަތް ކުރަންޖެހޭނީ ކުށް ކުރާ މީހުންނަށް ޙައްޤު އަދަބުދީގެން ނުވަތަ އިތުރު ފުރުސަތުތައް ފަހިކޮށްދީގެން އެމީހަކު ރަނގަޅު މީހެއްގެ ގޮތުގައި މުޖްތަމަޢަށް އަނބުރާ ގެނައުމަށެވެ. މީހެއްގެ މައްޗަށް ސާބިތުވެފައިވާ ކުށް ސާބިތުކުރުމުގައި ހޯދުނު ހެކިތަކާމެދު ސުވާލު އުފެދިފައިވާ ހާލަތެއް މެދުވެރިވެއްޖެނަމަ ދައުލަތުން އެކަމުގައި ޖަވާބުދާރީ ނުވެ ނުވަތަ އެކަން ސީރިއަސް މައްސަލައެއްގެ ގޮތުގައި ނުބަލާ ދޫކޮށްލަން ހެޔޮނުވާނެ އެވެ. މާދަމާ އެޙާލަތުގައި ހުންނަން ޖެހޭނީ ތިމާ ނޫންކަން އެނގެނީ ކިހިނެތްތޯ އެވެ.\nރާއްޖޭގެ ދުސްތޫރީ ނިޒާމު ރޭވިފައިވަނީ ހަމަ އެއްވެސް ފަރާތެއްގެ ނުފޫޒެއް ނެތި ޖިނާއީ ޢަދުލުގެ ނިޒާމު އިންސާފުވެރިކަމާއެކު ހިނގާނެ ގޮތަކަށެވެ. އެ މަސްއޫލިއްޔަތުތައް ހަވާލުވެފައިވާ ފަރާތްތަކުން ޤާނޫނުއަސާސީއާ ޤާނޫނުތަކަށް އަހުލުވެރިވެ ކޮންމެ ފަރާތަކުންވެސް މާތްﷲ ގަންދީ ކޮށްފައިވާ ހުވަޔާ އެއްގޮތަށް ކަންކަން ކުރީމާ ދުނިޔޭގެ ކުރިއަރާފައިވާ ޤައުމުތަކުގެ ޢަދުލުއިންސާފު ނިޒާމުތަކުގައި ހިނގާފަދަ ޢަދުލު އިންސާފު ބީވެގެން ދިއުމުގެ ތަޖްރިބާ ރާއްޖޭގައި ކުރާކަށް ނުޖެހޭނެ އެވެ.\nއެޑިޓަރުގެ ނޯޓް: މި ލިޔުމަކީ އަލްއުސްތާޛް ޢަބްދުﷲ ރަޝީދު ލިއުއްވާފައިވާ ލިޔުމެކެވެ. އަބްދުﷲ ރަޝީދު ޝަރީޢަތާއި ޤާނޫނުގެ ދާއިރާއިން ފުރަތަމަ ޑިގްރީ ފުރިހަމަ ކުރެއްވީ ދިވެހިރާއްޖޭގެ އިސްލާމީ ޔުނިވަސިޓީންނެވެ. އަދި ހަމަ އެ ޔުނިވަސިޓީން އޭނާ ގެންދަވަނީ މާސްޓަރސް އޮފް ކޮމްޕެރެޓިވް ލޯ ފުރިހަމަ ކުރައްވަމުންނެވެ. މީގެއިތުރުން އަބްދުﷲ ރަޝީދަކީ މެލޭޝިއާގެ ބައިނަރީ ޔުނިވަސިޓީ ކޮލެޖުން ބެޗެލަރ އޮފް ބިޒްނަސް އެޑްމިނިސްޓްރޭޝަން ހާސިލްކުރެއްވުމުގެ އިތުރުން މެލޭޝިއާގެ ޔުނިވަސިޓީ ސެއިންސް މެލޭޝިއާ އިން ޕަބްލިކް އެޑްމިނިސްޓްރޭޝަންގެ ދާއިރާ އިން މާސްޓާސް ހާސިލްކުރައްވާފައިވާ ބޭފުޅެކެވެ.


މެންބަރުންގެ ޚިޔާލު: ހަރުދަނާ ސިޔާސީ ލީޑަރުންގެ ގިންތީގައި ތިބާ ހިއްސާވާށެވެ! – Maldivian Democratic Party\n28 ޑިސެމްބަރު 2010\nމެންބަރުންގެ ޚިޔާލު: ހަރުދަނާ ސިޔާސީ ލީޑަރުންގެ ގިންތީގައި ތިބާ ހިއްސާވާށެވެ!\nހަސަން މާހިރު/ ހުޅުދޫ\nލޯޔަލް އޮޕްޒިޝަނެއްގެ ގޮތުގައި ތިބެ ސަރުކާރު ޖަވާބުދާރީ ކުރުވުމަކީ ސިޔާސީ ޕާޓީތަކުގެ ޤައުމީ ޒިއްމާއެކެވެ. އެހަގީގަތް ގަބޫލުކުރަމެވެ. ނަމަވެސް، ޤާނޫނީ ގޮތުން ރާއްޖޭގައި އުފެދިފައިވާ ބައެއް ސިޔާސީ ޕާޓީތަކުގެ ދައުރުއޮތީ މިއުސޫލުގެ މައްޗަށްތޯ ހިތުގައި ސުއާލު އުފެދެއެވެ.\nހަގީގަތުގައި ސިޔާސީ މައިދާނުގައި އިޚްލާސްތެރި ކަމާއެކު، އުއްމަތެއްގެ މައްޗަށް ޙައްގު ގޮތުގައި ސަރުކާރު ޖަވާބުދާރީ ކުރެވޭނީ، ހަރުދަނާ އޮޕްޒިޝަން ޕާޓީތަކާއި ތެދުވެރި ފަނޑިޔާރުންނާއި ތެދުވެރި ގާނޫނީ ވަކީލުންގެ ކިބައިގާ ހުންނަން ޖެހޭ، މުހިއްމު ފިޠުރީ ސިފަތަކުން ތިމާމެން ޒީނަތްތެރި ވެގެންނެވެ. ތިމާމެންނަށް ލިބިފައިވާ އިލްމުވެރިކަމާއި، ހިލްމުވެރި ކަމުގެ މައްޗަށް ތިމާމެން އަޚްލާސްތެރި ވެގެންނެވެ. ރިވެތި އަޚުލާގާއި، ޤާނޫނުގެ މައްޗަށް ތިމާ، އިޙްތިރާމް ކުރުމުގެ ރިވެތިސިފަ ލިބިގެންނެވެ. އެހެންމެ ފަނޑިޔާރުންގެ ކިބައިގާ ހުންނަން ޖެހޭ ޕްރޮފެޝަނަލިޒަމާއި، އެކަމުގެ ފުރިހަމަ ފަންނުވެރިކަމާއި، ޚުލްގު ހެއުކަމުގެ ތެރެއިންނެވެ. ބޮޑާކަމާއި ކިބުރުވެރިކަމުން އެއްކިބާ ވެގެންނެވެ. މިމުހިއްމު ގުދުރަތީ ސިފަތަކުން އެއްކިބާވެ ސަރުކާރު ޖަވާބުދާރީ ކުރުވުމުގެ ނަމުގައި ވެރިކަމުގެ ރަނގަޅު ސިޔާސަތު ހޯޖާކޮށް، ޤައުމީ މަސްލަހަތަށް ވުރެ، ތިމާމެންގެ އަމިއްލަ މަސްލަހަތު އިސްކޮށް، ވެރިކަމުގެ ޤާނޫނީ ދައުރުގެ މައްޗަށް ހުރަސްއެޅުމަކީ ދިވެހި އުއްމަތުގެ މައްޗަށް ބަލާޖެއްސުމެވެ. މިއަދު މިރާއްޖެއިން ފެންނަނީ އެ މުޑުދާރު މަންޒުތަކެވެ.\nސިޔާސީ ޕާޓީތަކުގެ އިސްވެރިންނާއި، ފަނޑިޔާރުންނާއި ގާނޫނީ ވަކީލުންނަކީ، ސިޔާސީ ގޮތުންނާއި އިޖުތިމާޢީ ގޮތުން މުޖުތަމަޢުގެ އެންމެހާ ކަންކަމުގެ މައްޗަށް ތަޖުރިބާ ލިބިފައިވާ އަދުލުވެރި ބަޔަކަށް ވުމަކީ ވަރަށް މުހިއްމު ކަމެކެވެ. ޚާއްސަކޮށް، ރާއްޖެއަކީ، މިއަދު ސިޔާސީ ގޮތުން މުޅި މުޖުތަމަޢު ބަދަލު ވަމުންދާ ހަލަބޮލި ގައުމަކަށް ވީހިނދު، ކެއްތެރިވެ ވަކިފަރާތަކަށް ނުޖެހި އިޚްލާސްތެރި ކަމާއެކު، ސަރުކާރު ޖަވާބުދާރީ ކުރުވަންޖެހެއެވެ. އެއީ ރައްޔިތުންނާއި، ގައުމުގެ ޙައްޤުގައެވެ.\nވީހިނދު، ޒާތީ ހަސަދައިން ތަތްތެޅި ސިޔާސީ ޕާޓީތަކުގެ ނަގުލީ ރޫޚުގައި ތިބެ މުޖުތަމަޢުގެ ތެރޭގައި ސަރުކާރު ޖަވާބުދާރީ ކުރުވުމުގެ ސިފަ ބޭރުފުށުން ދެއްކުމަކީ، ހިޔަޅުގެ އުސޫލެވެ. އެއީ އުއްމަތުގެ މައްޗަށް ބަލާޖެއްސުމެވެ. ނަމަވެސް ޙައްގު ގާއިމުކުރުމަކީ، ހަމައެކަނި ތިމާގެ އަމިއްލަ މަސްލަހަތުގެ މައްޗަށް އޮތް ކަމެއްނޫނެވެ. އެއީ ހައްގާއި ބާޠިލުގެ ދެމެދުގައި ޙާކިމާ ހުކުމް ކުރަށްވާއިރު، މަޝްރިޤާއި މަޢުރިބުގެ ދެތަނޑިއަށް ވެސް ތެދުވެރި ވުމަށް މުސްލިމުންގެ މައްޗަށް ﷲ ވާޖިބު ކުރެއްވި ތަޢުހީދުގެ ހުކުމްފުޅެކެވެ. ކަންއޮތީ މިހެންކަމުގައި ވީހިނދު، ރާއްޖޭގެ ސިޔާސީ ޝަރުޢީ މުސްތަގު ބަލް ހަރުދަނާ ކުރުމަށް މަސައްކަތް ކުރެވިދާނެ ގާނޫނީ ފުރުސަތުތަކެއް ވެރިކަން ހިންގުމުގެ ޑިމޮކްރަޓިކް އުސޫލުތަކުގެ ތެރޭގައި ސިޔާސީ ޕާޓީތަކާއި ފަނޑިޔާރުންނާއި ޤާނޫނީ ވަކީލުންނަށް ފުޅާ ދާއިރާއެއްގައި ގާނޫނީ ގޮތުން ލިބިދީފައި އޮތް ހިނދު، ރާއްޖޭގެ ލޮބުވެތި ރައްޔިތުންގެ ވިސްނުމާއި، މުޖުތަމަޢުގެ ވިންދާއި، ގުޅުންހުރި އެންމެހާ ކަންކަމުގެ މައްޗަށް ޙައްގު ގޮތުގައި މި މުހިއްމު ގައުމީ ވާޖިބުތައް އެބައަދާ ކުރެވޭހެއްޔެވެ؟\nއަދުލު އިންސާފު ގާއިމު ކުރުމުގެ ބުރަ މަސްއޫލިއްޔަތު ގުދުރަތުން އަޅުއްވާފައިވާ ބަޔަކީ، ފަނޑިޔާރުންނާއި ގާނޫނީ ވަކީލުންނާއި މުޖުތަމަޢުގެ ތެރޭގައި ހިމެނޭ އެފަދަ މީހުންކަމުގައި ވީހިނދު، ޔަގީނުންވެސް ތިމާގެ އަމިއްލަ މަސްލަޙަތާއި ގާތްތިމާގެ މީހާގެ އެދުމަށް ވުރެ، ބޮޑަށް މުޖުތަމަޢުގެ މަސްލަޙަތުގެ މައްޗަށް އިސްކަން ދެއްވުމަކީ، މިއަދު ރާއްޖޭގައި އުފެދިފައިވާ ސިޔާސީ ޕާޓީތަކާއި، ފަނޑިޔާރުންނާއި ގާނޫނީ ވަކީލުންގެ ދީނީ އަދި ގައުމީ ވާޖިބަކަށް ވީހިނދު، އެދުމެއްގެ ކުރިމަތީގައި ތިމާ ހަރުރަކަށް ވެގެން ނުވާނެއެވެ. ހަރުދަނާ ސިޔާސީ ލީޑަރުންގެ ގިންތީގައި ތިބާ ހިއްސާވާށެވެ! އެއިރުން ތިބާމެން ބުރަ މަސައްކަތުން ހޯދީ ޢިލްމުގެ މަންފަޢާ ތިބާއަށާއި، ތިބާގެ އުއްމަތުގެ މައްޗަށް ކުރާނެއެވެ


Hanimaadhooin semee fainalaa gaathah\nހަނިމާދޫއިން ސެމީ ފައިނަލާ ގާތަށް\nހދ އަތޮޅު ފުޓްބޯޅަ މުބާރާތް 2017 ގައި މިއަދު ހިރިމަރަދޫ 3-1 އިން ބަލިކޮށް ހަނިމާދޫއިން ސެމީ ފައިނަލާ ގާތަށް ޖެހިލައިފި އެވެ.\nމިއަދުގެ މެޗުގެ6ވަނަ މިނެޓްގައި ހަނިމާދޫއިން ލީޑު ނެގީ އެންމެ ފަހުގެ މިނިވަން ޗެމްޕިއަންޝިޕްގައި ޓީމް ކުޅުދުއްފުއްޓަށް ކުޅުނު ހުނަރުވެރި ވިންގާ އާސިއްޕެ އެވެ. މިއީ އާސިއްޕެ އަށް ހުރަސް ކޮށްލި ބޯޅައެއް މުޅިން ހުސްކޮށްހުރެ ބޮލުން ޖަހައި ކާމިޔާބުކުރި ލަނޑެކެވެ. މި ލަނޑާއެކު ހިރިމަރަދޫއިން ވަނީ ކުޅުން ރަގަޅުކޮށް ނަތީޖާ ހަމަހަމަ ކޮށްފަ އެވެ.\nނަމަވެސް ހިރިމަރަދޫއިން ނަތީޖާ ހަމަހަމަ ކުރިތާ ކުޑައިރުކޮޅެއް ތެރޭ ހަނިމާދޫއިން އަނެއްކާވެސް ވަނީ ލަނޑެއް ޖަހައި ލީޑު ނަގާފަ އެވެ. މިއީ ޓީމުގެ ކެޕްޓަން އިބްރާހިމް ހަލީލް (ހައްލަ) ކާމިޔާބުކޮށްދިން ލަނޑެކެވެ.\nފުރަތަމަ ހާފު 2-1 އިން ނިމިގެންދިޔައިރު ދެވަނަ ހާފު ދެ ޓީމުގެ ފަރާތުންވެސް ފެނިފައިވަނީ ދާދި ހަމަހަމަ ކުޅުމެކެވެ. އެގޮތުން ލަނޑު ޖަހާނެ ގިނަ ފުރުސަތުތަކެއް ތަނަވަސް ކުރެވިފައިނުވާކަން ފާހަގަ ކޮށްލެވެ އެވެ.\nހަނިމާދޫއިން ވަނީ މެޗު ނިމެން2މިނެޓަށްވެފައި ވަނިކޮށް އުފެއްދި ހަމަލާއަކުން ލަނޑެއް ޖަހައި ނަތީޖާ 3-1 އަށް ބަދަލުކޮށްލާފަ އެވެ. މިއީ ހިލޭ ޖެހުމަކުން އުފެއްދި ހަމަލާއަކުން ހަނިމާދޫ ޓީމުގެ މުހައްމަދު (އެއްޓިބެ) ކާމިޔާބުކުރި ލަނޑެކެވެ.\nމި މެޗުގެ މޮޅު ކުޅުންތެރިޔަކަށް ހޮވުނީ ހަނިމާދޫ ޓީމުގެ ކެޕްޓަން ޖާޒީ ނަންބަރު4އިބްރާހިމް ހަލީލް (ހައްލަ) އެވެ.\nމި ނަތީޖާއާ އެކު ހަނިމާދޫ އޮތީ ދެ މެޗުން4ޕޮއިންޓާއެކު ގުރޫޕް އޭ ގެ އެއްވަނާގަ އެވެ. ނައިވާދޫ 1 ޕޮއިންޓާއެކު އޮތްއިރު ހިރިމަރަދޫ އަށް އަދި ޕޮއިންޓެއް ނުލިބެ އެވެ. މި ގުރޫޕްގެ ފަހު މެޗުގައި ބައްދަލު ކުރާނީ ހިރިމަރަދޫ އަދި ނައިވާދޫ އެވެ.\nމިއަދު މި މުބާރާތުގައި ކުޅޭ މެޗުގައި ބައްދަލުކުރާނީ ޒިގްޒެގް އަދި ނޮޅިވަރަމްފަރެވެ. މެޗު ފެށޭނީ 15:50 ގަ އެވެ.


އާޓިމިސް ފައްޅި - ވިކިޕީޑިއާ\nތުރުކީގެ އެފީސޫސް ގައި ހުންނަ އާޓިމިސް ފައްޅި\n1 އާޓިމިސް ފައްޅި ހުންނަ ތަން\n2 އާޓިމިސް ފައްޅި ނިސްބަތްވާ ފަރާތް\n3 އާޓިމިސް ފައްޅި ބިނާކުރުން\n4 އާޓިމިސް ފައްޅީގެ އަދުގެ ޙާލަތު\nއާޓިމިސް ފައްޅި ހުންނަ ތަންEdit\nގަދީމީ ޒަމާނުގެ ދުނިޔޭގެ7އަޖައިބުގެ ތެރެއިން އަޖައިބެއްގެ ގޮތުގައި ބެލެވުނު އާޓިމިސް ފައްޅި ހުންނަނީ ތުރުކީގެ އެފީސޫސް އޭ ކިޔޭ ގަދީމީ ރަށުގައެވެ. މިރަށް އޮންނަނީ ތުރުކީގެ އިޒްމީރުގެ 50 ކިލޯ މީޓަރު ދެކުނުން އޮންނަ ސެލޫކު އޭ ކިޔޭ އަވަށުގެ ކައިރީގައެވެ. މިފައްޅީގެ ބިންގާ އެޅިފައިވަނީ ޢީސާގެ ފާނުގެ7ގަރުނު ކުރިންކަމަށް ވެއެވެ. އަދި ބިނާކުރަން ފެށުނީ ޢީސާގެ ފާނުގެ 550 އަހަރު ކުރިންނެވެ. މިހާރު އެފީސޫސް އަށް ކިޔައި އުޅޭ ނަމަކީ އާޔާ ސަލޫކް އެވެ.\nއާޓިމިސް ފައްޅީގައި ރަން ވަންލޯ އިން ހަދާފައިވާ ބުދުތައް ވެއެވެ. މިބުދުތައް ހަދައިފައިވަނީ އެދުވަސްވަރު ބުދު ހެދުމަށް މަޝްހޫރު މީހުންނެވެ. އޭގެ ތެރޭގައި ފީޑިއާސް، ކްރެޒިލަސް، ފްރެޑްމޮން، އަދި ޕޮލިކް ލީޓަސް ފަދަ މީހުން ހިމެނެއެވެ.\nއެއްދުވަސް ވަރެއްގައި މިފައްޅި ދީނީ ކަންތައްތަކުގައި ބޭނުން ކުރުމުގެ އިތުރުން ބާޒާރެއްގެ ގޮތުގައި ވެސް ބޭނުން ކޮށްފައި ވެއެވެ. ދުވަސްތަކެއް ވަންދެން މިފައްޅި އަށް ޒިޔާރަތް ކޮށްފައިވަނީ ފަތުރުވެރިންނާއި، ރަސްރަސްކަލުން، ވިޔަފާރި ވެރިންނާއި، މުއްސަދިން، އަދި ފަންނީ ޢިލްމު ވެރިންނެވެ. ދާދި ފަހުން ފައްޅި ހުރި ހިސާބު ކޮނެގެން ވަނީ ތަފާތު އާޘާރީ ތަކެތި ފެނިފައެވެ. އޭގެ ތެރޭގައި ރަނާއި އެތުދަތް ބޭނުންކޮށްގެން ހަދާފައިވާ އާޓިމިސްގެ ބުދަކާއި، ކަންފަތުގައި ލާ މުދި، އަތުގައި އަޅާ އުޅާ، އަދި ކަރުގައި އަޅާ ހާރު، ފަށް ފަދަ ތަކެތި ފެނިފައި ވެއެވެ.\nއާޓިމިސް ފައްޅި ނިސްބަތްވާ ފަރާތްEdit\nބުނެވޭ ގޮތުގައި އާޓިމިސް އަކީ އިހު ޒަމާނުގައި އެފީސޫސް މީހުން ބިމުގެ ކަލާންގެ ގޮތުގައި ގަބޫލު ކުރި އަންހެނެކެވެ. އެހެން ކަމުން އެފީސޫސްގެ އަހުލުވެރިންގެ މެދުގައި އާޓިމިސް އަށް ދެވިފައިވާ ގަދަރުގެ މަތިވެރިކަމުން އޭނާ އަށް ފައްޅި އަށް ބިނާކުރެއްވި އެވެ. އަދި މިފައްޅި ދުނިޔޭގެ ނިސްބަތުން މަޝްހޫރު ބުދު ފައްޅި އަކަށް ވެގެން ދިޔައެވެ.\nއާޓިމިސް ފައްޅި ބިނާކުރުންEdit\nއާޓިމިސް ފައްޅި ބިނާކުރެވިފައިވަނީ ތަފާތު ފަހަރުތަކުގެ މަތީންނެވެ. މިގޮތުން ފުރަތަމަ ބިނާކުރަން ފެށުނީ މީލާދީން6ވަނަ ގަރުނުގެ ކުރިންނެވެ. އެފަހަރު ފައްޅި އިމާރާތް ކުރުމުގެ މަސައްކަތް ކޮށްފައިވަނީ ޢިމާރާތް ކުރުމުގެ ފަންނުގައި ހޮވާލެވޭ މީހެއްކަމަށްވާ ޝީރުޝިފްރޯން އަދި އޭނާގެ ފިރިހެންދަރި މީޓަޖީންސް ގުޅިގެންނެވެ. އެއަށްފަހު ލީޑިއާގެ ރަސްކަލުން ކްރޯސޯސް ވަނީ ފައްޅި އިތުރަށް ބިނާކުރުމުގެ މަސައްކަތް ކޮށްފައެވެ. ބުނެވޭގޮތުގައި އެއްކޮށް ފައްޅި ބިނާކޮށް ނިންމުމަށް 120 އަހަރު ހޭދަވި އެވެ.\nއީސާގެ ފާނުގެ ކުރިން 356 ވަނަ އަހަރުގެ ޖުލައި މަހުގެ 21 ވަނަ ދުވަހު އެފީސޫސްގެ މީހެއް ކަމުގައިވާ ހީރޯ ސްޓްރާޓޫސް މިފައްޅި އަންދާލި އެވެ. އޭނާގެ ބޭނުމަކީ އެކަމުގެ ސަބަބުން އޭނާގެ ނަން މަޝްހޫރު ކުރުން ކަމަށް ވެއެވެ. އެއަށްފަހު އަލުން ފައްޅި ބިނާކުރުމުގެ މަސައްކަތް ފެށުނެވެ.\nއަލުން ފައްޅި ބިނާކޮށް ނިމުނީ ޢީސާގެ ފާނުގެ 323 އަހަރު ކުރިންނެވެ. އެފަހަރު ބިނާކޮށް ނިމުނު އިރު ދިގުމިނުގައި 425 ފޫޓް އަދި ފުޅާ މިނުގައި 225 ފޫޓް ހުއްޓެވެ. ފައްޅީގައި ސަންގު މަރުމަރު ހިލައިން ހަދާފައިވާ 127 ތަނބު ހުރެއެވެ. މިއިން ކޮންމެ ތަނބެއްގެ އުސްމިނުގައި 60 ފޫޓް ހުރެއެވެ. ތަނބުތައް ނޫން ފައްޅީގެ އެހެން ބައިތައް ހެދިފައިވަނީ ރަނާއި، ރިހިން ޖަރީ ކުރެވިފައިވާ ކަޅުކުލައިގެ ހިލައިންނެވެ. ފައްޅީގައި އެތެރޭގައި ރަން ވަންލޯ އިން ތައްޔާރުކޮށްފައިވާ4ބުދު ވެއެވެ.\nއެލެގްޒެންޑަރ ދިގްރޭޓް ވެފައިވަނީ ފައްޅި ދެކެ ވަރަށް ހިތްޕުޅާވި ބޭފުޅަކަށެވެ. އެލެގްޒެންޑަރ އުފަންވެ ވަޑައިގަތީ ކުރިން ބުނެވުނު ފައްޅި އަންދާލި ރޭގައެވެ. ދެވަނަ ފަހަރަށް ފައްޅި ބިނާކުރުމަށް އެލެގްޒެންޑަރ ވަރަށް ބޮޑެތި އެހީތައް ވެދީފައި ވެއެވެ. އެސަބާބައި ހުރެ ފައްޅީގައި އެލެގްޒެންޑަރގެ ނަން ލިޔުމަށް އެފީސޫސްގެ އަހުލުވެރިން އެދުނެވެ. ނަމަވެސް އެލެގްޒެންޑަރ އެކަމާއި އިދިކޮޅު ހެއްދެވި އެވެ.\nމީލާދީން 262 ވަނަ އަހަރު ގޫތީން އެފީސޫސް އަށް އަރައިގަތުމަށްފަހު ދެވަނަ ފަހަރަށް ވެސް ފައްޅި ހަލާކު ކޮށްލި އެވެ. އެއަށްފަހު މިފައްޅި އަލުން ބިނާކޮށްފައެއް ނުވެއެވެ. އެއީ މީލާދީން4ވަނަ ގަރުނުގެ ތެރޭގައި އެފީސޫސްގެ އަހުލުވެރިން މަސީޙީ ދީން އިޚްތިޔާރުކޮށް އެދީނަށް ވަދެފައިވާތީ އެވެ. އެފަހަރު ފައްޅި ހަލާކުވެ ނެތިދިއުމަށްފަހު އެހިސާބު އެއްކޮށް ފަސްއަޅައި ފޮރުވާލެވުނެވެ.\nނަމަވެސް 19 ވަނަ ގަރުނުގެ ތެރޭގައި އެހިސާބު އަލުން ކޮނެވިފައި ވެއެވެ. މިގޮތުން 1863 ވަނަ އަހަރު އިގިރޭސި ވިލާތުގެ ދާރުލް އާޘާރުގެ ފަރާތުން ޖޯން ޓާޓްލް ވޫޑް ކިޔާ ޢިލްމު ވެރިޔަކު އާޓިމިސް ފައްޅި ހުރި ހިސާބު ކޮނެ ދިރާސާ ކުރުމަށް ފޮނުވުނެވެ.6އަހަރު ވަންދެން ޓާޓްލްގެ ޓީމް ކުރި މަސައްކަތުން އެއްވެސް ނިޝާނެއް ފެނިފައިވާ ނުވާކަމަށް ބުނެވެއެވެ. ނަމަވެސް 1869 ވަނަ އަހަރު ކޮންނަމުން ދަނިކޮށް ބިމުގެ 20 ފޫޓް އަޑިން ފައްޅީގެ ތަޅުންގަނޑުގެ ބައިތައް ވަނީ ފެނިފައެވެ. އަދި ބައެއް ކަހަލަ އާޘާރީ ތަކެއްޗާއި ބުދުގެ ބައިތައް ވެސް ފެނިފައި ވެއެވެ. މިތަކެތި ވަނީ ނަގައިގެން އިގިރޭސި ވިލާތުގެ ދާރުލް އާޘާރަށް ގެންދެވިފައެވެ.\n1904 ވަނަ އަހަރު އިގިރޭސި ވިލާތުގެ ދާރުލް އާޘާރުގެ ފަރާތުން ޑީޖީ ހޮގްރާތު އެސަރަހައްދު ކޮނެ ދިރާސާ ކުރުމަށް ފޮނުވުނެވެ. ހޮގްރާތުގެ ހޯދުންތަކަށްފަހު ތަފާތު5ފައްޅިއެއް މަތިމައްޗަށް އެތާގައި ބިނާކޮށްފައިވާ ކަމުގެ ހެކިތައް ވަނީ ލިބިފައެވެ.\nއާޓިމިސް ފައްޅީގެ އަދުގެ ޙާލަތުEdit\nމިއަދު މިފައްޅީގެ ނިޝާނަކަށް ފެންނަން ހުރީ އިގިރޭސި ވިލާތުގެ ދާރުލް އާޘާރުގައި ބެހެއްޓިފައިވާ މިފައްޅީގެ ބައެއް ތަނބުތަކެވެ. އަދި އެތަން ކޮނުމަށްފަހު ފެނުނު ތަނބެއް އހިސާބަށް ޒިޔާރަތް ކުރާ މީހުންނަށް ދެއްކުމަށް އެހިސާބުގައި ކޮޅަށްނެގި ބެހެއްޓިފައި ވެއެވެ. އެއީ ކޮންމެ ވެސް ދުވަސްވަރެއްގައި އެހިސާބުގައި މަޝްހޫރު ފައްޅިއެއް ހުރިކަން އެންގުމަށްޓަކައި ކުރެވުނު ކަމެއްކަމަށް ވެއެވެ.\nބްރިޓިޝް ދާރުލް އާޘާރުގައި އާޓިމީސް ފައްޅި\nޔޫއެން ދާރުލް އާޘާރުގައި އާޓިމީސް ފައްޅި\nދުނިޔޭގެ7އަޖާއިބް - އާޓިމީސް ފައްޅި\nLast edited on 8 އޮކްޓޫބަރު 2015, at 22:21\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 8 އޮކްޓޫބަރު 2015، 22:21 ގައެވެ.


21 ފެބްރުއަރީ 2019 | ބުރާސްފަތި 12:09 3,364\nއެހެން ދުވަސްތަކަކޭ އެއްގޮތަށް މިއަދު ވެސް އާތިފް ހުއްޓެވެ. އަހަރެމެންގެ އިންތިޒާރުގައެވެ.\n"ދެ ކުދިން މިއަދު ހާދަ ލަސްވީ. ގަޑި ޖެހެނީނުން،" އަހަރެމެން އަރާ ހަމަވުމާ އެކު އާތިފް ބުންޏެވެ.\nއާ! މި ރީމާގެ ކަންތައް. މަ ދިޔަ އިރު ވެސް ހުރީ ތައްޔާރުނުވެ،" ތުން ތެޅުވުމުގެ ބަދަލުގައި މިއަދު ޖަވާބު ދިނެވެ.\nޒުއްބަ ވާހަކަ ދެއްކި ނަމަވެސް އަހަރެން ހުރީ އިސް ޖަހައިގެންނެވެ. ހަމަ ހިމޭނުންނެވެ. ބޭރުކުރަން ބޭނުން އެތައް ވާހަކަތަކެއް ހިތުގައި ފުނިޖެހިފައި ހުއްޓެވެ. ބާރުބާރަށް އަޑުން އަޑު ނަގައި ރޮއިގަނެ އެ ވާހަކަތައް އެ ދެ މީހުންނާ ހިއްސާކުރުމަށް ހިތް އެދުނެވެ. ހިތަށް ހަމަޖެހުމެއް ލިބޭނީ ވެސް ކޮންމެ ވެސް މީހަކަށް އެ ވާހަކަތައް ކިޔައިދީގެންނެވެ. ނަމަވެސް އެ ހިތްވަރެއް އަހަންނަކަށް ނުލިބުނެވެ."ބަލީތަ؟" އާތިފް ސުވާލު ކުރި އެވެ.\n"އާ! ކުޑަކޮށް ބަލިވެ އުޅެނީ. ދެން ނާހާތި އަނެއްކާ ޑޮކްޓަރަށް ދައްކައިފިންހޭ،" އަހަރެން އެއްޗެއް ބުނުމުގެ ކުރިން މި ފަހަރު ޒުއްބަ ޖަވާބުދިނެވެ. އިތުރަށް މަޑުކުރުމެއް ނެތި އަހަރެމެން ހިނގައިގަތީމެވެ.\n" މަޑުކޮށްބަލަ! ދެން ކޮން އިރަކުން ދިމާވާނީ!" އާތިފް އަހަރެމެންގެ ފިޔަވަޅު ހުއްޓުވިއެވެ. "ނޭނގެ! ރީމާއަށް ވަގުތެއް ވާނީ އުނދަގުލުން. ދެން ވަގުތެއް ވީމާ ބުނާނަން،" އެ ސުވާލަށް ވެސް ޖަވާބު ދިނީ ޒުއްބައެވެ. އަހަރެން ހަމަ އެކައްޗެއް ވެސް ނުބުނަމެވެ. ނަމަވެސް ހިތުން ވަރަށް ގިނަ ވާހަކަ ދެއްކީމެވެ.\nސްކޫލު ނިންމާފައި ގެއަށް ދާން އަހަރެން ބޭނުމެއް ނުވެއެވެ. ނަމަވެސް އެ ނޫން ގޮތެއް ވެސް ނެތެވެ. ކިރިޔާ ވެސް ގޮތެއް އޮތް ނަމަ އެ ގޭ އޮޅިގަނޑު ވެސް ދެން ގިރާކުރަން އަހަރެން ބޭނުމެއް ނޫނެވެ. ރޭގަނޑު އަނދިރިވުމުން ކަންތައް ވާނެ ގޮތް އަހަންނަށް ވިސްނޭތީއެވެ. އެ ނުލަފާ މީހާގެ ހަޑިމުޑުދާރު އަމަލުގެ ޝިކާރައަކަށް ވާން އަހަރެން ބޭނުމެއް ނޫނެވެ. ނަމަވެސް އެ ނޫން ގޮތެއް ވެސް ނެތެވެ. ޒުއްބަ ނޫނީ ހިތްވަރުގެ ބަހެއް ބުނާނެ މީހަކު ވެސް އަހަރެންގެ ނެތެވެ. ނަމަވެސް ގެއިން ނެރެލައިފި ނަމަ ޒުއްބައަށް ވެސް ބޯހިޔާވަހިކަމެއް ނުދެވޭނެކަން އަހަންނަށް ވެސް އެނގެއެވެ.\nމަޖުބޫރު ހާލަތުގައި އަހަރެން ގެއަށް ދިއައީމެވެ. އެހެން ދުވަސްތަކަކޭ ވެސް އެފަދައިން ދައްތަގެ ނަފްރަތުގެ ބަސްތައް އަހަންނަށް އިއްވިއެވެ. ރޭގަނޑު ކުރިމަތިވި ހާދިސާ އިން ލިބުނު ހިތާމަ އާއި ވޭނުގެ ސަބަބުން ދައްތަގެ އެ ބަސްތަކުން އަހަންނަށް މާ ބޮޑު އަސަރެއް ނުކުރި އެވެ. އެ ވާހަކަތަކަށް ވުރެ އަހަރެންގެ ހިތް ވަނީ މާ ބޮޑު ބަރުހެލި ކަމެއްގެ ތެރޭގައެވެ. މާ ބޮޑަށް ޒަހަމްވެފައެވެ. މާ ބޮޑަށް ބިރުގެންފައެވެ.\nގޭތެރޭގައި ކުރަން ހުރި ހުރިހާ މަސައްކަތެއް ކުރުމަށް ފަހު މުޅި ދުވަސް އަހަރެން ހޭދަކުރީ ކޮޓަރީގައެވެ. އެ މީހާއަށް ނުފެންނަ ހިސާބުގައެވެ. އޭނާއާ ހަތަރު ކަޅި ހަމަކުރަން ވެސް އަހަރެން ބޭނުމެއް ނޫނެވެ. ފެނިދާނެތީ ވެސް އަހަރެން ބިރުގަނެވެއެވެ.\nދަންވެއްޖެ އެވެ. ކޮޓަރި ދޮރު ތަޅުލީމެވެ. ނަމަވެސް އެ މީހާ ހުޅުވާން ބޭނުން ނަމަ ހުޅުވޭނެކަން އަހަންނަށް އެނގެއެވެ. ގޭގެ ތަޅުދަނޑިތައް ބަދިގެ ފްރިޖް ކައިރީގައި ހުންނާނެއެވެ. މިހާ ދުވަސްވީ އިރު ވެސް ކޮޓަރީގެ ވަކި ތަޅުދަނޑިއެއް ދައްތަ އަހަރެން އަތަކަށް ނުދެއެވެ. ވަކި ކޮޓަރިއެއްގައި އުޅުނަސް އަހަންނަކީ ގޭގައި ގެންގުޅޭ ކުއްޖެކެވެ. ކޮޓަރީ ބާރެއް އަހަންނަކަށް ނެތެވެ. އެހެންވެ އެއްޗެހި ބަދަލުކުރުން ފަދަ ކަންކަން ވެސް އަހަރެން ކުރަނީ ފާހަނާގައި ތަންޑު އަޅުވައިގެންނެވެ.\nއަހަރެން ކުޑަ ވަގުތުކޮޅަކަށް ވެސް ނުނިދަމެވެ. ދޮރަށް ނޫން އެހެން ތަނަކަށް ނުވެސް ބަލަމެވެ. އެއްޗެހި ވެސް ބަދަލެއް ނުކުރަމެވެ. ލައިގެން އޮތީ ވެސް ހަށިގަނޑު އެންމެ ބޮޑަށް ނިވާކުރެވޭނެ އަދި އުނދަގުލުން ބޭލޭނެހެން ހީވާ އެއްޗެއް ލައިގެންނެވެ. ހަރުވާޅުގެ ވާގަނޑުގައި ފަސް ހަތަރު ގޮށް ޖަހައި ފަސޭހައިން ނުމޮހެވޭނެހެން ބަނދެލީމެވެ.\nމީހަކު މަޑުމަޑުން ތަޅުގައި ހިފިހެން ހީވިއެވެ. އަދި މަޑުމަޑުން ޓަކި ޖަހާލިއެވެ. އަހަރެން ޖަވާބެއް ނުދެމެވެ. ދެ ފަހަރަކު ޓަކި ޖަހާލުމަށް ފަހު އެ އަޑު ކެނޑުނެވެ. މާ ގިނައިރެއް ނުވެއެވެ. ތަޅުދަނޑި ފަތީގެ އަޑު އިވުނެވެ. އަހަރެންގެ ހިތުގެ ވިންދު އަވަސްވިއެވެ. އަވަސް އަވަހަށް ނޭވާ ލެވެން ފެށިއެވެ. ނިތްކުރި ދާހިތްލާ، މުޅި މީހާ ތުރުތުރު އަޅަން ފެށިއެވެ. ކައިރީގައި އޮތް ބާލީސް ނަގައި ހިފުނު އެންމެ ބާރަކަށް ހިފައި ބައްދާލީމެވެ. ހަށިގަނޑު ފޮރުވޭ އެންމެ ބޮޑަކަށް ފޮރުވީމެވެ. އެނދުގައި އަޅާގައި އޮތް ފޮތިގަނޑު ނަގައި ގައިގައި ވަށާލީމެވެ.\nކުއްލިއަކަށް ދޮރު ހުޅުވުނެވެ. ނަމަވެސް އަހަނަށް އެ މަންޒަރު ވެސް ފެނުނީ ސްލޯ މޯޝަނުގައެވެ. ދޮރު ހުޅުވެން ދިޔަ އިރު ބޭރުގެ އަލި ވެސް މަޑުމަޑުން ކޮޓަރި ތެރެއަށް އެޅުނުތައް އަހަންނަށް ފެނުނެވެ. ދޮރު އެތެރެ އަށް އަލިގުޅައާ އެކު ވަނީ ބޭބެކަން އަހަންނަށް ކަށަވަރުވިއެވެ. އަހަރެންގެ ދެލޯ ހުރީ ބޮޑުވެފައެވެ. އެތެރެއަށް ލީ ނޭވާ ވެސް އިރުކޮޅަކަށް ހިފަހައްޓާލައިގެންނެވެ.\n"ހޭލާތަ؟ ނިދާފަ އޮތީމަ ބަލިވެ އުޅޭތީ އުނދަގޫ ނުކުރަން ވެގެން މަ ނުގޮވައި ތަޅުދަނޑިން މި ހުޅުވީ. ކީއްވެ ތަޅުލައިގެން ތި އުޅެނީ،" ދޮރުން ވަނީ ނުލަފާ މީހާގަނޑެއް ނޫނެވެ. ފާތުންނެވެ. އަހަރެން އިން ގޮތުން ފާތުން ސުވާލުކުރިއެވެ. ދުވަހަކު ވެސް ތަޅުނުލާތީ އޭނާ ކަންބޮޑުވީއެވެ.\nފާތުންމެންގެ ކޮޓަރި އަށް ވުރެ އަހަރެން ނިދާ ކޮޓަރި އެތައް ތަނެއް ކުޑަ ނަމަވެސް ފާހަނާ ހުންނަނީ އަހަރެންގެ ކޮޓަރީގައެވެ. ދައްތަ ކޮޓަރިއަށް ނުވަދެ އެ މީހުން ވެސް ބޭނުންކުރަނީ މި ފާހަނާ އެވެ. މިއީ އެންމެންގެ ކޮޓަރިއެވެ. ކޮޓަރި ފަދައިން އެންމެ ފަހުން އަހަރެންގެ ހަށިގަނޑު ވެސް އެންމެންގެ އެއްޗަކަށްވެ ނިމެނީއެވެ. ދައްތަ ބޭނުންވީމާ ކިޔާނެ އެއްޗެއް ކިޔަނީއެވެ. އެންމެ ފަހުން އަނިޔާ ވެސް ކުރަން ފެށީއެވެ. ނުލަފާ ބޭބެގަނޑު ކަރު ހިއްކައިގަތުމުން އަހަރެންގެ ވަނާތަކުން ކަރުހިއްކުން ފިލުވަނީއެވެ. އަހަރެންނެކޭ ބަދިގެ ތުން ފުއްސެކޭ އެއް ގޮތެވެ. ބޭނުން މީހަކު އައިސް ތުން ފުހެލަންވީއެވެ.\n"ނޭނގެ. ތަޅުލެވިފަ އެ ހުރީ" އަހަރެން އިތުރު އެއްޗެއް ބުނުމުގެ ކުރިން ފާތުން ގޮސް ފާހަނާ އަށް ވަދެއްޖެއެވެ.\nފާތުން ނުކުން އިރު ވެސް އަހަރެން އިނނީ އެނދުމަތީގަ ކައްޓަކަށް ޖެހިފައެވެ. އަހަންނަށް ވެގެންވާ ނަމަ މިރޭ ހަތަރު ދަމު އިންނާނީ އެ ގޮތަށެވެ. ފާތުން ނުކުމެގެން ދިއުމުން ތަޅުލަން އަހަރެން ވިސްނީމެވެ. ނަމަވެސް ދެން ތަޅުލައިފި ނަމަ އެއީ ގަސްތުގައި ކުރި ކަމެއްކަން ފާތުންނަށް އެނގޭނެއެވެ. އަދި އަހަރެން ދޮގުހަދަނީ ކަމަށް ހީކޮށް މައްސަލަ ގޯސްވެދާނެއެވެ. ސުވާލުތައް އިތުވާނެއެވެ. ދައްތައާ ހަމައަށް އެ ވާހަކަ ގޮސްފި ނަމަ ބޮޑު ތަހުގީގަކަށް އެކަން ވާނެއެވެ. އެންމެ ފަހުން އަހަރެން މިގެއިން ނެރެލާނެއެވެ. ދާނީ ވެސް ފަހެ ކޮންތާކަށް ހެއްޔެވެ؟ އާއިލާއާ އަހަންނާ ގުޅުމެއް ނެތެވެ. އެ މީހުންނަށް ވެސް އަހަރެން ވަނީ ގިނަ ވެފައެވެ. ކިޔެވުމަށޭ ކިޔައި ބަހަނާ ހަދައިގެން ގެއެއްގައި ގުދާރު ބިންދައިގެން މަސައްކަތްކުރާ ނޯކަރަކަށް އަހަރެން ހެދީ ވެސް އެ މީހުން އަހަރެން ބޭނުން ނެތީމައެވެ. ރަށަށް ގޮސް އުޅެންޖެހޭނީ މިއަށް ވުރެ ވެސް ހާލުގައި ކަން އަހަންނަށް ޔަގީނެވެ.\nތެދުވަން އެތައް ފަހަރު ހިތަށް އެރި ނަމަވެސް އަހަރެން އެ ގޮތުގައި އިނނީއެވެ. ފަތިސް ވަންދެންނެވެ. ބޭބެއެއް ނައެވެ. ކީއްވެ ކަމެއް ނޭނގެއެވެ. ފަތިސްވެގެން ދިޔައިރު އަހަރެން އިނނީ ހުން އައިސް ރަތްވެފައެވެ. މިއަދު ވެސް އަހަރެން ހުން ހުއްޓެވެ. ނަމަވެސް މިރޭ އިތުރަށް ބޮޑުވީއެވެ. ފަތިހުގެ ބަންގިއާ އެކު ރުއްބުޑެއް ވެއްޓޭހެން އަހަރެން އެނދުމައްޗަށް ވެއްޓުނެވެ. އެ ވޭނަށް ކެތްކުރާނެ ހިތްވަރެއް އަހަރެންގެ ހަށިގަނޑުގައި ނެތީއެވެ. ދެން ވީ ގޮތެއް ނޭނގެއެވެ.\nހަށިގަނޑުގައި އަޅާ ވޭން އިތުރަށް ބޮޑުވާހެން ހީވިއެވެ. މަޑުމަޑުން އެސްފިޔަތައް ދުރަށް ޖައްސާލެވޭތޯ އަހަރެން މަސައްކަތް ކުރީމެވެ. ހޭދެބައިގައި ހުޅުވެމުން ދިޔަ އެސްފިޔަތަކުގެ ތެރެއިން ކަޅު ހިޔަންޏެއް އަހަންނަށް ފެނެއެވެ. ހޫނު ނޭވާއެއްގެ އިހްސާސް އަހަންނަށް ދިޔައީ ކުރެވެމުންނެވެ. ވާނުވާ އެނގޭ ވަރަށް ވުރެ އަހަތެންގެ ހާލު ބޮޑެވެ. ނިދީގައި ބިރުވެރި ހުވަފެނެއް ފެނިގެން ތެދުވެ އަތެއް ފައެއް ގުޑުވާނުލެވި އޮންނަ އިންސާނެކޭ އަހަންނެކޭ ތަފާތެއް ނެތެވެ. އަތް ހިއްލާލައި ވަށައިގެން ވަނީ ކިހިނެއްތޯ ބަލަން އަހަރެން ކިތަންމެ ބޭނުންވިޔަސް ހަށިގަނޑުގައި ވަރެއް ނެތެވެ. ހިތްވަރުކޮށްފައި ލޯ ހުޅުވައިލީމެވެ. މޭގަނޑު އައީ އަތަށެވެ. ކައިރީގައި އިނނީ އެއްކަލަ މީހާގަނޑެވެ. އަހަރެން ތަންކޮޅެއް ބޮޑަށް ލޯހުޅުވާލީމެވެ. މަޑު އަލީގައި ވެސް އަހަންނަށް އޭނާ ފާހަގަކުރަން އެނގުނެވެ. ހަރަކާތެއް ކުރާނެ ހިތްވަރު ހަށިގަނޑު ނެތަސް ލޯ ހުޅުވާލެވުނެވެ. އެ މީހާ ފެނުމުން ލެވުނުހާ ބާރެއް ލާފައި އަހަރެން ހަޅޭލަވައިގަތީމެވެ. ނަމަވެސް އަހަރެންގެ އަޑެއް ބޭރެއް ނުވިއެވެ. އަޑު ވަނީ ކަރުތެރޭގައި ތާށިވެފައެވެ.\nމާތްކަލާކޯއެވެ. އޭނާގެ ހަށިގަނޑުގައި އެއްވެއް އެއްޗެއް ނެތެވެ. އަހަރެން ކައިރީގައި އެމީހާގަނޑު އިނނީ ހެއްދެވި ގޮތަށެވެ. ސަލާމަތްތެރިކަން ހޯދުމަށްޓަކައި ކުރެވެން ހުރި ހުރިހާ ކަމެއް ކުރެވޭތޯ އަހަރެން ބެލީމެވެ. ކޮޓަރި ތެރެއަށް ވަށައިގެން ނަޒަރު ހިންގާލީމެވެ. އެމީހާގަނޑުގެ ގަމީސް އެނދުގެ އަރިމަތީގައި ގުޅައަކަށް އޮތެވެ. އަހަރެން އަނެއް ފަޅި ބަލާލީމެވެ. ހަރަކާތެއް ކުރެވޭތޯ މަސައްކަތް ކުރީމެވެ. ނަމަވެސް ހަށިގަނޑު ހަމަހިލާ ގުޑައެއް ނުލިއެވެ.\nމާތްކަލާކޯއެވެ! ކަރީގައި ގުޅައަކަށް ޖަހާފައި އޮތީ ފަސް ހަތަރު ގޮށް ޖަހައި އަހަރެން އައްސާފައި އޮތް ހަރުވާޅުގަނޑާއި ޓީޝާޓެވެ. ގިނަ ދުވަސްވެ ބާވެފައި ލޯވަޅު އެޅިފައި އޮތް އަހަރެންގެ ކަޅު ޖަންގިޔާ ވެސް އެ ތަނުގައި އޮތެވެ.\nމާތްކަލާކޯއެވެ! އަހަރެންގެ ލޯހުޅުވުނުކަން އެމީހާގަނޑަށް އެނގުމާ އެކު ބަނޑުހައިވެފައިވާ ސިންގާއެއް ޖެހިގަންނަހެން އަހަރެންގެ ހަށިގަނޑުގެ މައްޗަށް އޭނާ ޖެހިގަތެވެ.\n"މިވާހަކަ މީހެއް ކައިރީގައި ބުނެފި ނަމަ ފެންނާނީ ކަލޭގެ ފުރާނަ ނެތް މަސްގަނޑު. އެހެން ނޫނަސް ކަލޭ ދައްކާ ވާހަކަ ގަބޫލުކުރާނެ މީހަކު މިގޭގައި ނޫޅޭނެ،" ކަންފަތްދޮށަށް ޖެހިލުމަށް ފަހު އެ މީހާގަނޑު އިންޒާރު ދިނެވެ.\nވީއެންމެ ބާރަކަށް ހަޅޭލަވައިގަންނަން އަހަރެން ބޭނުންވިއެވެ. ނަމަވެސް އަޑެއް ބޭރެއް ނުވިއެވެ. ބަދަލުގައި ކަރުނައިގެ ތިކިތައް އަހަރެންގެ ލޮލުން ފޭދިގެން ދެ ފަރާތަށް އޮހިގަތެވެ. ހަށިގަނޑުގައި ހުރި ބާރެއް ލާފައި އަތް ހިއްލޭތޯ އަހަރެން މަސައްކަތްކުރީމެވެ. މަޑުމަޑުން އަތް ނަގައި އަހަރެންގެ މޭމަތީގައި އަޅައި، ރޮލާ އޮތް އަހަރެންގެ ވަނާތައް ފޮރުވޭތޯ މަސައްކަތްކުރީމެވެ. ހަށިގަނޑު ކޮންމެ ގުނަވަނެއްގައި ވޭން އަޅައެވެ. އޭނާގެ ވަކިތަކުން އަހަރެންގެ މުޅި ހަށިގަނޑު ވަނީ ލޭކޮށާލާފައެވެ. އޭނާގެ ހަވާނަފަސުގެ ކަރުހިއްކުން ފިލުވުމަށް ފަހު ތެދުވެ އެއްޗެހި ލައިގެން ދިޔައިރު ވެސް އަހަންނަށް އަރިއަކަށް ވެސް ޖެހިނުލެވުނެވެ.\n"އޭ މިހިރަ ނުބައި އިންސާނާއެވެ. އަހަރެންގެ އޮތީ ކޮން ކުށެއް ހެއްޔެވެ؟ އަހަރެންގެ މުޅި ހަޔާތް ބަރުބާދު ތިކޮށްލީ ކީއްވެ ހެއްޔެވެ؟ މުޅި ދުނިޔެ އަށް އަހަރެން ގިނަ ކޮށްލީ ކީއްވެ ހެއްޔެވެ؟\nހިތާ ހިތުން އަހަރެން އެ މީހާއާ ދިމާ އަށް ފަތިވަރު ގޮވައިލީމެވެ. ނަމަވެސް އެ އަޑުތައް ބޭރުކުރުމުގެ ހިތްވަރެއް އަހަރެންގެ ނެތެވެ. އެއަށް ވުރެ އަހަރެންގެ ހަށިގަނޑުގެ ވަރުބަލިކަން ބޮޑެވެ. އައިސްފައި ހުރި ގަދަ ހުމުގެ ސަބަބުން ނުވަތަ އެ އަނިޔާވެރިޔާގެ ނުބައި އަމަލުތަކުން ކަމެއް ނޭނގެއެވެ. އޭނާ ކޮށްފައި ދިޔައީ ކީއްކަން އަހަންނަށް މަޑުމަޑުން އިހްސާސްވާން ފެށިއެވެ. ގިސްލަގިސްލާފައި އަހަރެން ރޯން ފެށީމެވެ.\n"މާތްކަލާކޯއެވެ. މިއަޅާގެ އޮތީ ކޮން ކުށެއް ހެއްޔެވެ؟ މިހާ ބޮޑު އަނިޔާއެއް މިއަޅާ އަށް ހައްގު ހެއްޔެވެ؟ އެންމެ ވަގުތެއް ވެސް ވައްޓާނުލައި ކުރާ ނަމާދުތަކުގެ ބަދަލަކީ މިއީ ހެއްޔެވެ؟ އަހަރެން ދެން ހަދާނީ ކިހިނެއް ހެއްޔެވެ؟ ދުނިޔެއަށް ދައްކާނީ ކޮން މޫނެއް ހެއްޔެވެ"\nއެގޮތުގައި އިރުކޮޅަކު އޮތުމަށް ފަހު ނިވާކަން ނެތް އަހަރެންގެ ހަށިގަނޑު ފޮރުވޭތޯ މަސައްކަތްކުރީމެވެ. ކޮންމެވެސް ވަރަކަށް ހަރަކާތް ކުރެވޭ ވަރުވުމުން މޭމަތީގައި އޮތް އަތް މަޑުމަޑުން ތިރިކުރެވޭތޯ މަސައްކަތްކުރީމެވެ. ފޫޅާ ހަމައިން އޮލަ އެއްޗެހިތަކެއްގައި އަތް ޖެހުނެވެ. އޭގެ ފިނިކަން އިހްސާސްވީ ދެނެވެ. އަހަރެން ކުޑަކޮށް ބޯ ހިއްލާލީމެވެ.\n"މާތްކަލާކޯއެވެ. މިއީ ކޮންފަދަ ދުނިޔެއެއް ހެއްޔެވެ؟" އެ މުޑުދާރު މީހާގަނޑުގެ ވަހުސީ އަމަލުގެ ނިޝާންތައް އަހަރެންގެ ބަނޑުމަތީގައި ލޮނދިދެމެމުން ދިޔައެވެ. އަހަރެން އޯކަށް ދެމެން ފެށިއެވެ. ހިތްވަރުކޮށްފައި ތެދުވީމެވެ. އަރިއަޅަމުން ކަހަލަ ގޮތަކަށް ތަންތަނުގައި ހިފަހައްޓަމުން ގޮސް ފާހަނާއަށް ވަނީމެވެ. ނަމަވެސް އެ ކުޑަކުޑަ ހިނދުކޮޅު ވެސް އަހަންނަށް ހީވީ ގަރުނެއް ހެންނެވެ. ފާހަނާއަށް ވަދެވުމާ އެކު އަހަރެން ދޮރުޖަހައި ތަށިމައްޗަށް ވެއްޓިގަތީމެވެ. ކުޑަ ހިނދުކޮޅަކަށް ވެސް އަހަރެންގެ ލޮލުން ކަރުނަ ނުކެނޑެއެވެ. އެ ގޮތުގައި އެތައް އިރަކު ތަށިމަތީގައި އަހަރެން އިނނީމެވެ. ހަދާނެ ގޮތެއް ނޭނގިފައެވެ.\nއިރުގަނޑަކު އެގޮތުގައި އިނނުމަށް ފަހު އަހަރެން ތެދުގެ މާގަނޑު ދޫކޮށްލީމެވެ. އެއިން ފޭބި ކޮންމެ ފެންތިއްކެއް ތޫނު ތީރެއް ފަދައެވެ. އެ ނުބައި ނުލަފާ މީހާގެ ނިޝާންތައް އަހަރެންގެ ހަށިގަނޑުގެ އެތައް މިތާ ހުއްޓެވެ. ހޭވެރިކަން ނެތް ހާލު ވެސް އޭނާގެ އެ ނުބައި އަމަލުތަކަށް އަހަރެންގެ ބާރެއް ނެތް ހަށިގަނޑު ވެސް އިޖާބަ ނުދޭ ކަމުގެ ނިޝާންތަކެވެ. އެ އަނިޔާވެރި އަމަލު ހިތަށް އެރުމާ އެކު އަހަންނަށް ތެޅިގަނެވުނެވެ. ވަށައިގެން ހޯދާ ބަލާލީމެވެ. ލޮލުގައި އަޅައިގަތީ ފާހާނާ ތަށި ދޮންނަ ބުރުހެވެ. އަވަސް އަވަހަށް އެ ނަގައި އަހަރެން ހަށިގަނޑުގެ އެތައް މިތަނުގައި އުނގުޅައިގަތީމެވެ. އެ ނުބައި މީހާ ދޫކޮށްފައި ދިޔަ ނިޝާންތަކަށް ވުރެ އެ ބުރުސް ވެސް އަހަންނަ މާ ސާފުތާހިރެވެ. އަހަންނަށް ވެގެންވާ ނަމަ މުޅި ހަށިގަނޑުގެ ހަންތައް ނޮޅާ އެ ތަށި ތެރެއަށް ފްލަޝްކޮށްލީހެވެ. އަޅަމުންދިޔަ ވޭނަށް ބެލުމެއް ނެތި އެ ބުރުސްގަނޑު އަހަރެންގެ ހަށިގަނޑުގެ އެތައް މިތަނުގައި ހާކައިގަތީމެވެ. މޮޔައެއް ފަދައިންނެވެ. އެ ނުބައި މީހާގަނޑުގެ ވަސް ވެސް ހަށިގަނޑުގައި ހުންނަން އަހަރެން ބޭނުމެއް ނޫނެވެ.\nއަހަންނަށް ހަމަޖެހުމެއް ލިބުނީ ފަތިސް ނަމާދުގެ ބަންގީގެ އަޑަށެވެ. ބޭހްތިޔާރުގައި އަހަންނަށް ރޮއިގަނެވުނެވެ. ހޭވެރިކަން ނެތި އެއް ދުވަސް ވެގެން ދިޔައިރު އަހަރެންގެ ހާލު ވެސް ބަލާލާނެ މީހަކު މިތާކު ނެތެވެ. އޭގެ ބަދަލުގައި ނުބައި ނުލަފާ ޖަނަވާރެއް އަހަރެންގެ ހަށިގަނޑު ނޮޅައި ކެއީއެވެ. މީހަކަށް ހިލަމެއް ވެސް ނުވެއެވެ. މި ދުނިޔޭގައި އަހަރެން ހުރިތޯ ވެސް މީހަކު ބަލައެއް ނުލައެވެ. އަހަންނާ މެދު ވިސްނާނެ އެއްވެސް މީހަކު މިތާކު ނެތެވެ.\nހިތްވަރުކޮށްލައިގެން ހިނައިގަނެ ނުކުމެ ފަތިސް ނަމާދު ކުރީމެވެ. މުޅި ނަމާދުގައި ވެސް އަހަރެން ދުއާކުރީ އެ ނުބައި ޖަހަންނަމައިން އަހަރެން ސަލާމަތްކޮށްދޭތޯއެވެ.\n"ޔާ ﷲ! މި އަނިޔާވެރިކަމުން ސަލާމަތްވާނެ މަގު އަހަންނަށް ދައްކަވާންދޭވެ! އެ ނުބައި ނުލަފާ މީހާގެ ކިބައިން ސަލާމަތްކުރައްވާފާންދޭވެ! މި އަޅާނެ ނަސީބުގައި ވަނީ އަނިޔާވެރިޔާގެ އަނިޔާތައް ކޮންމެ ރެއަކު ތަހައްމަލުކުރުން ހެއްޔެވެ؟ އޭ ހައްދަވާ ބޮޑުކުރެއްވި ރަސްކަލާކޮ! މި އަނިޔާ އިން މިއަޅާ ސަލާމަތްކުރައްވާފާންދޭވެ!" އެ ގޮތުގައި އެތައް އިރަކު އަހަރެން ދުއާކުރުމުގައި އިނނީމެވެ.


ދޯނިފަހަރުގައި އައިސް ޕްލާންޓް ޤާއިމްކުރަން ލޯނުގެ ފުރުސަތަށް ހުޅުވާލަނީ — Ihavandhoo.com\n17 ޑިސެމްބަރު 2017 0\nމަސްވެރިންނަށް އައިސް ލިބުމުގައި ދިމާވާ ދަތިތަށް ހައްލުކުރުމަށް މަސް ދޯނި ފަހަރުގައި އައިސް ޕްލާންޓް ޤާއިމްކުރުމަށް ލޯނުގެ ފުރުސަތަށް އަންނަ ހަފްތާގަ ހުޅުވާލާނެ ކަމަށް މިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑރ. މުޙައްމަދު ޝައިނީ ވިދާޅުވެއްޖެއެވެ. މިނިސްޓަރ މިހެން ވިދާޅުވީ ރޭ ހއ. އިހަވަންދޫގައި ބޭއްވި 37 ވަނަ މަސްވެރިންގެ ދުވަހުގެ ޖަލްސާ ގައި ވާހަކަފުޅުދައްކަވަމުންނެވެ.\nމިޖަލްސާގައި ވާހަކަފުޅުދައްކަވަމުން މިނިސްޓަރ ޝައިނީ ވިދާޅުވީ، ދޯނި ފަހަރުގައި އައިސްޕްލާންޓް ބެހެއްޓުމުގެ ދެ ނިޒާމެއް ޓެސްޓް ކުރަމުންދާ ކަމަށެވެ. އޭގެ ތެރެއިން އެއް ނިޒާމަކީ ނެނޯ ޓެކޮނޮލޮޖީގެ އެހީގައި މަސްފިނިކުމުގެ ނިޒާމްކަން މިނިސްޓަރ ފާހަގަކުރެއްވިއެވެ. އަދި މަސްވެރިންނަށް އައިސްލިބުމުގައި ދިމާވާ ދަތިތައް ޙައްލުކުރުމަށް މިފްކޯއިން މިހާރު ވެސް 12 އައިސްޕްލާންޓްގެ މަސައްކަތް ކުރަމުން އަންނަކަމަށާއި އަންނަ އަހަރުގެ ޖޫން މަހުގެ ނިޔަލަށް އައިސްޕްލާންޓްތައް ޤާއިމްކޮށް ނިމޭނެކަމަށް މިނިސްޓަރ ފާހަގަ ކުރެއްވި އެވެ.\nމިނިސްޓަރ އިތުރަށް ވިދާޅުވީ މަސްވެރިންނަށް ދިމާވާ ދަތިތައް ޙައްލުކޮށްދެއްވުމަށް މިސަރުކާރުން ގިނަ މަސައްކަތް ކުރައްވަމުންދާ ކަމަށެވެ. އެގޮތުން މަހުގެ އަގު އެއްހަމައެއްގައި ހިފެހެއްޓެވީ މި ސަރުކާރުން ކަމަށާއި، ރާއްޖޭގެ މަސްވެރިން ބާނާ މަހަށް އެކަށޭނެ އަގެއް ހޯދައިދިނުމަށްވެސް ގިނަ މަސައްކަތް ކުރަމުން ގެންދަވާކަން މިނިސްޓަރ ފާހަގަކުރެއްވިއެވެ.\n↵ މަސްވެރިންގެ ދުވަސް


"Maaroakaa" akee Masterpiece eh\n"މާރޯކާ" އަލްބަމްގެ ކަވާރ --\nސިމްބޮލިކް ރެކޯޑްސްއިން ގެނެސްދިން ފުރަތަމަ ދިވެހި ސޯލޯ ހިޕްހޮޕް އަލްބަމް "މާރޯކާ" ވަނީ މިދިޔަ ބުދަ ދުވަހު ނެރެފަ އެވެ. މާޓުގެ އަޑުން އިވިގެންދާ މި އަލްބަމް ދޫކޮށްލުމުގެ ކުރިން ސިމްބޮލިކް އިން ބުނީ މިއީ "މާސްޓަޕީސް" އަލްބަމަކަށް ވާނެ ކަމަށެވެ. އަދި މި ފެންވަރުގެ ދިވެހި އަލްބަމެއް ގެނެސްދީފައި ނެތް ކަމަށެވެ.\nކްލަބް360 ގައި އޮތް ޝޯގައި މި އަލްބަމް ރިލީޒްކޮށް ދިނީ ދިވެހި މިއުޒިކުގެ ދާއިރާއަށް ބޮޑު އިންގިލާބެއް ގެނެސްދިން ލަވަކިޔުންތެރިޔާ މުހައްމަދު މާޖިދު (މެޒޯ މޯޑް) އެވެ.\n"މިހާ ބައިވަރު ޒުވާނުންތަކެއްގެ އުއްމީދު، އޭގެ ސިފާގައި މުޅި ރާއްޖެއަށް މުޅި ދުނިޔެއަށް ދޫކޮށްލެވޭ ވަގުތެއްގައި ވަގުތުކޮޅެއް ހޭދަކޮށްލުމަށް ފުރުސަތު ދިނީތީ ވަރަށް އުފާވެފައި މިހުރީ. ލަވައެއްގެ އެންމެ ނޯޓެއް ވެސް އެއީ ބައިވަރު މާނަ، އަދި އާޓިސްޓެއްގެ ބައިވަރު އިހުސާސްތައް، ބައިވަރު ވަގުތު، ބައިވަރު ފިކުރު. ލަވައެއްގައި ބުނެވޭ އެންމެ ޖުމްލައެއް އެއީ އެ ލަވަ އުފެއްދި މީހާގެ މުޅި އިހުސާސް،" އަލްބަމް ރިލީޒްކޮށްދެމުން މެޒޯ ބުންޏެވެ.\nއަލްބަމް ނެރެ މިހާރު ވިކެމުންދާއިރު، އަޑުއެހުންތެރިންގެ ފަރާތުން ލިބެމުންދާ ތަފާތު ރިވިއުތަކަށް ބަލާނަމަ މިއީ ހަމަ، މާސްޓަޕީސް އެކެވެ.\n"މާރޯކާ" އަލްބަމްގެ ޕްރޮމޯޝަނަލް ލަވަ.\n"މިއީ މިފަހުން އަޑުއަހާލަން ލިބުނު އެންމެ ފުރިހަމަ ދިވެހި ޅެންތައް. މުޅި އަލްބަމް ވަރަށް ސަޅި އަދި ކޮންމެ ލަވައެއްގެ ޅެމާއި ރާގައި ވަރަށް ގުޅޭ. އެއް ލަވަ އަޑުއަހަފިއްޔަ، އަނެއް ލަވަ އަޑުއަހާ ނުލައި ދޫކޮށްނުލާ ކަހަލަ. ހީވަނީ އަހަރެމެންގެ މުޖުތަމައުގައި ހުރި ބައެއް ކަންކަމާއި އަދި އާޓިސްޓުގެ އަމިއްލަ ކަންބޮޑުވުންތައް ލިޔެފައި އޮތް ޖާނަލްއެއް ކިޔާލާހެން،" މަމްދޫހު ލިޔެފައިވާ ރިވިއުގައި ބުނެފައިވެ އެވެ.\nޖުމްލަ 10 ލަވަ ހިމެނޭ މި އަލްބަމާއި ބެހޭގޮތުން މީގެ ކުރިން އަވަސްއަށް ދިން އިންޓަވިއުއެއްގައި ސިމްބޮލިކްގެ ކްރިއޭޓީވް ޑައިރެކްޓަރު، އިސްމާއިލް ނާއިލް (ބްލަޑް) ބުނީ، މި އަލްބަމްގައި ތަފާތު ރޭންޖުތަކުގެ ލަވަތައް ހިމެނޭނެ ކަމަށެވެ. އޭގެ ތެރޭގައި ލޯބީގެ ލަވަތަކާއި ސިޔާސީ، ތާރީހީ، މަޖާ، ބިރުވެރި އަދި މާޓުގެ އަމިއްލަ އިހުސާސްތަކުގެ މައްޗަށް ތައްޔާރުކޮށްފައިވާ ލަވައެއް ވެސް ހިމެނޭނެ ކަމަށެވެ.\n"މި އަލްބަމްގެ ލަވަތަކުގެ ލިރިކްސްއަކީ ވަރަށް ބުރަ މަސައްކަތުން ތައްޔާރުކުރި އަދި ފުރިހަމަ ލިރިކްސްތަކެއް. ޗެލެންޖުކޮށްފައި ބުނަން ކެރޭ މި ލަވަތަކުގެ ލިރިކްސްއަކީ މާސްޓަޕީސް ލެވެލްގެ ލިރިކްސްތަކެއް ކަން، ލިރިކަލީ މިއީ ހަމަ އެންމެ މޮޅު އަލްބަމަށް ވާނެ،" ނާއިލް ބުންޏެވެ.\nމި އަލްބަމްގެ ޕްރޮމޯޝަނަލް ލަވައެއް ވެސް މިދިޔަ މަހު ދޫކޮށްލާފައިވެ އެވެ. "ރަސްކަމެއް" ކިޔާ އެ ލަވައަށް ވެސް ގިނަ ބައެއްގެ ތަރުހީބު ވަނީ ލިބިފަ އެވެ. އަލްބަމް ގަންނަން ބޭނުންވާ މީހުންނަށް ސިމްބޮލިކްގެ ވެސްބައިޓް މެދުވެރިކޮށް މިހާރު އަލްބަމް ގަންނަން ލިބޭނެ އެވެ. އަގަކީ އެންމެ 200 ރުފީޔާ އެވެ.


"އަހަރެންގެ3ދަރިންގެ މަންމަ ގެއްލިގެން ދިއުމަކީ ދަރިންނަށާއި އަހަރެންނަށް ވެސް ލިބުނު އެންމެ ބޮޑު ގެއްލުން. އެ ގެއްލުން ފޫބެއްދުމަކީ ދުވަހަކުވެސް ކުރެވޭނެ ކަމެއް ނޫން. އެމީހަކު ދިރިހުރުމަށް ﷲ ކަނޑައަޅުއްވަވާފައިވާ މުއްދަތަށްވުރެ އެންމެ ހިނދުކޮޅެއް ވެސް އިތުރަށް އެއްވެސް މީހަކަށް ދުނިޔެއަކު ނުހުރެވޭނެ، އަހަރެން އުފާކުރާ ކަމަކީ އިންސާނިއްޔަތަށް ޚިދުމަތްކުރަމުން ގެންދަނިކޮށް އޭނާގެ ފުރާނަ ގެންދެވުމުން. އަހަރެންގެ ދުޢާއަކީ އަރީމާއަށް ޝަހީދެއްގެ ދަރަޖަ މިންވަރުކޮށްދެއްވެވުން! އޭނާ އަށް އެހާލަތު ކުރިމަތިވީ އެހެން މީހުންގެ ފުރާނަ ސަލާމަތްކުރަން މަސައްކަތްކުރަމުން ދަނިކޮށް. އޭނާ އެކުރީ ޖިހާދެއް! އިންސާނިއްޔަތަށްޓަކައި ކުރެވޭނެ އެންމެ މަތިވެރި ޖިހާދު. އިރާދަކުރެއްވިއްޔާ އަހަރެމެންނަށް ސުވަރުގެއިން ބައްދަލުކުރެވޭނެ!" މިއީ އަރީމާގެ ފިރިމީހާގެ ޝުޢޫރުތަކެވެ.\n22 އަހަރުގެ އަންހެން ކޮއްކޮއަކީވެސް ޞިއްހީ ޚިދުމަތްތެރިއެކެވެ. އޭނާ ބުނަނީ ދައްތަ ނިޔާވުމުން ވަރަށް ދެރަވާ ކަމަށާއި ނަމަވެސް އެކަމަށް ބިރުން ޚިދުމަތްކުރުން ހުއްޓާލާފައި ގެއަށް ނުވަންނާނެ ކަމަށެވެ. ކޮރޯނާ ވައިރަސް ނުޖެހޭނީ ކޮންތަނެއްގައި ހުރުމުންކަން ނޭނގޭނެ ކަމަށެވެ. މުހިންމީ ދާން ނުޖެހޭ ތަންތަނަށް ނުދިއުން ކަމަށެވެ. އަދި ރައްކައުތެރިކަމުގެ ގޮތުން އަޅަން ޖެހޭ ފިޔަވަޅުތައް އަޅައިގެން ދިރިއުޅުން ކަމަށެވެ.\nއަރީމާ ނަސްރީނަކީ ފާއިތުވި 16 އަހަރު އިނގިރޭސިވިލާތުގެ ވަލްސޯލް މެނޮރ ހޮސްޕިޓަލުގައި ޚިދުމަތްކުރަމުން އައި އުމުރުން 36 އަހަރުގެ ނަރުހެކެވެ.3ދަރިންގެ މަންމައެވެ.\nކޮރޯނާ ވައިރަސް އާއި ގުޅިގެންވެސް އޭނާ އިންސާނިއްޔަތަށް ޚިދުމަތްކުރަމުން ގެންދިއައީ އެއީ މަތިވެރި ވާޖިބެއް ކަމުގައި ދެކެގެންނެވެ. ކޮރޯނާ ވައިރަސްގެ ޢަލާމާތްތައް ފެނުނީ މާރިޗް މަހުގެ 13 ވަނަ ދުވަހުއެވެ. މީގެ ދެދުވަސްކުރިން އޭނާ ވަނީ އައިސީޔޫގައި ދުނިޔެއަށް އަލްވިދާޢު ކިޔައިފައެވެ.


ނިކަމެތި ކުއްޖެއްގެ ބެލެނިވެރިކަމުގެ ޒިންމާ ވ. އަތޮޅު ކައުންސިލުން ނަގައި މިސާލެއް\n14 ޖޫން 2022 - 11:37 0\nވ. އަތޮޅު ކައުންސިލްގެ ރައީސް, ޖެންޑާ މިނިސްޓަރާއެކު: އެ ކައުންސިލުން ވަނީ ބޮޑު މިސާލެއް ދައްކާފައި\n"އެ ކުއްޖާގެ ބެލެނިވެރިއެއްގެ ހުރިހާ ޒިންމާއެއް ނަގާނީ އަޅުގަނޑު!," ވ. އަތޮޅު ކައުންސިލްގެ ރައީސް ޝުޖާއު އަލީ, މުޅި ރާއްޖެއަށް ވެސް ވަރުގަދަ މިސާލެއް ދެއްކެވުމަށް ނިންމެވި މުހިންމު ނިންމެވުމަކީ މިއީ އެވެ.\nއެތައް ބައިވަރު ކައުންސިލްތަކެއްގެ ރައީސުން އެއްވެ ތިބި މާލަމެއް ކަމަށްވާ އއ. އުކުޅަހުގެ "ވިއަވަތި ރާއްޖެ" ކޮންފަރެންސްގައި ޝުޖާއު އިއުލާން ކުރެއްވި ގޮތުގައި, ދައުލަތުގެ ބެލުމުގެ ދަށުގައި ހުރި ވ. ފެލިދޫއަށް ނިސްބަތްވާ ކުއްޖެއްގެ ބެލެނިވެރިކަމުގެ ޒިންމާ އެ ކައުންސިލުން ނެގުމަށް ވަނީ ނިންމާފަ އެވެ.\nއެ ނިންމުމާމެދު ޖެންޑާ މިނިސްޓަރު އައިޝާ ދީދީ ވެސް ވަނީ ތައުރީފު ކުރައްވައި, ކައުންސިލްތަކުން އިޖުތިމާއީ ކަންކަމުގައި ޝާމިލުވެ, މުޖުތަމައު ކުރިއަށް ގެންދިޔުމުގެ މުހިންމުކަން ފާހަގަކުރައްވާފަ އެވެ. ކައުންސިލްތަކަށް އާ ގާނޫނުގެ ދަށުން މާލީ ބާރުވެރިކަން ދިނުމާއެކު, އެއަށްވުރެ ބޮޑަށް އިޖުތިމާއީ ޒިންމާ ކައުންސިލްތަކާ ވަނީ ހަވާލުކޮށްފަ އެވެ.\n"އިގުތިސޯދީ ގޮތުން ބާރުވެރިވުމާއެކު އިޖުތިމާއީ ފޯކަސް ދޫކޮށްލައިގެން ނުވާނެ, އެހެން ނޫންނަމަ މުޖުތަމައުގެ ތެރޭ ނިކަމެތި މީހާ ހަމަ ވާނީ ނިކަމެތި, އަޅާނުލެވި ދާނީ, ބޮޑު ރޯލެއް ކައުންސިލްތަކަށް އެބަ އޮވޭ އިޖުތިމާއީ ކަންކަމާ ގުޅޭ ގޮތުން," ވ. އަތޮޅު ކައުންސިލްގެ ރައީސް ވިދާޅުވި އެވެ.\nވ. އަތޮޅު ކައުންސިލުން ޒިންމާ ނަގަން ނިންމާފައިވަނީ މިހާރު ދައުލަތުން ކުޑަކުދިން ގެންގުޅޭ މަރުކަޒެއްގައި ހުރި ފެލިދޫއަށް ނިސްބަތްވާ ކުއްޖެއްގެ އެވެ. އޭނާއަކީ 2014 ވަނަ އަހަރު, "އާންމު އުނދަގުލަކަށް"ވެގެން ކަމަށް ބުނެ ދައުލަތަށް ނެގި ކުއްޖެކެވެ. ކުއްޖާގެ މަންމައަކީ ފެލިދޫގައި ދިރިއުޅޭ އެ އަތޮޅު އެހެން ރަށެއްގެ ނިކަމެތި އާއިލާއަކަށް ނިސްބަތްވާ މީހެކެވެ.\nއެ މަންމަގެ ޅަ އުމުރުގެ ހަޔާތް ވޭތުވީ ހަމަނުޖެހުންތައް ބޮޑު އާއިލާއެއްގެ ތެރޭގަ އެވެ. ކުއްޖާގެ ބައްޕައަކީ ފެލިދޫ މީހެއް ނަމަވެސް, ވަޒީފާގައި އުޅެނީ ރިސޯޓެއްގަ އެވެ. މާބޮޑު ތައުލީމެއް ލިބިފައި ނެތްއިރު, އޭނާގެ އާއިލާއަކީ ވެސް މައްސަލަތައް ބޮޑު އާއިލާއެކެވެ. އަދި, ހެޔޮ ގޮތުގައި ދަރިން ބޮޑު ކުރެވިދާނެ ކަމުގެ އިތުބާރެއް, އޭނާއަށް ނޯވެ އެވެ.\nއޭނާގެ ބައްޕަގެ މުސްކުޅި ގޯއްޗެއްގައި އަނބިމީހާ އުޅެމުން ދަނީ ހަގު ދެ ދަރިން ގޮވައިގެންނެވެ. ފުދުންތެރިކަމެއް ނެތް ނިކަމެތި ދިރިއުޅުމެއްގަ އެވެ. އެހެންވެ, ދައުލަތުގެ ބެލުމުގެ ދަށުގައި ހުރި ކުއްޖާ އަނެއްކާވެސް ގެނެސް އެ މާހައުލުގެ ތެރެއަށް ދޫކޮށްލަން ވ. އަތޮޅު ކައުންސިލުން ބޭނުން ނުވަނީ އެވެ.\n"...މައިންބަފައިން ކައިރިއަށް އަނެއްކާ އޭނާ ދޫކޮށްލާއިރު މި ވަނީ ވަރަށް ބޮޑު ރިސްކަކަށް, އޭނާއަށް 18 އަހަރު ވަނީ ކަމަށް ބުނެ އެގޮތަށް އޭނާ އާއިލާއާ ހަވާލުކޮށް ދޫކޮށްލެވޭކަށް ނެތް, އޭނާ އެ އަންނަނީ މިހާރު އެ ހުރި ތަނަށްވުރެ ދަށް ފަންތީގެ ތަނަކަށް," ޝުޖާއު ވިދާޅުވި އެވެ.\n"އެެހެންވެ ކޮންމެ ވެސް ބަޔަކު އޭނާއާ ހަވާލުވާން އެބަ ޖެހެއޭ,"\nޝުޖާއު ވިދާޅުވި ގޮތުގައި, ގާނޫނީ ގޮތުން ކުއްޖާގެ ބެލެނިވެރިޔާއަކަށް ވާނީ އެ ކުއްޖާގެ ބައްޕަ އެވެ. އެކަމަކު, ބައްޕަގެ ރުހުމާއެކު ބެލެނިވެރިކަމުގެ ހުރިހާ ޒިންމާއެއް އުފުލާނީ ކައުންސިލްގެ ރައީސް އެވެ. އަދި, މާލީ ގޮތުން ޒިންމާތައް އުފުލާނީ އަތޮޅު ކައުންސިލުންނެެވެ.\n"މި މަގާމުގަ ތިބެންޔާ ޖެހޭނީ އެ ޒިންމާ ބޮޑަށް ނަގަން, ކައުންސިލްތަކަށް އެކަން ލާޒިމްވޭ, އަމިއްލަ ގޮތުން ވެސް އެކަމަށް އަޅުގަނޑު ޝައުގުވެރިކަން އެބަހުރި. އަތޮޅު ކައުންސިލުން ކުއްޖާ ބަލަހައްޓާނެ, އަޅުގަނޑު އޭނާގެ ބެލެނިވެރިޔާގެ ހުރިހާ ޒިންމާއެއް ނަގާނެ," ޝުޖާއު އަލީ ވިދާޅުވި އެވެ.\nކުއްޖާ އަލުން ފެލިދޫއަށް ގެނެސް, އެ ކުއްޖާއަށް އަބުރުވެރި ދިރިއުޅުމެއް ހޯދައިދިނުމަކީ އަތޮޅު ކައުންސިލްގެ އެންމެ ބޮޑު އަޒުމެވެ; އެގޮތުން, އޭނާއަށް ސްޓެލްކޯއިން ވަޒީފާއެއް ހަމަޖެއްސުމަށް މަޝްވަރާތައް އަންނަނީ ކުރަމުންނެވެ. އަދި, ކުއްޖާއަށް ކޮންމެ ވެސް މަސައްކަތެއްގެ ތަމްރީނު ވެސް ދޭނެ އެވެ.\n"އަބުރުވެރިކަމާއެކު އޭނާގެ މަންމަ އާއި ދެ ކޮއްކޮ ގޮވައިގެން އުޅެވި, މީހަކަށްވާ ކަލަހަ މީހަކަށް ހަދަން މި މަސައްކަތް ކުރަނީ," ޝުޖާއު ވިދާޅުވި އެވެ.\nވަޒީފާގެ އިތުރުން ކުއްޖާގެ ބޯހިޔާވަހިކަމަކީ ވެސް އަތޮޅު ކައުންސިލުން އިސްކަންދޭ ކަމެކެވެ. މިހާރު ކުއްޖާގެ މަންމަ ދިރިއުޅެމުންދާ ގެއަކީ އެއްގޮތަކަަށް ވެސް ކުއްޖާއަށް އެކަށީގެންވާ މާހައުލެއް ނޫނެވެ. އެ ގެއަކީ, ކުއްޖާގެ ކާފަގެ ގެއަށްވުމުން, ކާފަ ނިޔާވެފައިވާތީ ގެ އޮތީ ބަހަން ޖެހިފަ އެވެ. ނަމަވެސް, އެކަން އެ އާއިލާއިން ނުކޮށް އޮތުމުން ކައުންސިލުން އިސް ނަގައިގެން އާއިލާގެ މީހުންނާ ވަނީ ވާހަކަ ދައްކާފަ އެވެ.\nއަދި, ކައުންސިލުން ހަދާފައިވާ އިޖުތިމާއީ ކަންކަމާ ބެހޭ ޔުނިޓުން ވަނީ ވާރިސުން ސާބިތުކުރުމަށް ކޯޓަށް މައްސަލަ ހުށަހެޅުމަށް އެ އާއިލާއަށް އެހީތެރިކަން ފޯރުކޮށްދީފަ އެވެ. މިހާރު އެ މައްސަލަ ކޯޓުން ނިންމައި, ބިން ވަނީ އައްޔަންކޮށްފަ އެވެ. އެމީހެއްގެ ބިން ކަނޑައެޅި އެނގުމާއެކު, ކައުންސިލުން މިހާރު މަސައްކަތް ކުރަނީ ކުއްޖާގެ ބައްޕައަށް ލިބުނު ބިމުގައި ގެދޮރު އެޅުމަށެވެ.\nއެގޮތުން, ސަރުކާރުގެ ކުންފުންޏެއް ނޫނީ އަމިއްލަ ކުންފުންޏެއް ނުވަތަ ހެޔޮއެދޭ ފަރާތެއްގެ އެހީއާއެކު ގެދޮރު އެޅުމަށް އަތޮޅު ކައުންސިލުން މަސައްކަތް ކުރަމުންދާ ކަމަށް ޝުޖާއު ވިދާޅުވި އެވެ. ޝުޖާއު ވިދާޅުވި ގޮތުގައި, ފެލިދޫން ދެން އެ ކުއްޖާއަށް މަރުހަބާ ކިޔާނީ, އެންމެ އެކަށޭނެ މާހައުލަކުންނެވެ.\nވ. އަތޮޅު ކައުންސިލްގެ ރައީސް ޝުޖާއު\nއެކަމަށްޓަކައި, އެންމެ މުހިންމު ކަމެއްގެ ގޮތުގައި އޮތީ އެ ކުއްޖާ ނެރެ ބޭރުކޮށްލި މުޖުތަމައު, އެ ކުއްޖާ އަލުން ބަލައިގަތުމަށް ހިތްވަރުދިނުމެވެ. އޭރު އެ ކުއްޖާއަށް މުޖުތަމައުން ޖާގަ ނުލިބުނީ "އާންމު އުނދަގުލަކަށްވެ" ކުއްޖާގެ ކަންކަން ބަލައިގަންނަން އުނދަގޫވުމުންނެވެ. އެކަމަކު, މިހާރު މަސައްކަތް ކުރަމުން ދަނީ އެ ވިސްނުން ބަދަލުކުރުވާށެވެ.\n"...އަސްލު މަސައްކަތް ދެން އޮތީ, ޒިންމާ ނަގަން ތިބި ބަޔަކަށް ޒިންމާ ވެސް ނެގިދާނެ, ފައިނޭންޝަލީ ވެސް އެހީ ވެވިދާނެ, އެކަމަކު ކޮމިއުނިޓީން އޭނާ ގަބޫލު ކުރުވުން އެއީ އެންމެ ބޮޑު ޗެލެންޖަކީ," ޝުޖާއު ވިދާޅުވި އެވެ.\n"އޭނާއަކީ މި ރަށު މީހެއްކަން, މިތަނަށް އަންނާނެކަން, މީހެއްގެ ވިއްޔާ ގޮތެއް ހުންނާނެކަން, އެބަހުރިކަން ކޮންމެ ވެސް ކަހަލަ ގޮތެއް, އެކަމަކާއެކު އޭނާ ގެންގުޅެންޖެހޭކަން, އޭތި ގަބޫލުކުރުވަދޭން މި ޖެހެނީ, އެ ޕްރޮސެސް މިހާރު މިނިސްޓްރީއާއެކު ފަށައިގެން މި ކުރިއަށް ދަނީ,"\nޝުޖާއު ވިދާޅުވި ގޮތުގައި, އެކަން އެންމެ ހިތްހަމަޖެހޭ މިންވަރަށް ކުރިއަށް ނުދިޔަސް, އުއްމީދު އެބަ އޮތް ކަމަށެވެ. މިކަލަހަ މައްސަލަތަކާ ގުޅޭ ގޮތުން ގިނަ މީހުން ފާޅުކޮށް ވާހަކަ ދައްކަން ފަސްޖެހޭ ކަމާއި އެ ވިސްނުން ބަދަލުކުރަން ޖެހޭކަން ޝުޖާއު ފާހަގަކުރައްވަ އެވެ.\n"ރަށުގެ ހުރިހާ މީހުންނަށް ވެސް އޭނާ ކިޔައިދޭން އެބަ ޖެހޭ, އަވަށްޓެރި ރަށުގެ މީހުންނަށް ވެސް އެބަ ކިޔައިދޭން ޖެހޭ, އެއީ ޗެލެންޖެއް," ޝުޖާއު ވިދާޅުވި އެވެ. "މިނިސްޓްރީގެ ވާހަކަތަކުން އެނގޭ ގޮތުގައި ކުއްޖާގެ އުޅުމަށް ވަނީ ހެޔޮ ބަދަލުތަކެއް އައިސްފައި,"\n"...މީހުން ތިބީ އޭނާއާމެދު ކަންތައް ކުރެވުނު ގޮތުން ދެރަވެފައި, އެ ގިލްޓްގަ ތިބީ, މުޅި ކޮމިއުނިޓީ ވެސް އެބަ ބޭނުންވޭ މިހާރު މިކަމުގެ ތެރޭގަ އުޅެން, ރަށު ކައުންސިލުން ވެސް މިކަމުގައި އެބަ ބައިވެރިވޭ އެއްބާރުލުން ލިބޭ,"\nޝުޖާއު ވިދާޅުވި ގޮތުގައި އެ ކައުންސިލުން ޕްރޮޕޯސްކުރަނީ މުޅި އާއިލާ އެކީ ދައުލަތަށް ނެގުމަށެވެ. އެއީ އެ އާއިލާގެ އެހެން ކުދިން ވެސް ދެން ދާނީ ބަލަހައްޓަން ޖެހޭ ހާލަތަކަށް ކަމަށްވާތީ, މިހާރުންސުރެ އެ ކުދިންނާއެކު މުޅި އާއިލާ ބެލެހެއްޓުމަކީ މުހިންމު ކަމެއް ކަމަށެވެ.\n"...ހިނގާށޭ އެއްކޮށް ބަލަން, އެއްކޮށް ނަގައިގެން އެންމެން އެއްކޮށް ގެންގުޅެން," ޝުޖާއު އަލީ ވިދާޅުވި އެވެ.\nއަންހެނުންގެ ކޮމިޓީތަކުގެ މަޝްވަރާ: ފުލްޓައިމްކުރަން ވިސްނަނީ\nއިހުތިސޯސީ އަރައިރުންތަކެއްގެ ބިރު:"ހައްލަކީ ގުދުރަތީ އިންތައް"


India Furabandhu: Shilpa Akee Ves Gevehi Anheneh! - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮރޯނާ ވައިރަސް (ކޮވިޑް-19) ގެ ނުރައްކާ ބޮޑުވުމުގެ ސަބަބުން އަވައްޓެރި އިންޑިއާވެސް ވަނީ ފުރަބަންދު (ލޮކްޑައުން) ކޮށްފައެވެ. އެއާއެކު 21 ދުވަހުގެ މުއްދަތަކަށް އެޤައުމުގެ ރައްޔިތުން ބޭރަށް ނިކުމެ އުޅުން ހުއްޓުވާފައިވާއިރު، ބޮލީވުޑް ތަރިންގެ ފަރާތުން މި ދަނޑިވަޅުގައި ތަފާތު އެތައް މަންޒަރެއް ދަނީ ފެންނަމުންނެވެ. އެގޮތުން މަޝްހޫރު ތަރި، ޝިލްޕާ ޝެޓީގެވެސް އެފަދަ މަންޒަރެއް ގިނަ ބައެއްގެ ސަމާލުކަމަށް މިވަނީ އައިސްފައެވެ.\nފުރަބަންދުގެ ދުވަސްތަކުގައި ގޭގައި މަޑުކުރަން ޖެހުމާއި ގުޅިގެން ޝިލްޕާ ގޯތިތެރެ ސާފުކުރުމުގެ މަސައްކަތުގައި އަވަދިނެތި އުޅޭ މަންޒަރު ފެންނަ ވީޑިއޯއެއް އޭނާ އަމިއްލަ އިންސްޓަގްރާމް އެކައުންޓުން އާންމު ކުރުމާއެކު ގިނަ ބައެއްގެ ތައުރީފު އޭނާއަށް މިހާރު ދަނީ ލިބެމުންނެވެ. އެ ވީޑިއޯ އާންމު ކުރަމުން ޝިލްޕާ ބުނެފައިވަނީ އެއީ އޭނާއަށް ދުވަހުގެ ކަސްރަތު ކަމަށެވެ.\nޝިލްޕާ ބުނެފައިވާގޮތުގައި ގޯތިތެރެ ސާފުކޮށް ރީތި ކުރުމުގެ މަސައްކަތް އޭނާ ކުރީ، ގޭގެ މަސައްކަތްކުރާ މީހާ އަށް ނާދެވުމުން ކަމަށެވެ. މަސައްކަތު މީހުން ކުރާ މަސައްކަތާއި އެމީހުންގެ ހިއްވަރު ހާމަވެގެން ދަނީ މިފަދަ ދަނޑިވަޅެއް އައުމުން ކަމަށް ވެސް އޭނާ ބުނެފައި ވެއެވެ. އެހެންކަމުން މި ހާލަތު ރަނގަޅުވުމުން ވެސް އެފަދަ މަސައްކަތްތެރިންގެ މަސައްކަތް ބަލައިގަނެ އެކަމުގެ އަގުވަޒަންކުރަން ހަނދާން ނައްތާލައިގެން ނުވާނެ ކަމަށް އެނާ ވަނީ ބުނެފައެވެ.\nމިހާރު އާންމުކޮށްފައިވާ ވީޑިއޯއިން ޝިލްޕާ ހީވާގިކަމާއެކު ގޯތިތެރެ ސާފުކުރާ މަންޒަރު ފެންނައިރު، ސާފުކޮށް ނިންމާލުމަށްފަހު ބަގީޗާގައި ހުރި ގަސްތަކަށް ފެންދޭ މަންޒަރުވެސް ފެނެއެވެ. ޝިލްޕާ ބުނެފައިވަނީ މިއީ މިފަދަ ދަނޑިވަޅެއްގައި ކުރުން ރަނގަޅު ކަސްރަތެއް ކަމަށެވެ.\nފުރަބަންދުގެ ދުވަސްތަކުގައި ޝިލްޕާގެ އިތުރުން ބޮލީވުޑްގެ އެހެން ތަރިންގެ ފަރާތުންވެސް މިފަދަ މަންޒަރުތައް ދަނީ ފެންނަމުންނެވެ. އެގޮތުން ދާދިފަހުން މަޝްހޫރު ތަރި، ކެޓްރީނާ ކައިފް ގޭތެރޭގައި ތަށިދޮންނަން ހުރި މަންޒަރު ފެންނަ ވީޑީއޯއަކަށްވެސް ގިނަ ބައެއްގެ ސަމާލުކަން ހުއްޓުނެވެ.\nބޮލީވުޑްގެ ތަރިން ދަނީ އިންޑިއާ ފުރަބަންދު ކުރުމާއި ގުޅިގެން ރައްޔިތުން ގޭގައި ތިބުމަށް ހިއްވަރުދީ އެކަމަށް އިރުޝާދު ދެމުންނެވެ. ހަމަ އެހެންމެ މި ދަނޑިވަޅުގައި ހާލުގައި ޖެހިފައިވާ މީހުންނާއި ކޮވިޑް-19 ގެ ފަންޑުތަކަށްވެސް އެއިން ބައެއް ތަރިންގެ ދީލަތި އެހީތަށް އަންނަނީ ދެމުންނެވެ.\nމާޗް 28, 2020 09:58\nޓިކްޓޮކްގަ އުޅޭ ގިނަމީހުންނަކީ ކަންދެއްކެން ކަންކޮއްފަ ވީޑިޔޯ ކުރާބައެއް.. މިކަން ކުރާބަޔަކައް ހަޖަމެއް ނުވާނެ\nމާޗް 28, 2020 10:22\nމިހާ ހައްސާސް ދަޑިވަޅުގައި ހިންދޫ ކަސްބީންގެ ދިރިއުޅުމުގެ ހަބަރު ގެނެސް ދިނުމުގެ ބަދަލުގައި ކިޔުން ތެރީންގެ އީމާންތެރިކަން އިތުރު ވާނެ ފަދަ ލިޔުންތައް ގެނެސްދެއްވާ


ރާއްޖެއިސްލާމް | ވަފާތެރި އަޢުރާބީ\nحجاج بن يوسف الثقفي ޢިރާޤުގެ ގަވަރުނަރުކަމުގައި ހުރި ދުވަސްވަރު ވަރަށް ގިނަ ބަޣާވާތްތަކެއް ސަރުކާރާއި ދެކޮޅަށް ކުރެވިފައިވެއެވެ. ނަމަވެސް ޙައްޖާޖު ގެންދިޔައީ އެހުރިހާ ބަޣާވާތެއްވެސް ވަރަށް ހަރުކަށިކަމާއެކު ފުނޑުފުނޑުކުރަމުންނެވެ. އެއްފަހަރަކު އެފަދަ ބާޣީ ޤައުމެއްގެ މައްޗަށް އޭނާއަށް ކާމިޔާބު ލިބުނެވެ. ޙައްޖާޖު އޭނާގެ ސިފައިންނަށް އަމުރުކުރީ އެހުރިހާ އެންމެން ޤަތުލުކޮށްލުމަށެވެ. ޙައްޖާޖުގެ އަމުރު އައުމާއެކު ޖައްލާދުން ޤަތުލުކުރުމުގެ މަސައްކަތް ފަށައިގަތެވެ. ޤަތުލުކުރަމުން ގޮސް ބާކީ އެންމެ އަޢުރާބީއެއް ހުއްޓައި ނަމާދު ވަގުތުވެއްޖެއެވެ. ޙައްޖާޖު، އޭނާގެ އިތުބާރުކުރެވޭ ކޮމާންޑަރެއްކަމުގައިވާ قتيبة بن مسلم الباهلي އަށް ގޮވައި ގެނެސްފައި ބުންޏެވެ. [މި މީހާ، މިރޭ ކަލޭގެ ކައިރީ ބެހެއްޓުމަށްފަހު، މާދަމާ އަހަރެންގެ ކުރިމައްޗަށް ގެންނާށެވެ!]\nޤުތައިބާ ބަޔާންކުރައްވާފައިވެއެވެ. ތިމަން އެ އަޢުރާބީ ގޮވައިގެން ގެއާ ދިމާއަށް މިޞްރާބުޖެހީމެވެ. ގެއަށް ދިޔަ މަގުމަތީގައި އޭނާ ވަރަށް އާދޭހާއެކު ތިމަންނާއަށް ބުންޏެވެ. [ޤުތައިބާއެވެ! ތިބާގެ ކިބައިގައި ހެޔޮކަމުގެ ކުނޑިފުކެއްވެސް ބާކީވާނަމަ އަހަރެން ވާހަކައެއް ބުނަންހެއްޔެވެ؟] ތިމަން ބުނީމެވެ. [އާނއެކެވެ! ބުނެބަލާށެވެ! ކިހިނެއްވީ ހެއްޔެވެ؟] އޭނާ ބުންޏެވެ. [އަހަރެންގެ އަތުގައި މީސްތަކުންގެ އަމާނާތްތަކެއްވެއެވެ. ޙައްޖާޖު މާދަމާ އަހަރެން ޤަތުލުުކުރާނެއެވެ. މީސްތަކުންގެ އަމާނާތްތައް އެމީހުންނަށް ރައްދުކޮށް، ޙައްޤުވެރީންނަށް އެމީހުންގެ ޙައްޤުއަދާކޮށް އަދި އަހަރެންގެ މައްޗަށްވާ ލޭންދޭނުގެ މުޢާމަލާތްތަކުގެ މަޢުލޫމާތު އަހަރެންގެ ވާރިޘުންނަށް ބުނެދީފައި އައުމަށް އަހަރެން ގެއަށް ދިއުމުގެ ހުއްދަ ތިބާއަށް ދެވިދާނެ ހެއްޔެވެ؟ ތިމަން ޢިއްޒަތްވަންތަ ރައްބު ޖާމިނުކޮށް ތިބާއަށް ވަޢުދުވަމެވެ! ތިމަން މާދަމާ އަންނާނަމެވެ.]\nއޭނާގެ ވާހަކަ އިވުމުން ތިމަން ވަރަށް ޢަޖައިބުވިއެވެ. އަދި ހިނިވެސްއައެވެ. އަދި ހިތަށްއެރިއެވެ. [މިއީ ކޮންކަހަލަ ވާހަކައެއް ދައްކާ މީހެއްހެއްޔެވެ؟] އޭނާ ތިމަންގެ މޫނަށް ބަލައިލިއެވެ. އަދި ބުންނަންފެށިއެވެ. [ﷲ ތަޢާލާ، ހެކިކޮށް އަހަރެން ބުނަމެވެ. ތިމަން މާދަމާ އެނބުރި އަންނާނަމެވެ. އަހަރެން ދިޔަދޭށެވެ!] ނަމަވެސް ތިމަން މެދުނުކެނޑި އިންކާރުކުރަމުން ގެންދިޔައީމެވެ. [ތިހެންވާނީ ކިހިނަކުން ހެއްޔެވެ؟ އަހަރެން، ކަލޭ ދޫކޮށްލައިފިނަމަ ކަލޭ އެނބުރި އަތުވެދާނަންހެއްޔެވެ؟؟؟] އޭނާވެސް ހުއްޓުމެއްނެތި އޭނާގެ ބޭނުން ތަކުރާރުކުރަމުން ގެންދިޔައެވެ. އަދި އާދޭސްކުރަމުން ގެންދިޔައެވެ. އެންމެފަހުން ތިމަންގެ ހިތުގައި އޭނާގެ މައްޗަށް ރަޙުމް އުފެދި އޭނާއަށް އިތުބާރުކުރެވުނެވެ. އެހެންކަމުން އޭނާ ގެއަށް ދިއުމުގެ ހުއްދަ ދިނީމެވެ.\nއޭނާއަށް ހުއްދަ ހަމަ ލިބުމާއެކު ގެއަށް ދިއުމަށްޓަކައި ދަތުރުފެށިއެވެ. ނަމަވެސް އޭނާ ދިއުމާއެކު މިކުރެވުނު ކަންތަކާމެދު ތިމަންނައަށް ހިތާމަކުރެވެން ފެށިއްޖެއެވެ. ތިމަންގެ ހިތަށްއެރިއެވެ. [މިކުރެވުނީ ކީއްހެއްޔެވެ؟ އޭނާ ދުކޮށްލީ ކީއްވެހެއްޔެވެ؟ އޭނާ އެނބުރިއައުމަކީ އެކަށީގެންވާ ކަމެއްނޫނެވެ.] އަނެއްކޮޅުން ޙައްޖާޖުގެ ބިރެވެ. އޭނާއާ ޤައިދީ ޙަވާލުނުކޮށްފިނަމަ ތިމަންނައާމެދު ޙައްޖާޖު ޢަމަލުކުރާނީ ކޮންގޮތަކަށް ބާވައެވެ؟ ކޮންމެއަކަސް އެރެއަކީ ތިމަންގެ ޙަޔާތުގައި އައި އެންމެ ނުތަނަވަސްރެއެވެ. މުޅި ރޭ ވޭތުވީ ހިތާމައާ ދުޢާގައެވެ.\nއަނެއް ދުވަހު ފަތިހުފަތިހާ ތިމަންގެ ގޭގެ ދޮރުގައި މީހަކު ޓަކިދިނެވެ. ތިމަން އަވަސްއަވަހަށް ބޭރަށް ނުކުމެ ދޮރުހުޅުވާލިއިރު އެއްކަލަ އަޢުރަބީ ދޮރުމަތީގައި ކޮޅަށްހުއްޓެވެ. އޭނާ ފެނުމުން ތިމަންގެ ހަށިގަނޑަށް އަލުން ފުރާނަ އައި ކަހަލައެވެ. ތިމަން، އޭނާއާ ސުވާލުކުރީމެވެ. [ކަލޭ ހަމަ އައީ ހެއްޔެވެ؟] އޭނާ ޖަވާބުދިނެވެ. [އާނއެކެވެ! ތިބާގެ ކުރިމަތީގައި މިހުރީއެވެ.] އަހަރެން ބުނީމެވެ. [އަދިވެސް މަށަށް ހަމަ ޔަޤީންނުވަނީއެވެ.] އޭނާ ބުންޏެވެ. ((جَعَلْتُ اللهَ كَفِيْلاً وَلاَ اَرْجِعُ؟)) [ﷲ ތަޢާލާ ކަފީލެއްކަމުގައި ހެދުމަށްފަހު ތިމަންނައަށް ނައިސް ހުރެވިދާނެ ހެއްޔެވެ؟]\nޤުތައިބާ ބަޔާންކުރައްވައެވެ. ތިމަން، އޭނާ ގޮވައިގެން ޙައްޖާޖުގެ ދަރުބާރަށް ދިޔައީމެވެ. ދޮރުމަތީގައި ހުރި ހަށިިފާރަވެރިޔާ ކައިރިއަށް ޤައިދީ ދޫކޮށްލުމަށްފަހު އެތެރެއަށް ވަނީމެވެ. ޙައްޖާޖަށް ތިމަން ހަމަ ފެނުމާއެކު ސުވާލުކުރިއެވެ. [ޤުތައިބާއެވެ! އަހަރަމެންގެ އެޤައިދީ ކޮބައިހެއްޔެވެ؟] ތިމަން ބުނީމެވެ. [އަމީރަށް ސަލާމަތްކަންހުއްޓެވެ. ދޮރުމަތީގައި އެބަހުއްޓެވެ.] ތިމަން ދޮރުކައިރިއަށް ގޮސް ޙައްޖާޖާ، އޭނާ ޙަވާލުކުރީމެވެ. އަދި ރޭގެ ހާދިޘާ ޙައްޖާޖަށް ކިޔައިދިނީމެވެ. ޙައްޖާޖު އެޤައިދީގެ ތިރިން މައްޗަށް، މަތިން ތިރިއަށް ފަރުވާތެރިކަމާއެކު ބަލަން ފެށިއެވެ. ހީވަނީ ކޮންމެވެސް ގޮތެއް އޭނާ އާމެދު ނިންމަނީހެންނެވެ. ކުއްލިއަކަށް ޙައްޖާޖުގެ އަޑުއައެވެ. ((وَهَبْتُهُ لَكَ)) [އަހަރެން މިޤައިދީ ކަލެއަށް ދީފީމެވެ. އޭނާ އާމެދު ކަލޭ ބޭނުންގޮތަކަށް ޢަމަލުކުރާށެވެ!]\nއަޢުރާބީ އުޑާ ދިމާއަށް އިސްއުފުލައި ބަލައިލުމަށް ފަހު ބުންޏެވެ. ((اللهُمَّ لَكَ الْحَمْدُ)) [އޭ ﷲ އެވެ! ހުރިހާ ޙަމްދަކާއި ޝުކުރެއްހުރީ އިބަ ރަސްކަލާނގެއަށެވެ!]\nއެއަށް ފަހު އޭނާ ދެވަނަ ބަހެއްނުބެނެއެވެ. އަދި އަވަސްއަވަހަށް އެއްފަރާތަކަށް ހިނގައިގަތެވެ. އޭނާ ޢަމަލުކުރިގޮތާމެދު ތިމަން ވަރަށް ޙައިރާންވިއެވެ. ތިމަން، އޭނާ މަރުގެ އަދަވަޅަކުން ސަލާމަތްކުރީމެވެ. އެކަމަކު އެންމެ ކުޑަމިނުން ޝުކުރުގެ ބަހެއްވެސް ބުނެނުލިއެވެ. ތިމަން ހިތާ ހިތުން ބުނީމެވެ. [ކަޢުބާގެ ވެރި އިލާހު ގަންދެމެވެ! ޔަޤީނުންވެސް މި ބަދަވީ ކަލޭގެ ވާނީ މަޖްނޫނަކަށެވެ.]\nއަނެއްދުވަހު އެއްކަލަ އަޢުރާބީ ތިމަންގެ ކައިރިއަށް އައެވެ. އަދި ބުނަންފެށިއެވެ. ((يَا هَذَا ! جَزَاكَ اللهُ عَنِّيْ اَفْضَلَ الْجَزَاءِ ، وَاللهِ! مَا ذَهَبَ عَنِّيْ اَمْسِ مَا صَنَعْتُ ، وَلَكِنْ كَرِهْتُ اَنْ اُشْرِكَ فِيْ حَمْدِ اللهِ اَحَدًا)) [އޭ އަޚާއެވެ! ﷲ ތަޢާލާ، އަހަރެންގެ ފަރާތުން ތިބާއަށް އެންމެ ހެޔޮވެގެންވާ ޖަޒާ ދެއްވާށިއެވެ. ﷲ ގަންދީބުނަމެވެ! އިއްޔެގައި އަހަރެން ކަންތައްކުރި ގޮތް ރަގަޅަށް ހަނދާން އެބަހުއްޓެވެ. ތިބާ ގޯސްކޮށް ހީނުކުރުންއެދެމެވެެ. ތިމަން އެގޮތަށް ކަންތައްކުރީ ﷲ ގެ ޙަމްދާ ޘަނާއާއި ޝުކުރުގައި އެހެން ފަރާތެއް ބައިވެރިކުރަން ތިމަން ނުރުހޭތީއެވެ.] (طرائف وملح / موسى احمدي)\nލިޔުމުގެ އަޞްލު: ސުންހެރޭ އައުރާޤް / ޢަބްދުލްމާލިކް މުޖާހިދް


މުޖުތަމައުގައި ހަމަހަމަކަން ފެތުރޭނީ އަނެކުންގެ ހައްގުތަކަށް ހުރުމަތްތެރިވެގެން: ރައީސް – Haftha\nމުޖުތަމައުގައި ހަމަހަމަކަން ފެތުރޭނީ އަނެކުންގެ ހައްގުތަކަށް ހުރުމަތްތެރިވެގެން: ރައީސް\nމުޖުތަމައުގެ ފަރުދުންގެ މެދުގައި އޮންނަންޖެހޭ އަދުލުވެރިކަމާއި ހަމަހަމަކަން ފެތުރިގެންދާނީ ތިމާގެ އަމިއްލަ ނަފްސަށް ހެޔޮއެދޭ ފަދައިން އަނެކުންގެ ހައްގުތަކަށް ހުރުމަތްތެރިކޮށް ހިތައިގެން ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ މިއަހަރުގެ އަޟްހާ އީދުގެ މުނާސަބަތުގައި ދިވެހި އެންމެހާ ރައްޔިތުންނަށް ފޮނުއްވި ތަހުނިޔާގެ ހިތާބުގައެވެ.\nހިތާބުގައި ރައީސް ވިދާޅުވީ، އަޟްހާ އީދު އަންނަނީ ހައްޖުގެ މަތިވެރި އަޅުކަމާ ގުޅިގެން ކަމަށްވާއިރު މި އީދުން އަޅުގަނޑުމެންގެ ހިތްތަކަށް ގެނެސްދެނީ ކޮންމެ ކަމެއްގައި ވެސް މުޖުތަމައުގެ ފަރުދުންގެ މެދުގައި އޮންނަންޖެހޭ އަދުލުވެރިކަމާއި ހަމަހަމަކަމުގެ މަތިވެރި އުސޫލުތައް ކަމަށެވެ.\nނަމަވެސް އެކަން މުޖުތަމައުގައި ފެތުރިގެންދާނީ ތިމާގެ އަމިއްލަ ނަފްސަށް ހެޔޮ އެދޭ ފަދައިން އަނެކުންގެ މަސްލަހަތަށް އިސްކަންދީ އަނެކުންގެ ހައްގުތަކަށް ހުރުމަތްތެރިކޮށް ހިތައިގެންކަމުގައި ވެސް ރައީސްގެ ހިތާބުގައި ވިދާޅުވެފައިވެއެވެ.\nއަދި ވިދާޅުވީ، އިސްލާމްދީނުގައި ކަނޑައަޅުއްވާފައިވާ ކޮންމެ އީދަކީ ވެސް އޭގައި ވަރަށް ފުރިހަމަ އިޖްތިމާއީ މާނަތަކެއް އެކުލެވިގެންވާ މުނާސަބަތެއް ކަމަށާއި އުފާވެރިކަން ފާޅުކޮށް، ތަހުނިޔާ އާއި ހެޔޮ އެދުންތައް ބަދަލުކުރާ ދުވަހެއްގެ ގޮތުގައި އީދު ދުވަސް ފާހަގަކުރުމުގެ އެންމެ ބޮޑު މަގްސަދަކީ ވެސް މުޅި މުޖުތަމައުގައި އުފާވެރިކަން ފަތުރާލުން ކަމަށެވެ.


ޖީއެމްއާރުގެ މައްސަލައިގައި އޭސީސީން ދެ އަހަރުވަންދެން ސިއްރުކޮށްފައިއޮތް ރިޕޯޓު ލީކުވެއްޖެ!!! - MV Times\nޖީއެމްއާރުގެ މައްސަލައިގައި އޭސީސީން ދެ އަހަރުވަންދެން ސިއްރުކޮށްފައިއޮތް ރިޕޯޓު ލީކުވެއްޖެ!!!\n1 December 3rd, 2012 - 4:48 AM\nޖީއެމްއާރުގެ މައްސަލައިގައި އެންޓި ކޮރޮޕްޝަން ކޮމިޝަނުން (އޭސީސީ) އެކުލަވާލާފައިވާ ރިޕޯޓު ލީކުވެއްޖެ އެވެ.\nރިޕޯޓުގެ ހުލާސާގައި ބުނެފައިވަނީ ކޮންސެޝަންގެ އުސޫލުން އެއަރޕޯޓު ހިންގަން ހަވާލުކުރުން ސަރުކާރަށް ލިބޭ މާލީނަފާ މާބޮޑުވާނެކަމަށް ފެންނަކަމަށެވެ.\nއެމްވީޓައިމްގެ އީމެއިލަށް ރޭގެ ވަގުތެއްގައި ގޮތްނޭގޭ ފަރާތަކުން ފޮނުވި އީމެއިލެއްގައި އޭސީސީން 2010 ވަނަ އަހަރުގެ ޑިސެންބަރުމަހުގެ 23 ވަނަ ދުވަހު ނިންމައި ނަމަވެސް މިހާތަނަށް އާންމުކޮށްފައިނުވާ ރިޕޯޓާއި، އެ ރިޕޯޓު އެކުލަވާލުމަށް އޭސީސީގެ އިންވެސްޓިގޭޝަނުގައި ބޭނުންކޮށްފައިވާކަމަށް ބެލެވޭ ކޮންފިޑެންޝަލް ޑޮކިއުމަންޓުތަކެއްވެސް ލިބިފައިވެ އެވެ. އޭގެ ތެރޭގައި 2009 ވަނަ އަހަރުގެ މޯލްޑިވިސް އެއާޕޯޓްސް ކޮމްޕެނީގެ ސްޓަކްޗަރ ރިޕޯޓާއި، ކޮންސެޝަން އެގްރީމަންޓުގެ ޑްރާފްޓާއި، ޖީއެމްއާރު އެގްރީމަންޓުގެ އިންފޮމޭޝަން މެމޮރަމްޑަމްގެ އޮފިޝަލް ޑޮކިއުމަންޓާއި، މާލޭ އިންޓަނޭޝަލް އެއާޕޯޓުގެ ކޮންސެޝަން ރިކުއެސްޓް ފޯ ޕްރޮޕޯސަލް އާއި، އައިއެފްސީން ދިވެހި ސަރުކާރަށް ހުށަހަޅާފައިވާ ޕްޒެންޓޭޝަންތައްވެސް ހިމެނެ އެވެ.\nއޭސީސީގެ ރިޕޯޓުގެ ނިންމުމުގައިވަނީ ޓެކްނިކަލް ބިޑް އެވެލުއޭޓު ކުރުމުގައި ނަތީޖާއަށް ބަދަލު ނާންނާނެ ކުދި މައްސަލަތަކެއް ހުރިނަމަވެސް މުޅި ބީލަމުގެ ކަންތައް އެކަށީގެންވާ ރަނގަޅު ފެންވަރެއްގައި ގެންގޮސްފައިވާކަން ފާހަގަ ކުރެވޭ ކަމަށެވެ.\nމީގެ އިތުރުން އޭސީސީގެ ރިޕޯޓުގައި ބުނެފައިވަނީ 2008 ވަނަ އަހަރުން ފެށިގެން އެއަރޕޯޓްސް ކޮމްޕެނީއިން ލިބެމުންދިޔަ އާމްދަނީ ވަރަށް ބޮޑުތަން ދަށަށްގޮސްފައިވާ ކަމަށެވެ. 2008 ވަނަ އަހަރު ޑިވިޑެންޑްގެ ގޮތުގައި ލިބުނު އާމްދަނީ ކުރިއަށް އޮތް 25 އަހަރަށް ލިބޭނެކަމަށް ބަލައި، އާމްދަނީ 10 ޕަސަންޓުގެ ރޭޓުން ޑިސްކައުންޓު ކުރުމުން އަންނަ ޕްރެސެންޓު ވެލިއުއަކީ 121.14 މިލިއަން ޔޫއެސް ޑޮލަރު ކަމަށެވެ. ނަމަވެސް ޖީއެމްއާރު ބިޑްގައި އެއަރޕޯޓް ހިންގައިގެން ލިބޭނެކަމަށް ލަފާކުރާ އާމްދަނީއިން 25 އަހަރުތެރޭ ސަރުކާރަށް ދައްކާ ފީތައް 10 ޕަސަންޓުގެ ރޭޓުން ޑިސްކައުންޓު ކުރުމުން އަންނަ ޕްރެޒެންޓް ވެލިއުއަކީ 973.91 މިލިއަން ޔޫއެސް ޑޮލަރުކަމަށެވެ.\nއޭސީސީގެ ރިޕޯޓު ޑައުންލޯޑު ކުރެއްވުމަށް: Airport privatisation - Report\nމިރިޕޯޓް ސިއްރުކުރުމުގެ ބޭނުމަކީ ކޮބާބާ ؟


މަސްތުވާތަކެތީގެ މައްސަލަ ޙައްލުކުރުމަށްޓަކައި ހުރިހާ ދިމާއަކުން ޙައްލު ގެނައުމަކީ ސަރުކާރުގެ އަމާޒެއް ކަމުގައި ރައީސުލްޖުމްހޫރިއްޔާ ވިދާޅުވެއްޖެ – Maldivian Democratic Party\nމަސްތުވާތަކެތީގެ މައްސަލަ ޙައްލުކުރުމަށްޓަކައި ހުރިހާ ދިމާއަކުން ޙައްލު ގެނައުމަކީ ސަރުކާރުގެ އަމާޒެއް ކަމުގައި ރައީސުލްޖުމްހޫރިއްޔާ ވިދާޅުވެއްޖެ\nރާއްޖެއަށް ކުރިމަތިވެފައިމިވާ މަސްތުވާތަކެތީގެ މައްސަލަ ޙައްލުކުރުމަށްޓަކައި، ހުރިހާ ދިމާއަކުން މިކަމަށް އެޅެންހުރި ބާރުތައް އަޅައި، ހޯދެންހުރި މަގުތައް ހޯދައި، އަދި ޙައްލު ގެނެވެންހުރި މިންވަރަށް ޙައްލު ގެންނެވުމަކީ މިސަރުކާރުގެ އަމާޒު ކަމުގައި ރައީސުލްޖުމްހޫރިއްޔާ މުހަންމަދު ނަޝީދު ރޭ ވިދާޅުވެއްޖެއެވެ.\nމަސްތުވާތަކެތި ބޭނުންކުރާ ޒުވާނުން އެކަމުން ދުރުހެލިކުރުވުމަށް މަސައްކަތްކުރާ ރާއްޖޭގެ ޖަމްޢިއްޔާއެއް ކަމަށްވާ “ޖަރނީ” ގެ ފަސްވަނަ އަހަރީ ދުވަސް ފާހަގަކުރުމަށާއި ޑްރޮޕް-އިން ސެންޓަރު ހުޅުއްވައި ދެއްވުމުގެ ރަސްމިއްޔާތުގައި ރޭ ވާހަކަފުޅުދައްކަވަމުން ރައީސް ވިދާޅުވީ ބާރުގަދަ މަސްތުވާތަކެތި ބޭނުންކުރުން މަދުކުރުމަށްޓަކައި އަޅާން އޮތީ އެންމެ ފިޔަވަޅެއް ދެ ފިޔަވަޅެއް ނޫނެވެ. ޖުމްލަގޮތެއްގައި އިޖްތިމާޢީ ހުރިހާކަމެއްގެ ޙައްލު ހޯދޭތޯ ބަލަންޖެހޭ ކަމަށެވެ.\nމަސްތުވާތަކެތި ބޭނުންކުރުން ރާއްޖެއިން މުޅިން ފުހެލެވިދާނެ ކަމަށް ގަބޫލުފުޅު ނުކުރެއްވޭ ކަމަށާއި، އެހެންނަމަވެސް، މިކަން ހިނގަމުން އަންނަ މިންވަރަށް ބަދަލެއް ގެނައުމަށްޓަކައި ކުރެވެން ހުރި ހުރިހާ މަސައްކަތެއް ސަރުކާރުން ކުރައްވާނެ ކަމުގައި ރައީސް ނަޝީދު ވިދާޅުވިއެވެ.\n“އަޅުގަނޑު ދެކެނީ އަޅުގަނޑުމެންނަށް އެ ޙައްލުތައް ހޯދޭނެކަމަށް. އަޅުގަނޑު ދެކެނީ އަޅުގަނޑުމެންނަށް މިރާއްޖޭގައި އެ ޤާބިލިއްޔަތު އެބަހުރިކަމަށް. އަޅުގަނޑު ދެކެނީ އަޅުގަނޑުމެންގެ ޒުވާނުންނަށް މިކަމުން ސަލާމަތްވެވޭނެކަމަށް”، ރައީސުލްޖުމްހޫރިއްޔާ ވިދާޅުވިއެވެ.\nމި ސަރުކާރުގެ މައިގަނޑު ފަސް ވަޢުދުގެ ތެރޭގައި މަސްތުވާތަކެއްޗަށް ހުޅުވިފައިހުރި ދޮރުތައް ބަންދުކުރުން ހިމެނޭކަން ފާހަގަކުރައްވަމުން، ސަރުކާރުގެ އަސާސީ އަމާޒަކަށް މިދެންނެވި މަސައްކަތް ހައްދަވަންޖެހުނީ، ރާއްޖޭގެ ހާލަތަށް ބެއްލެވި ބެއްލެވުމުގައި ރާއްޖޭގައި މިހާރުން މިހާރަށް ކުރާން މަޖުބޫރުވެފައިވާ ކަންތައްތަކުގެ ތެރޭގައި އެންމެ މުހިންމު ކަމެއްދޭންޖެހޭ އެއްކަމަކީ މަސްތުވާތަކެތީގެ މައްސަލަކަމަށް ވެފައިވާތީ ކަމުގައި ރައީސް ވިދާޅުވިއެވެ. އަދި، މިދިޔަ ދެ އަހަރު ދުވަހުގެ ތެރޭގައި ކުރެވިފައިވާ މަސައްކަތުގެ ތެރެއިން ރާއްޖެއަށް މަސްތުވާތަކެތި އެތެރެވާ މިންވަރު ކޮންމެވެސް ވަރަކަށް މިހާރުވަނީ މަދުކުރެވިފައި ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރޭގެ މި ޙަފްލާގައި ރައީސުލްޖުމްހޫރިއްޔާގެ ނައިބާއި، ރައްޔިތުންގެ މަޖިލީހުގެ ބައެއް މެންބަރުންނާއި، ކަމާބެހޭ ދާއިރާތަކުގެ ބައެއް ބޭފުޅުން ބައިވެރިވެވަޑައިގެންނެވިއެވެ.


އޮރޭކަލްއިން ޓިކްޓޮކްއަށް ބިޑް ކޮށްފި – DhiDaily\nބުރާސްފަތި, ފެބްރުއަރީ 25, 2021\nއޮރޭކަލްއިން ޓިކްޓޮކްއަށް ބިޑް ކޮށްފި\nސެޕްޓެމްބަރ 16, 2020\nއެމެރިކާގެ ކުންފުންޏެއް ކަމަށްވާ އޮރޭކަލްއިން ޓިކްޓޮކްއަށް ބިޑް ކޮށް އެ ބިޑް ޤަބޫލުކުރުމާއި މެދު ވިސްނަމުންދާ ކަމަށް އެމެރިކާގެ އޮފިޝަލުން ބުނެފިއެވެ.\nޗައިނާގެ ކުންފުންޏަކަށް ނިޞްބަތްވާ ޓިކްޓޮކް އެމެރިކާގައި ބޭނުން ކުރުން މަނާ ކުރީ އެމެރިކާ ސަރުކާރަށް ނުރައްކަލެއް ކަމުގައި ކަނޑައެޅުމަށްފަހުއެވެ. އެމެރިކާގެ ޓްރެޒަރީ ސެކެޓްރީ، ސްޓީވެން ނޫޗިން ވަނީ މި ބިޑް އޮރޭކަލްއިން ކޮށްފައިކަމަށް ކަށަވަރުވެސް ކޮށްދެއްވާފައެވެ. އަދި ޗައިނާގެ ބައިޓްޑާންސް ކުންފުނިން ވަނީ އެމެރިކާގެ ބޮޑު ކުންފުންޏެއް ކަމަށްވާ މައިކްރޯސޮފްޓްއިން ކުރި ބިޑް ޤަބޫލުނުކޮށް ދޫކޮށްލާފައެވެ.\nޓިކްޓޮކްއިން ނެރުނު ސްޓޭޓުމެންޓްއެއްގައި ބުނާ ގޮތުގައި، އެ ކުންފުނިން މިހާރުވާނީ ޓްރެޒަރީ ޑިޕާޓްމެންޓްއަށް ބިޑު ހުށަހަޅައި އަދި ޤަބޫލުކުރާ ގޮތުގައި މިހާރު ސެކިޔުރިޓީއާއި ބެހޭ ގޮތުން އެއްވެސް ކަހަލަ ކުންހީއެއް ނުވާނެ ކަމަށް ޤަބޫލު ކުރާ ކަމަށެވެ. އަދި ވީ ހާވެސް އަވަަހަށް މި އެޕު އެމެރިކާގެ 100 މިލިޔަން މީހުންނަށް ބޭނުން ކުރެވޭ ގޮތް ފަހިވެގެން ދިޔުމަކީ އެ ކުންފުނީގެ އެދުމެވެ.\nއޮރޭކަލްއިންވެސް ވަނީ މި ބިޑު ލީ ކަމަށް އެއްބަސްވެފައެވެ. އަދި ޓްރެޒަރީ ޑިޕާޓްމެންޓްގައި ބައިޓް ޑާންސްއާއި އެކު ހިއްސާވާކަމަށާއި، އޮރޭކަލް ވެގެންދާނީ ޓެކްނޮލޮޖީ ޕްރޮވައިޑަރއަކަށް ކަމަށްވެސް ވަނީ ވިދާޅުވެފައެވެ.\nމީގެ ކުރިން އެމެރިކާގެ ރައީސް ޓަރްމްޕްވަނީ ސެޕްޓެމްބަރ 20 ވަނަ ދުވަހުގެ ކުރިން ބިޑެއް ހުށަނާޅައިފި ނަމަ އިތުރު މުހުލަތެއް ނުދީ މުޅި އެޕު އެއްކޮށް ބޭނުން ނުކުރެވޭ ގޮތް ހެދުމަށް އަމުރުކޮށްފައެވެ.\nއާމްލާ އަކީ ބަރުދަން ލުއިކުރުމަށް ހަމަ ޖަވާހިރެއް!\nފެބްރުއަރީ 25, 2021\nމިއީ ދުނިޔޭގެ2ވަނައަށް އެންމެ އަގުބޮޑު ”ގެ“ ރީތި ތަ؟\nފެބްރުއަރީ 24, 2021\nހުވާއިން ފަތް ޖެހޭ ފޯނެއް ބާޒާރަށް ނެރެފި\nދުނިޔެއަކީ ވަށް ބޯޅައެއް ނޫންކަމަށް ގަބޫލުކުރި ދެ މަފިރިޔަކު ދުނިޔެ ނިމޭތަނަށް ދަތުރުކުރަން މަސައްކަތް ކޮށްފި


Medhuirumatheegai Raajje ishthihaaru kuranee\nމެދުއިރުމަތީގައި ރާއްޖެ އިޝްތިހާރުކުރަނީ\nރާއްޖެއަށް ޒިޔާރަތްކުރި ދެ ފަތުރުވެރިޔަކު ވެލާނާ އިންޓަނޭޝަނަލް އެއާޕޯޓްގައި މަޑުކޮށްލައިގެން -- ފޮޓޯ: އަވަސް\nމެދު އިރުމަތީގައި ފަތުރުވެރިކަމާ ގުޅުން ހުރި ހިދުމަތްތައް ފޯރުކޮށްދޭ ސީރާ ގްރޫޕްގެ ފްލޭގްޝިޕް ކޮންސިއުމާ ޓްރެވަލް ބްރޭންޑް -- އަލްމޮސާފާއާ އެކު އެމްއެމްޕީއާރްސީން ރާއްޖޭގެ ފަތުރުވެރިކަން ޕްރޮމޯޓްކުރުމާ ގުޅޭ ކެމްޕޭނެއް ފަށައިފި އެވެ.\nސީރާ ގްރޫޕަކީ މެދުއިރުމަތި އަދި އުތުރު އެފްރިކާގައި ފަތުރުވެރިކަމާ ގުޅޭ އެކި ހިދުމަތްތައް ފޯރުކޮށްދިނުމުގައި ހަރަކާތްތެރިވާ އެންމެ ބޮޑު އެއް ކުންފުންޏެވެ. މި ކުންފުންޏާއެކު އެމްއެމްޕީއާރުސީން ކުރިއަށް ގެންދާ ކެމްޕޭންގެ ދަށުން ރާއްޖެއާ ގުޅޭ އެންމެ ފަހުގެ މައުލޫމާތު އެކި ބާވަތުގެ ކޮންޓެންޓް މެދުވެރިކޮށް ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކާއި، ފަތުރުވެރިންނާ ހިއްސާކުރާނެ އެވެ.\nއެގޮތުން ސޯޝަލްމީޑިއާގެ ވަސީލަތްތައް ކަމުގައިވާ ޓުވިޓާ، އިންސްޓަގްރާމް އަދި ސްނެޕްޗެޓްގައި ރާއްޖެއާއި ގުޅުން ހުރި ތަފާތު ގިނަ މައުލޫމާތުތަކެއް ހިއްސާކުރާނެ އެވެ.\nއިއްޔެ ފެށި މި ކެމްޕޭން ކުރިއަށް ގެންދިއުމަށް ހަމަޖައްސާފައިވަނީ އަންނަ މަހުގެ 11 ވަނަ ދުވަހުގެ ނިޔަލަށެވެ.\nއެމްއެމްޕީއާރްސީން ބުނީ ކެމްޕޭންގެ މައިގަނޑު މަގުސަދަކީ މެދުއިރުމަތި އަދި ހާއްސަކޮށް ސައުދި އަރަބިއްޔާގެ މާކެޓްގައި ރާއްޖެ އަކީ ފަތުރުވެރިން ދަތުރުކުރުމަށް އެންމެ ރައްކާތެރި އެއް މަންޒިލްގެ ގޮތުގައި އިޝްތިހާރުކުރުން ކަމަށެވެ. އެގޮތުން ރާއްޖޭގެ ރިސޯޓް، ހޮޓެލް، ގެސްޓްހައުސް އަދި ލިވަބޯޑުތަކާއި އެ ތަންތަނުގައި އަޅާފައިފައިވާ ރައްކާތެރިކަމުގެ ފިޔަވަޅުތައް މެދުއިރުމަތީގެ މަތީ ފަންތީގެ ފަތުރުވެރިންނާއި، ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކަށް ބުނެދޭނެ ކަމަށެވެ.\nކެމްޕޭންގެ ތެރެއިން ސޯޝަލްމީޑިއާގައި ހިއްސާކުރާ ރާއްޖޭގެ އިޝްތިހާރާއި، މައުލޫމާތު ފަަސް މިލިއަން މީހުންނަށް ލިބިގެންދާނެ އެމްއެމްޕީއާރްސީން ބުނެ އެވެ. އެކަމުގެ ސަބަބުން މެދުއިރުމަތީގެ މާކެޓުން ރާއްޖެ އަންނަ ފަތުރުވެރިންގެ އަދަދު އިތުރުވާނެ ކަމަށް ލަފާ ކުރެ އެވެ.\nމެެދުއިރުމަތީގައި ރާއްޖެ އިޝްތިހާރު ކުރުމުގެ ގޮތުން އެމްއެމްޕީއާރްސީން ވަނީ ވޭތުވެދިޔަ އަހަރުތަކުގައި ވެސް ގިނަ ހަރަކާތްތަކެއް ހިންގާފަ އެވެ.\nމިއަހަރުވެސް މެދުއިރުމަތީގެ މާކެޓަށް އަމާޒުކޮށްގެން ގިނަ ހަރަކާތްތަކެއް ކުރިއަށް ގެންދިއުމަށް އެމްއެމްޕީއާރްސީން ނިންމާފައިވެ އެވެ.


Ali Waheed ge ge faaskoh, electronic saamaanu fuluhun gengosfi\nއަލީ ވަހީދު: ޓޫރިޒަމް މިނިސްޓަރުކަމުން ވަނީ ވަކި ކޮށްފައި. -- ފައިލް ފޮޓޯ\nމުވައްޒަފުންތަކަކަށް ޖިންސީ ގޯނާކުރި ކަމުގެ ތުހުމަތުގައި މަގާމުން ވަކިކުރި ކުރީގެ ޓޫރިޒަމް މިނިސްޓަރު އަލީ ވަހީދު ދިރިއުޅުއްވާ ގެ ރޭ ބަލާ ފާސްކޮށް، ބައެއް އިލެކްޓްރޯނިކް ސާމާނު ފުލުހުންގެ ބެލުމުގެ ދަށަށް ގެންގޮސްފި އެވެ.\nރޭގެ އޮޕަރޭޝަނާ ގުޅިގެން ފުލުހުން މިއަދު ބުނީ، އިލެކްޓްރޯނިކް ބައެއް ތަކެތި ފުލުހުންގެ ބެލުމުގެ ދަށަށް ގެނެސް، އެ މައްސަލައާ ގުޅިގެން ހެކި ހޯދުމަށް ކުރަންޖެހޭ މަސައްކަތްތައް ކުރަމުންދާ ކަމަށެވެ.\nނަމަވެސް މަގާމުން އިސްތިއުފާ ދެއްވުމަށް ދެކޮޅު ހެއްދެވުމުން ބުރާސްފަތި ދުވަހު އަލީ ވަހީދު ވަނީ މަގާމުން ވަކިކޮށްފައެވެ. އަދި ޓޫރިޒަމް ހިންގުން ވަގުތީ ގޮތުން މިނިސްޓަރު ފައްޔާޒުއާ ހަވާލު ކުރެއްވިއެވެ.\nމޯލްޑިވްސް ޕޮލިސް ސާވިސް ފުލުހުން ބަލައި ފާސް ކުރުން ޖިންސީ ގޯނާ + އަލީ ވަހީދު މިނިސްޓްރީ އޮފް ޓޫރިޒަމް ޖިންސީ ފުރައްސާރަ\nވަކި ކުރަންވާނީ ހެކި ހުރީމަ، އިންސާފު އަވަސް ކުރަންޖެހޭ\nއަލީ ވަހީދުގެ ޖިންސީ ގޯނާގެ މައްސަލަ ފުލުހުން ބަލަން ފަށައިފި